Πρόγραμμα Σπουδών Γυμνασίου

Η ΘΡΗΣΚΕΙΑ ΣΤΗ ΖΩΗ, ΣΤΗΝ ΙΣΤΟΡΙΑ ΚΑΙ ΣΤΟΝ ΠΟΛΙΤΙΣΜΟ

Α΄ ΓΥΜΝΑΣΙΟΥ

ΠΟΡΕΙΑ ΚΑΙ ΑΝΑΠΤΥΞΗ

Προτεινόμενο Υλικό

για την επεξεργασία των Θεματικών Ενοτήτων

**ΘΕΜΑΤΙΚΗ ΕΝΟΤΗΤΑ 5: Μονοθεϊστικές θρησκείες: Ιουδαϊσμός και Ισλάμ**

Κείμενα

για τους μαθητές και

Πληροφοριακό υλικό

ΙΟΥΔΑΪΣΜΟΣ

1. Βασικά πιστεύω του Ιουδαϊσμού
2. Ο Νόμος στην καρδιά της ζωής
3. Γιορτές μνήμης
4. Κείμενα για τα γεγονότα των ιουδαϊκών γιορτών
5. Πώς πρέπει να ζουν οι άνθρωποι
6. Το Σάββατο
7. Η Συναγωγή
8. Ο Ραββίνος
9. Προσευχή στην ιουδαϊκή θρησκεία
10. Τελετές ενηλικίωσης στον Ιουδαϊσμό
11. Το τείχος των Δακρύων
12. Το άστρο του Δαβίδ
13. Τα χειρόγραφα του Κουμράν
14. Ισραηλιτικές κοινότητες στην Ελλάδα
15. Μια ματιά στην εβραϊκή ιστορία
16. Πρόσωπα
17. Ποιήματα

ΙΣΛΑΜ

1. Δυσκολίες στην προσέγγιση του Ισλάμ
2. Το Ισλάμ ως θρησκευτική πίστη
3. Μωάμεθ: η σφραγίδα των προφητών
4. Το Κοράνιο: ο λόγος του Αλλάχ
5. Η Σούννα του προφήτη / Οι Χαντίθ: ο λόγος του Μωάμεθ
6. Η ζωή του πιστού μουσουλμάνου / Οι πέντε στύλοι
7. Άλλα καθήκοντα που καθορίζει η ισλαμική κοινότητα
8. Η οικογένεια στο Ισλάμ
9. Η θέση της γυναίκας
10. Τελετές ενηλικίωσης των μουσουλμάνων
11. Γιορτές του Ισλάμ
12. Το Τζαμί
13. Ο Μεντρεσές
14. Θρησκευτικοί λειτουργοί
15. Ασκητές-Μοναχικά τάγματα
16. Τζαλαλεντίν Ρουμί
17. Ο Χριστιανικός στην ισλαμική θρησκευτική και λογοτεχνική παράδοση
18. Ιστορική επισκόπηση
19. Η πολιτιστική δημιουργία του Ισλάμ

ΙΟΥΔΑΪΣΜΟΣ

Μιλώντας για Ιουδαϊσμό εννοούμε τη θρησκεία των Εβραίων. Για τους ίδιους όμως τους Εβραίους, ο Ιουδαϊσμός δεν είναι ακριβώς το ίδιο πράγμα με την εβραϊκή θρησκεία. Η εβραϊκή θρησκεία είναι ένα μέρος, το πιο σημαντικό, του Ιουδαϊσμού ο οποίος συμπεριλαμβάνει το σύνολο της εβραϊκής ζωής και σκέψης. Πιο ξεκαθάρα, δηλαδή, ο Ιουδαϊσμός εκφράζεται με τη ζωή και τη συμπεριφορά του Εβραίου παρά με τη θεολογία του. Μπορούμε δηλαδή να πούμε ότι πρόκειται για μια θρησκεία που βασίζεται περισσότερο στην πράξη παρά στη θεωρία.

**1. Βασικά πιστεύω του Ιουδαϊσμού**

Ο Ιουδαϊσμός διακρίνεται για την πίστη του στον Θεό, το Ισραήλ και την Τορά.

* Για τον Θεό: η βασική του ιδέα –που αποτελεί και το αναγνωρισμένο δόγμα του- είναι η ιδέα του ***μονοθεϊσμού***. Αυτός ο ένας και μοναδικός Θεός είναι ο Δημιουργός του σύμπαντος, ο προσωπικός *Θεός «του Αβραάμ, του Ισαάκ και του Ιακώβ*» που παρεμβαίνει στην ιστορία των εθνών και των ατόμων.
* Για τον Ισραήλ: ο Θεός επέλεξε τον Ισραήλ για να διδάξει στον κόσμο την αλήθεια για τον έναν και μόνο Θεό και την αδελφότητα όλων των ανθρώπων. Αυτή η θεία ***εκλογή*** του Ισραήλ δεν σημαίνει πλεονεκτήματα και διακρίσεις, αλλά αυξάνει τις ευθύνες του Ισραήλ απέναντι στον κόσμο. Η ειδική σχέση του Ισραήλ με τον Θεό εκφράζεται με τον όρο *Μπερίτ*, Διαθήκη.
* Για την ***Τορά***: Με τη στενή της σημασία η λέξη αναφέρεται μόνο στα πέντε πρώτα βιβλία της Βίβλου, την Πεντάτευχο, που διαβάζονται τμηματικά στις πρωινές λειτουργίες του Σαββάτου. Με τη λέξη *Τορά* όμως οι Εβραίοι αναφέρονται συνήθως σε ολόκληρο το περιεχόμενο της Βίβλου, που αποτελούν τα είκοσι τέσσερα βιβλία της Παλαιάς Διαθήκης, γνωστά από αρχικά τους ως ΤΑΝΑΧ. Η πραγματική ωστόσο σημασία της Τορά δεν περιορίζεται στη Βίβλο. Η λέξη *Τορά* αντιπροσωπεύει ολόκληρη την εβραϊκή διδασκαλία, από την αρχή της Βίβλου ως τις μέρες μας.

**Μια άλλη βασική ιδέα: η πίστη στον Μεσσία**

*«Πιστεύω ολόψυχα στον ερχομό του Μεσσία και όσο και ν’ αργήσει θα περιμένω κάθε μέρα τον ερχομό του*» (Εβραίος φιλόσοφος Μαϊμονίδης / 1138-1204)

Πρόκειται για μία από τις αμετάβλητες αρχές της εβραϊκής πίστης. Ποιο θα είναι το έργο του; Θα εκπληρώσει τρεις όρους που έχουν άμεση επίδραση στη ζωή του ατόμου, του λαού του Ισραήλ και όλης της ανθρωπότητας. Δηλαδή, θα σταματήσουν όλα τα δεινά, ο δίκαιος θα αμειφθεί και ο κακός θα τιμωρηθεί∙ ο Ισραήλ, ως έθνος που πάσχει, θα εγκατασταθεί στην αρχαία του κοιτίδα∙ τέλος θα αρχίσει μια περίοδος ειρήνης και ευτυχίας για όλους τους ανθρώπους. Πρόκειται για τη «Βασιλεία του Θεού» που θα είναι ο ιδανικός κόσμος για όλα τα έθνη της γης.

1. **Ο Νόμος στην καρδιά της ζωής**

**Τορά**

Με τη στενή της σημασία η λέξη αναφέρεται μόνο στα πέντε πρώτα βιβλία της Βίβλου, την Πεντάτευχο, που διαβάζονται τμηματικά στις πρωινές λειτουργίες του Σαββάτου. Με τη λέξη Τορά όμως αναφερόμαστε συνήθως σε ολόκληρο το περιεχόμενο της Βίβλου, που αποτελούν τα είκοσι τέσσερα βιβλία της Παλαιάς Διαθήκης, γνωστά από τα αρχικά τους ως ΤΑΝΑΧ. Η πραγματική ωστόσο σημασία της Τορά δεν περιορίζεται στη Βίβλο. Η Τορά αντιπροσωπεύει ολόκληρη την εβραϊκή διδασκαλία, από την αρχή της Βίβλου ως τις μέρες μας.



**Ταλμούδ**

Ο προφορικός νόμος είναι η ραχοκοκαλιά της εβραϊκής θρησκείας και παράδοσης. Το σύνολο του προφορικού νόμου μεταδιδόταν από στόμα σε στόμα, από δάσκαλο σε μαθητή και από πατέρα σε γιο. Αν και λέγεται «προφορικός νόμος», το Ταλμούδ χαρακτηρίζεται από τη συλλογή και προσεκτική καταγραφή των προφορικών παραδόσεων που περιλαμβάνουν όχι μόνο κείμενα που αφορούν την ερμηνεία του μωσαϊκού νόμου, αλλά και ποικίλο άλλο υλικό.

Το Ταλμούδ αποτελείται από δύο βασικά τμήματα:

* τη **Μισνά**, που σημαίνει *μελέτη*, *μάθηση,* και αποτελεί τη συλλογή της εβραϊκής παράδοσης και διδασκαλίας, όπως μεταδιδόταν προφορικά από τα πολύ παλιά χρόνια. Η συλλογή άρχισε μετά την καταστροφή της Ιερουσαλήμ και του δεύτερου Ναού, το 70 μ.Χ. ενώ γύρω στο 200 μ.Χ. όλο το υλικό μαζεύτηκε και καταγράφηκε.
* τη **Γκεμαρά**, που σημαίνει *τελείωση* ή *ολοκλήρωση*, και αντιπροσωπεύει την εξέλιξη του προφορικού νόμου στα επόμενα 300 χρόνια, μετά τη συμπλήρωση της Μισνά. Αν και ο κύριος σκοπός της είναι ο διάλογος των μελετητών γύρω από τη Μισνά, ταυτόχρονα ασχολείται και με άλλα θέματα, όπως η ιστορία, η μυθολογία, τα έθιμα, η επιστήμη και οι συζητήσεις των ραββινικών σχολών.

Επειδή σχολές μελέτης των παραδόσεων λειτουργούσαν και στην Παλαιστίνη και στη Βαβυλώνα, γι’ αυτό διαμορφώθηκαν δύο Ταλμούδ: το *Παλαιστινιακό* και το *Βαβυλωνιακό*. Το δεύτερο, περισσότερο έγκυρο και μελετημένο, ολοκληρώθηκε γύρω στο 500 μ.Χ. και αν εξαιρέσουμε τη Βίβλο, επηρέασε την εβραϊκή ζωή και σκέψη όσο κανένα άλλο κείμενο.

1. **Γιορτές μνήμης**

**Γιορτές αποδημίας**

Τρεις από τις πιο δημοφιλείς ιουδαϊκές γιορτές είναι γνωστές ως «αποδημίες», επειδή στους αρχαίους καιρούς οι Εβραίοι συνήθιζαν να ταξιδεύουν στον Ναό της Ιερουσαλήμ για να τις γιορτάσουν. Ο Φίλων ο Αλεξανδρεύς, ο μεγάλος Ιουδαίος φιλόσοφος που πέθανε το 45 μ.Χ., καταγράφει ως αυτόπτης μάρτυρας: «*Σε κάθε γιορτή, αμέτρητα πλήθη από αμέτρητες πόλεις έρχονται, κάποιοι απ’ τη στεριά, άλλοι απ’ τη θάλασσα, απ’ την ανατολή και τη δύση, τον βορά και τον νότο. Έχουν τον ναό για καταφύγιό τους και ασφαλές άσυλο από τη ταραχή και την αναστάτωση της ζωής και εκεί αναζητούν να βρουν ηρεμία και ασφάλεια και, ανακουφισμένοι από τις φροντίδες που ο βαρύς ζυγός τους φόρτωσε τα προηγούμενα χρόνια, να απολαύσουν ένα σύντομο διάστημα ανάσας σε σκηνές ευγενικής χαράς*».

Οι τρεις γιορτές αποδημίας έχουν ως κοινό χαρακτηριστικό το θέμα της *χαράς από την παρουσία του Θεού*: «*Να χαιρόσαστε στη γιορτή σας αυτή εσείς, οι γιοι σας και οι κόρες σας, οι δούλοι σας και οι δούλες σας, οι Λευίτες και οι ξένοι, τα ορφανά και οι χήρες που κατοικούν στις πόλεις σας. Εφτά μέρες θα γιορτάζετε προς τιμήν του Κυρίου του Θεού σας, στον τόπο που αυτός θα έχει διαλέξει. Να είστε πραγματικά χαρούμενοι, γιατί ο Κύριος ο Θεός σας θα σας έχει δώσει αφθονία στα γεννήματα της γης σας και επιτυχία στις δουλειές σας. Τρεις φορές τον χρόνο, τις γιορτές των Αζύμων, των Εβδομάδων και της Σκηνοπηγίας, θα παρουσιάζονται όλοι οι άντρες και τα αγόρια του λαού ενώπιον του Κυρίου του Θεού σας, στον τόπο που αυτός θα έχει διαλέξει*». (Δτ 16, 14-16)

Η γιορτινή χαρά εκφράζεται παραδοσιακά με γλέντια με κρέας και ποτό, αγορά καινούργιων ενδυμάτων για τις γυναίκες και βέβαια φιλανθρωπίες.

Κάθε μία από αυτές τις γιορτές έχει ιστορική, πνευματική και γεωργική σημασία.

|  |  |  |  |
| --- | --- | --- | --- |
| ΟΝΟΜΑΣΙΑ & ΕΠΟΧΗ ΓΙΟΡΤΗΣ | ΙΣΤΟΡΙΚΗ ΣΗΜΑΣΙΑ | ΠΝΕΥΜΑΤΙΚΗ ΣΗΜΑΣΙΑ | ΓΕΩΡΓΙΚΗ ΣΗΜΑΣΙΑ |
| ***Πέσαχ***  *(Πέρασμα)*  Άνοιξη | Υπενθυμίζει την Έξοδο των Ισραηλιτών από τη σκλαβιά της Αιγύπτου | Ο Θεός είναι ο λυτρωτής. Οι Ισραηλίτες από σκλάβοι του Φαραώ στην Αίγυπτο έγιναν υπηρέτες του μοναδικού Θεού | Η γιορτή της άνοιξης, της ανάπτυξης, της σοδιάς των πρώιμων δημητριακών, του κριθαριού |
| ***Σαβουώτ*** *(Πεντηκοστή)*  Αρχή καλοκαιριού | Είναι η ημέρα που ο Θεός έδωσε τις Δέκα Εντολές στο Όρος Σινά ως όρο της Διαθήκης του με τον Ισραήλ | Η λύτρωση από την Αίγυπτο ολοκληρώθηκε μόνο όταν επιτεύχθηκε η πνευματική της διάσταση με την Αποκάλυψη της Τορά στο Σινά | Η ύστερη σοδιά των δημητριακών (σιτάρι) και τα πρώτα φρούτα |
| ***Σουκώτ*** *(Σκηνοπηγία)*  Φθινόπωρο | Ο Θεός προστάτεψε τους Ισραηλίτες στην έρημο (Λευ 23, 43) | Ο Θεός είναι ο προστάτης του Ισραήλ. Αυτό συμβολίζεται με τη διαμονή των Εβραίων σε σκηνές | Η τελική συγκομιδή της χρονιάς |

**Ο εορτασμός του Πέσαχ**

* Ονομασίες της γιορτής

*Γιορτή των Αζύμων ή των Ματσότ* (επειδή τρώνε μόνο άζυμα που θυμίζουν τη βιαστική έξοδο από την Αίγυπτο όταν πήραν μαζί τους άζυμο ψωμί καθώς δεν προλάβαιναν να το ζυμώσουν), *Πέσαχ* (η λέξη σημαίνει «περνώ από πάνω», «προσπερνώ» και αναφέρεται στο πέρασμα του αγγέλου του θανάτου πάνω από τα σπίτια των Ισραηλιτών όταν πήγαινε να θανατώσει τα πρωτότοκα παιδιά των Αιγυπτίων), *Εποχή της ελευθερίας* (επειδή η γιορτή αναφέρεται στην απελευθέρωση του Ισραήλ από τη σκλαβιά της Αιγύπτου), *Γιορτή της Άνοιξης*.

Οι οικιακές προετοιμασίες για το Πέσαχ είναι πολύ εντατικές και κυριαρχούνται από την υποχρέωση να απομακρυνθεί από το σπίτι κάθε τροφή με μαγιά. «*Εφτά μέρες θα τρώτε άζυμο χωμί. Από την πρώτη μέρα θα εξαφανίσετε τελείως το προζύμι από τα σπίτια σας […] Τη πρώτη μέρα και την έβδομη πρέπει να γίνεται ιερή σύναξη. Καμιά εργασία δεν θα γίνεται αυτές τις μέρες. Θα ετοιμάζετε μόνο όσο χρειάζεται καθένας σας να φάει. Θα τελείτε αυτή τη γιορτή των αζύμων, γιατί ακριβώς αυτή την ημέρα έβγαλα τον λαό σας από την Αίγυπτο. Θα γιορτάζετε την ημέρα αυτή από γενιά σε γενιά στο μέλλον, κι αυτό θα είναι νόμος αιώνιος […] Δε θα τρώτε τίποτα που να περιέχει προζύμι∙ όπου κι αν κατοικείτε θα τρώτε άζυμο ψωμί*» (Εξ 12, 15-20).

* *Σέντερ*: το τραπέζι του Πέσαχ

Αναμφίβολα η πιο δημοφιλής και εξέχουσα τελετή των ιουδαϊκών γιορτών είναι το γεύμα του Πέσαχ, το *Σέντερ* που γίνεται στο σπίτι τις δύο πρώτες νύχτες της γιορτής. Σκοπός της τελετής είναι να θυμίσει στους συμμετέχοντες τα γεγονότα της Εξόδου και των χρόνων της απολύτρωσης. Η προέλευσή του πηγαίνει πίσω στο τελετουργικό του πασχαλινού αμνού στον Ναό, που θυσιαζόταν το απόγευμα της παραμονής του Πέσαχ και τρωγόταν τελετουργικά στο σπίτι το βράδυ, την πρώτη νύχτα της γιορτής. Σήμερα, δεν υπάρχει πια θυσιασμένος αμνός, αλλά *ματσά* (άζυμος άρτος) και πικρά χόρτα. Το απόγευμα οργανώνεται γύρω από την *Χαγκαντά*, που σημαίνει «αφηγούμαι την ιστορία». Έτσι, λέγεται και το βιβλίο όπου είναι τυπωμένη η λειτουργία. (Εξ 13, 8). Το *Σέντερ* είναι ένα συμμετοχικό γεγονός. Ο καθένας συμμετέχει στο διάβασμα, τη συζήτηση και τα τραγούδια. Ένα από τα εντυπωσιακότερα σημεία, στην αρχή του *Σέντερ*, είναι οι «τέσσερις ερωτήσεις», που τραγουδιούνται στα εβραϊκά από το πιο μικρό παιδί, που μπορεί να έχει κάνει βδομάδες εκπαίδευσης για να μπορέσει να το κάνει και είναι πολύ χαρούμενο που του επιτρέπεται να μένει ξύπνιο τόσο αργά. Λίγοι Εβραίοι θα ξεχάσουν ποτέ τις λέξεις που τους θυμίζουν ευτυχισμένες στιγμές της παιδικής τους ηλικίας μέσα στην ατμόσφαιρα της αγαπημένης οικογένειας:

«***Γιατί αυτή η νύχτα είναι διαφορετική από όλες τις άλλες νύχτες; Όλες τις άλλες νύχτες τρώμε είτε ζυμωτό είτε άζυμο ψωμί, γιατί αυτή τη νύχτα τρώμε μόνον άζυμο ψωμί; Όλες τις άλλες νύχτες τρώμε όλων των ειδών τα χορταρικά – γιατί αυτή τη νύχτα τρώμε μόνο πικρά χόρτα; Όλες τις άλλες νύχτες, δεν βουτάμε ούτε μια φορά, γιατί αυτή τη νύχτα βουτάμε δυο φορές; Όλες τις άλλες νύχτες τρώμε είτε καθισμένοι είτε γερμένοι, γιατί αυτή τη νύχτα τρώμε γερμένοι;»***

* Ο δίσκος του Σέντερ

Όλα όσα περιέχει συμβολίζουν κάτι: ένα καλά βρασμένο σφιχτό αβγό (τελετή της θυσίας που γινόταν στον Ναό), η κνήμη του αρνιού (πασχαλινό αρνί), πικρά χόρτα (πίκρα της σκλαβιάς στην Αίγυπτο), κρέμα από μήλα, ξηρούς καρπούς κανέλλα και κρασί (λάσπη που χρησιμοποιούσαν οι Ισραηλίτες σκλάβοι στην Αίγυπτο), σέλινο (υπενθύμιση ότι το Πάσχα γιορτάζεται την άνοιξη), αλατισμένο νερό (τα δάκρυα των Ισραηλιτών στην Αίγυπτο), ματσά (τα άζυμα ψωμιά της Εξόδου), τέσσερα ποτήρια κρασί (4 βιβλικές φράσεις που αναφέρονται στη λύτρωση των Εβραίων), το ποτήρι του προφήτη Ηλία (προάγγελου του Μεσσία) .

Μια από τις χαρές του *Σέντερ* είναι η συμμετοχή όλων των παρόντων στη συζήτηση, είτε πάνω στα ερμηνευτικά σχόλια της *Χαγκαντά*, είτε είναι αυθόρμητη και αφορά ακόμη και σύγχρονα ζητήματα: ποια είναι τα περιθωριοποιημένα έθνη ή ομάδες στη σύγχρονη κοινωνία και πώς εννοείται η «απελευθέρωσή» τους;

**Γιορτές μετάνοιας**

[](http://1.bp.blogspot.com/_Lg1-sKZbjQs/Sj87IuRFj4I/AAAAAAAABuc/GIvSNqt-Z5g/s1600-h/preview%5b1%5d.jpg)Δεν είναι όλες οι ιουδαϊκές γιορτές μέρες χαράς. Η Ρος-Ασανά και η μέρα του Εξιλασμού (Γιομ Κιπούρ) σηματοδοτούν την αρχή και το τέλος των Δέκα ημερών της Μετάνοιας.

* + **Ρος Ασανά**

Πρόκειται για την εβραϊκή Πρωτοχρονιά. Το όνομα της γιορτής στην κυριολεξία σημαίνει Rosh (κεφαλή) Ha (του) Shana (χρόνου). Είναι μια γιορτή που δίνει την ευκαιρία στον πιστό να κάνει την αυτοκριτική του, να αναλογιστεί με σοβαρότητα τον χρόνο που πέρασε και να εξετάσει, με τον ερχομό του καινούργιου χρόνου, τα παραπτώματα και τις αδυναμίες του.

Η λειτουργία στη συναγωγή διαρκεί πολύ (τέσσερις ως έξι ώρες). Οι προσευχόμενοι επικεντρώνονται στην εικόνα του Θεού ως δημιουργού, βασιλέα και κριτή που συγχωρεί και σπλαχνίζεται όσους επιστρέφουν σ’ αυτόν και αναζητούν το έλεός του. Το ιδιαίτερο χαρακτηριστικό της ημέρας είναι το σάλπισμα του *σοφάρ*, ενός κέρατου από κριάρι, στα διαλείμματα της λειτουργίας. Ο ήχος του σοφάρ γεμίζει συγκίνηση τους πιστούς και θυμούνται τα λόγια του Μαϊμονίδη, που εξηγεί τον σκοπό του σαλπίσματός του: «*Ξυπνήστε, εσείς οι κοιμισμένοι και ζυγιάστε τις πράξεις σας∙ θυμηθείτε τον Δημιουργό σας και επιστρέψτε μετανιωμένοι σ’ αυτόν. Μην είσαστε από εκείνους που χάνουν την πραγματικότητα κυνηγώντας τις σκιές∙ που χάνουν τα χρόνια τους γυρεύοντας μάταια πράγματα που ούτε θα τους ωφελήσουν ούτε θα τους λυτρώσουν. Κοιτάξτε βαθιά στις ψυχές σας και κρίνετε τις πράξεις σας∙ αφήστε τις κακές σας συνήθειες και σκέψεις και γυρίστε στον Θεό. Μόνον έτσι θα μπορέσει να σας συγχωρέσει*».

Ως προς τα έθιμα στο σπίτι: Την παραμονή της γιορτής οι Εβραίοι τρώνε τροφές που συμβολίζουν τη γλυκύτητα, τις ευλογίες, και την αφθονία. Βουτούν το ψωμί στο μέλι αντί για το συνηθισμένο αλάτι και τρώνε ένα κομμάτι μήλο βουτηγμένο στο μέλι και προσεύχονται: «*Κάνε το θέλημά Σου να ξαναδώσει σε μας ένα καλό και γλυκό χρόνο*».

Αποφεύγουν κάθε είδους πικρές, ξινές ή αλμυρές τροφές. Σε όσα σπίτια ζυμώνουν ψωμί χαράζουν πάνω στην κόρα του το σχήμα μιας σκάλας, για να φανεί η μεγάλη επιθυμία της προσέγγισης του Θεού.

* + **Γιομ Κιπούρ**

Ίσως η πιο σπουδαία γιορτή του εβραϊκού θρησκευτικού έτους. Κύριος σκοπός της ημέρας είναι η *Τεσουβά* (=εξιλέωση). Είναι η μέρα που οι πιστοί εκφράζουν την ειλικρινή επιθυμία τους να αναγνωρίσουν τα λάθη τους, να τα ομολογήσουν και να εκφράσουν τη μεταμέλειά τους. Σύμφωνα με τον Νόμο, δεν τρώνε ούτε πίνουν τίποτε από το ηλιοβασίλεμα της παραμονής της γιορτής μέχρι τη νύχτα της επόμενης μέρας: «*Η δέκατη μέρα αυτού του έβδομου μήνα […] θα είναι η μέρα του Εξιλασμού. Εκείνη την ημέρα θα συγκαλείτε ιερή σύναξη, θα ταπεινώνεστε και θα προσφέρετε στον Κύριο θυσία που γίνεται με φωτιά. Δεν επιτρέπεται να κάνετε καμιά χειρωνακτική εργασία∙ είναι η ημέρα του Εξιλασμού, όπου γίνεται για σας η τελετουργία της εξιλέωσής σας ενώπιον του Κυρίου του Θεού σας. Όποιος δεν ταπεινώνεται εκείνη την ημέρα, θα αποκόπτεται από τον λαό του […] Αυτός θα είναι νόμος παντοτινός για σας και για τους απογόνους σας, όπου κι αν κατοικείτε. Εκείνη η ημέρα θα είναι για σας Σάββατο, δηλαδή μέρα απόλυτης ανάπαυσης και ταπείνωσης*» (Λευ 23, 23-32)

Για την *Τεσουβά* γράφει η *Μισνά: «Η Τεσουβά εξιλεώνει (άμεσα) τα μικρά αμαρτήματα, είτε θετικά είτε αρνητικά, αλλά εάν έχει διαπραχθεί ένα σοβαρό αμάρτημα μένει σε εκκρεμότητα έως τον ερχομό του Γιομ-Κιππούρ με το οποίο μπορεί να εξιλεωθεί. Αν κάποιος πει «θα αμαρτήσω και θα μετανιώσω», δεν θα έχει ευκαιρία να μετανιώσει. Αν κάποιος πει «θα αμαρτήσω και το Γιομ-Κιππούρ θα με εξελεώσει», το Γιομ-Κιππούρ δεν θα τον εξιλεώσει. Το Γιομ-Κιππούρ προσφέρει εξιλέωση για αμαρτήματα μεταξύ ανθρώπου και Θεού, αλλά δεν προσφέρει εξιλέωση για παραπτώματα εναντίον άλλου προσώπου έως ότου επιτευχθεί συμφιλίωση».*

Στη συναγωγή γίνονται πέντε λειτουργίες. Ένα χαρακτηριστικό της λειτουργίας του *Γιομ Κιπούρ* είναι οι συχνές παρακλήσεις στον Θεό για συγχώρεση. Σύμφωνα με την παράδοση, την ημέρα του Εξιλασμού συγχωρούνται μόνο τα αμαρτήματα απέναντι στον Θεό. Αν ο πιστός έχει βλάψει άλλον άνθρωπο, πρέπει πρώτα να του δώσει εκείνος συγχώρεση και κατόπιν να ζητήσει συγνώμη από τον Θεό.

Στις αρχές του 1ου αι. μ.Χ. ο Φίλων ο Αλεξανδρεύς σημειώνει ότι στο *Γιομ-Κιπούρ* συμμετείχαν «*όχι μόνο οι ευσεβείς και άγιοι άνθρωποι, αλλά κι αυτοί που ποτέ στη ζωή τους δεν είχαν καμιά θρησκευτική δραστηριότητα*». Και σήμερα, για πολλούς μια σύντομη παρουσία στη συναγωγή στη γιορτή του *Γιομ-Κιππούρ* είναι περισσότερο δήλωση της ιουδαϊκής τους ταυτότητας παρά θρησκευτική δέσμευση.

**Άλλες γιορτές μνήμης**

* **Χανουκά**

Όταν το 175 π.Χ. η Παλαιστίνη έπεσε στα χέρια των Συρίων, οι Εβραίοι καταδιώκονταν και δεν ήταν ελεύθεροι να ασκούν τα θρησκευτικά τους καθήκοντα, σύμφωνα με τις παραδόσεις του. Αγανακτισμένοι από αυτή την καταπίεση επαναστάτησαν. Αρχηγός τους ήταν ένας ηλικιωμένος ιερέας, ο Ματταθίας. Αυτός μαζί με τους γιους του και μερικούς οπαδούς με ελάχιστα όπλα προσπάθησαν να ανατρέψουν τον εχθρό. Έπειτα από χρόνια σκληρών πολέμων, οι Εβραίοι κατόρθωσαν να διώξουν τον εχθρό από την πατρίδα τους. Στο μεταξύ είχε πεθάνει ο Ματταθίας και τη συνέχιση του αγώνα ανέλαβε ο γιος του Ιούδας, που είναι γνωστός με το όνομα «Μακκαβαίος». Οι Εβραίοι γιοτράζουν τη Χανουκά για να πανηγυρίσουν τη νίκη τους και την επαναλειτουργία του Ναού, που τον είχε βεβηλώσει ο εχθρός. Η γιορτή διαρκεί οκτώ μέρες.

Ονομασίες: *Χανουκά* που σημαίνει «αφιέρωση», καθώς γιορτάζεται το καθάρισμα του Ναού και η αφιέρωσή του στον αληθινό Θεό και *Γιορτή των Φώτων*, σύμφωνα με το κυριότερο χαρακτηριστικό της γιορτής.

Χαρακτηριστική εθιμοτυπία: το άναμα της επτάφωτης λυχνίας (Μενορά) τόσο στη Συναγωγή όσο και στο σπίτι.

Αυτή τη μέρα γίνονται στα σπίτια συγκεντρώσεις παιδιών, μοιράζονται δώρα και το «νόμισμα» της Χανουκά.

* **Πουρίμ**

Γιορτάζεται η επέτειος της σωτηρίας των Εβραίων της Περσίας από τα χέρια του Αμάν, του αξιωματικού του βασιλιά που ήθελε να τους εξολοθρεύσει. Η λέξη σημαίνει «κλήρος» και αναφέρεται στις μηχανορραφίες του Αμάν, που έβαλε κλήρο για να αποφασίσει ποια μέρα θα όριζε για τη σφαγή των Εβραίων της Περσίας. Το σχέδιό του Αμάν δεν ευοδώθηκε και αντί να σκοτωθούν οι Εβραίοι ο βασιλιάς διέταξε να σκοτώσουν τον ίδιο. Στο βιβλίο της Εσθήρ, εξυμνείται η ίδια καθώς και ο θείος της ο Μαρδοχαίος με την παρέμβαση του οποίου εξοντώθηκε ο Αμάν.

Εθιμοτυπίες: στη Συναγωγή διαβάζεται το βιβλίο της Εσθήρ με ένα ξεχωριστό μελωδικό σκοπό. Στο άκουσμα του ονόματος του Αμάν τα παιδιά χτυπούν τα πόδια τους στο πάτωμα ή γυρίζουν τις ροκάνες τους για να κοροϊδέψουν τον μισητό εχθρό του Ισραήλ. Στα σπίτια γίνονται φιλικές συγκεντρώσεις και διασκεδάσεις, ανταλλαγές δώρων και φιλανθρωπίες. Θεωρείται η πιο χαρούμενη γιορτή του εβραϊκού εορτολόγιου.

1. **Κείμενα για τα γεγονότα των ιουδαϊκών γιορτών**

**Η ζωή των Ισραηλιτών στην Αίγυπτο – ο Μωυσής**


Τον 13ο αι. π.Χ. οι απόγονοι του Ιακώβ και των παιδιών του συνέχιζαν να ζουν στην Αίγυπτο. Ο νέος φαραώ, φοβόταν ότι οι ξένοι απειλούσαν την εξουσία του, γι’ αυτό και άρχισε να τους καταπιέζει. Τους χρησιμοποιούσε σαν σκλάβους και τους έβαλε να του χτίσουν δύο καινούργιες πόλεις. Η δουλειά ήταν εξοντωτική. Επιπλέον, ο φαραώ διέταξε να ρίχνουν στον Νείλο τα νεογέννητα αγόρια των Εβραίων.

*Μια εβραιοπούλα που γέννησε ένα αγόρι (τον Μωυσή) το έκρυψε για τρεις μήνες. Επειδή όμως φοβήθηκε ότι θα το βρουν, το έβαλε σε ένα καλάθι που άλειψε με πίσσα και το άφησε στην όχθη του Νείλου. Η μεγαλύτερη αδελφή του αγοριού παραμόνευε από μακριά για να δει τι θα γίνει. Τότε κατέβηκε η κόρη του φαραώ για να λουστεί στο ποτάμι. Βρήκε το παιδί που έκλαιγε, το λυπήθηκε και αποφάσισε να το κρατήσει. Τότε, η αδελφή του Μωυσή πλησίασε και της πρότεινε να της βρει μια Εβραία για να θηλάζει το μωρό. Αυτή συμφώνησε και έτσι η κόρη του φαραώ εμπιστεύτηκε το μωρό στην πραγματική του μητέρα. Ο Μωυσής μεγάλωσε, κατάλαβε ότι ο λαός του καταπιεζόταν σκληρά και κάποια φορά σκότωσε έναν Αιγύπτιο τη στιγμή που χτυπούσε έναν Εβραίο. Για να μην συλληφθεί δραπέτευσε στην έρημο Μαδιάμ. Παντρεύτηκε τη Σεπφώρα, κόρη ιερέα, κι έγινε βοσκός στα κοπάδια του πεθερού του.*

Εξ 1-3

**Η φλεγόμενη βάτος**

*Κάποτε ο Μωυσής οδηγώντας τα πρόβατα πέρα από την έρημο, έφτασε στο βουνό του Θεού, το Χωρήβ. Τότε του φανερώθηκε ο άγγελος του Κυρίου μέσα σε πύρινη φλόγα που έβγαινε από μια βάτο. Ο Μωυσής είδε πως ενώ η βάτος είχε πάρει φωτιά κι ήταν μέσα στις φλόγες, δεν καιγόταν να γίνει στάχτη. Είπε λοιπόν; «Ας πάω, να δω…».*

*Όταν ο Κύριος είδε ότι ο Μωυσής πλησίαζε … του φώναξε μέσα από τη βάτο: «Μωυσή, Μωυσή … βγάλε τα σανδάλια σου … γιατί ο τόπ* *ος όπου στέκεσαι είναι τόπος άγιος. Εγώ είμαι ο Θεός των προγόνων σου, ο Θεός του Αβραάμ, ο Θεός του Ισαάκ και ο Θεός του Ιακώβ». Τότε ο Μωυσής σκέπασε το πρόσωπό του … Ο Κύριος συνέχισε; «Είδα τη δυστυχία του λαού μου στην Αίγυπτο και άκουσα την κραυγή τους εξαιτίας των καταπιεστών τους. Ξέρω τα βάσανά τους. Γι’ αυτό κατέβηκα να τους γλιτώσω από τους Αιγυπτίους και να τους φέρω … σε μια χώρα μεγάλη και εύφορη, στη χώρα όπου ρέει γάλα και μέλι … Τώρα εγώ σε στέλνω στον φαραώ, να βγάλεις τον λαό μου, τους Ισραηλίτες, από την Αίγυπτο». Ο Μωυσής είπε στον Θεό: «Ποιος είμαι εγώ για να πάω στον φαραώ και να βγάλω τους Ισραηλίτες από την Αίγυπτο;». «Εγώ θα είμαι μαζί σου», του απάντησε ο Θεός … Αλλά ο Μωυσής είπε πάλι: «Καλά, εγώ θα πάω στους Ισραηλίτες και θα τους πω ‘ο Θεός των προγόνων σας με έστειλε σε σας’. Αυτοί όμως θα με ρωτήσουν ‘ποιο είναι το όνομά του;’ Τι θα τους πω;». Τότε ο Θεός απάντησε στον Μωυσή: «Εγώ είμαι εκείνος που είμαι».*

Εξ 3-4

**Η Έξοδος των Ισραηλιτών από την Αίγυπτο**

*Ο Μωυσής ξαναγύρισε στην Αίγυπτο, όταν ο φαραώ που ήθελε να τον σκοτώσει είχε πια πεθάνει. Ο Μωυσής και ο Ααρών παρουσιάστηκαν στον φαραώ ζητώντας του, στο όνομα του Θεού, να επιτρέψει στους Ισραηλίτες να αναχωρήσουν από την Αίγυπτο. Εκείνος εξαγριωμένος όχι μόνο δεν τους το επέτρεψε αλλά αύξησε τις καταναγκαστικές τους εργασίες. Τότε συνέβη μια σειρά από καταστροφές που έπληξαν άγρια τη χώρα, οι γνωστές «δέκα πληγές του φαραώ». Παρ’ όλα αυτά η καρδιά του φαραώ παρέμενε σκληρή σαν πέτρα… Όταν οι καταστροφές έγιναν δυσβάστακτες, ο φαραώ αποφάσισε επιτέλους να αφήσει τους Ισραηλίτες να φύγουν. Αφού πήραν ότι μπορούσαν μαζί τους, καθώς και τα ζώα τους, ξεκίνησαν. Μπροστά πήγαινε ο Μωυσής με τον Ααρών και πίσω ακολουθούσε ο λαός. Όμως πιο μπροστά κι από τον Μωυσή προχωρούσε ο ίδιος ο Θεός τη μέρα μέσα σε μια στήλη νεφέλης για να τους δείχνει τον δρόμο και τη νύχτα μέσα σε στήλη φωτιάς για να τους φωτίζει.*

Εξ 5-13

**Η πορεία στην έρημο**

*Οι Ισραηλίτες συνέχισαν τον δρόμο τους στην έρημο. Μετά από μερικές εβδομάδες, τελείωσαν όλες οι τροφές που είχαν πάρει μαζί τους. Ο λαός άρχισε τα παράπονα: «Καλύτερα να μέναμε στην Αίγυπτο! Εκεί είχαμε άφθονο το κρέας και χορταίναμε το ψωμί. Εδώ στην έρημο, όμως, θα πεθάνουμε όλοι από την πείνα!»*

*Μίλησε τότε ο Θεός στον Μωυσή και του είπε: «Άκουσα τα παράπονα των Ισραηλιτών. Πες τους λοιπόν ότι το βράδυ θα φάνε κρέας και το πρωί θα χορτάσουν ψωμί. Έτσι θα μάθουν ότι εγώ είμαι ο Κύριος ο Θεός τους».*

*Το βράδυ ήρθε ένα σμήνος από ορτύκια και σκέπασε το στρατόπεδο. Οι Ισραηλίτες τα έπιασαν εύκολα, τα έψησαν και τα έφαγαν. Όταν το άλλο πρωί ξύπνησαν, το έδαφος τριγύρω τους ήταν σκεπασμένο με κάτι λεπτό σαν πάχνη. Όλοι ρωτούσαν: «Τι είναι αυτό;» Ο Μωυσής τους είπε: «Αυτό είναι το είναι το ψωμί που σας δίνει ο Θεός να φάτε. Ο Θεός διέταξε να μαζεύετε απ’ αυτό, καθένας όσο χρειάζεται για μία μέρα. Κανένας δεν θα κρατήσει απ’ αυτό για την άλλη μέρα. Αύριο θα υπάρχει πάλι ψωμί από τον ουρανό».*

*Οι Ισραηλίτες ονόμασαν αυτό που μάζευαν «μάννα». Όλοι μάζευαν απ’ αυτό, καθένας ανάλογα με τις ανάγκες του. Μερικοί που δεν άκουσαν τον Μωυσή και φύλαξαν και για την άλλη μέρα, είδαν ότι σκουλήκιασε και βρώμισε.*

*Δεν χρειαζόταν να το φυλάξουν: κάθε μέρα ερχόταν καινούργιο μάννα στο έδαφος. Ήταν άσπρο και η γεύση του ήταν σαν γλύκισμα από μέλι.*

Εξ 16

*Οι Ισραηλίτες συνέχισαν την πορεία τους στην έρημο και έφτασαν σε μια περιοχή που δεν είχε καθόλου νερό. Άρχισαν πάλι τα παράπονα στον Μωυσή: «Δώσε μας νερό να πιούμε», του φώναζαν. Τότε ο Μωυσής προσευχήθηκε στον Κύριο και εκείνος του απάντησε: «Προχώρα μπροστά από τον λαό, πάρε μαζί σου τους πρεσβυτέρους των Ισραηλιτών, πάρε στο χέρι και το ραβδί σου με το οποίο χτύπησες τον Νείλο και πήγαινε. Εγώ θα βρίσκομαι εκεί πριν από σένα, πάνω στον βράχο, στο όρος Χωρήβ. Χτύπα τον βράχο και θα βγει από κει νερό για να πιει ο λαός».*

*Έτσι οι Ισραηλίτες, παρά την απιστία τους στη δύναμη του Θεού, χόρτασαν νερό.*

Εξ 17, Αρ 20

**Η παράδοση της Τορά στο Σινά**

*Οι Ισραηλίτες … την πρώτη μέρα του τρίτου μήνα μετά την έξοδό τους από την Αίγυπτο έφτασαν στην έρημο Σινά. Εκεί κατασκήνωσαν απέναντι από το όρος Σινά, κι ο Μωυσής ανέβηκε στο βουνό για να συναντήσει τον Θεό. Τον κάλεσε ο Κύριος και του είπε … «Να τι θα αναγγείλεις στους Ισραηλίτες…: Είδατε τα όσα έκανα … και πώς σας σήκωσα πάνω σε φτερούγες αετού και σας έφερα κοντά μου. Τώρα, αν πραγματικά θελήσετε να ακούσετε τα λόγια μου και να φυλάξετε τη Διαθήκη μου, θα γίνετε ο λαός μου ανάμεσα σε όλα τα έθνη»… Αφού κατέβηκε, λοιπόν, ο Μωυσής … και τους ανακοίνωσε όλα αυτά τα λόγια … όλος ο λαός αποκρίθηκε ομόφωνα: «Ό,τι είπε ο Κύριος θα το πράξουμε»…*

Ο Μωυσής ανέβηκε πάλι στο Σινά.

*Την Τρίτη μέρα, λοιπόν, όταν ξημέρωσε, άρχισαν βροντές και αστραπές, κι ένα πυκνό σύννεφο ήρθε και κάθισε πάνω στο βουνό… Φόβος μεγάλος κατέλαβε όλο τον λαό… στάθηκαν κοντά στους πρόποδες του βουνού… Ο καπνός ανέβαινε σαν από καμίνι και το βουνό ολόκληρο σειόταν δυνατά … Ο Θεός μίλησε στον λαό … και είπε αυτούς τους λόγους:*

*Εγώ είμαι ο Κύριος ο Θεός σου, που σε έβγαλα από την Αίγυπτο, τον τόπο της δουλείας. Δεν θα υπάρχουν για σένα άλλοι θεοί εκτός από μένα.*

*Μην κατασκευάσεις για σένα είδωλα και κανενός είδους ομοίωμα. Αυτά να μην τα προσκυνάς ούτε θα τα λατρεύεις, γιατί εγώ είμαι ο Κύριος, ο Θεός.*

*Δεν θα προφέρεις χωρίς λόγο το όνομα του Κυρίου, του Θεού σου.*

*Να θυμάσαι την ημέρα του Σαββάτου, να την ξεχωρίζεις και να την αφιερώνεις στον Κύριο. Έξι μέρες θα εργάζεσαι και θα κάνεις, όλες τις εργασίες σου. Αλλά η έβδομη μέρα είναι μέρα ανάπαυσης, αφιερωμένη σ’ εμένα, τον Κύριο τον Θεό σου. Την ημέρα αυτή δεν επιτρέπεται να κάνεις καμιά εργασία.*

*Να τιμάς τον πατέρα σου και τη μητέρα σου.*

*Μη μοιχεύσεις.*

*Μην κλέψεις.*

*Μη φονεύσεις.*

*Μην καταθέσεις ψεύτικη μαρτυρία ενάντια στον συνάνθρωπο σου.*

*Μην επιθυμήσεις τίποτε απ’ ότι ανήκει στον συνάνθρωπο σου.*

Εξ 19-20

ΠΗΓΕΣ:

* Ο. Γριζοπούλου – Π. Καζλάρη, *Παλαιά Διαθήκη. Η προϊστορία του Χριστιανισμού*, ΟΕΔΒ, Αθήνα 2006,
* *Τα παιδιά διαβάζουν τη Βίβλο, Ελληνική Βιβλική Εταιρία*, Αθήνα 2005

**5. Πώς πρέπει να ζουν οι άνθρωποι**

**Σεμά Ισραέλ (Άκου Ισραήλ)**

Η πιο σπουδαία ιουδαϊκή προσευχή, οι πρώτες λέξεις που προφέρει ο Εβραίος που προσεύχεται. Όταν ξυπνάει το πρωί και πέφτει για ύπνο το βράδυ. Είναι η πρώτη προσευχή που διδάσκεται στα μικρά παιδιά και τα τελευταία λόγια του Εβραίου πριν πεθάνει. Είναι μια δήλωση πίστης και υπακοής στον Θεό. Είναι μια προσευχή δόξας και ταυτόχρονα ικεσίας. Το όνομα του Θεού δεν διαβάζεται δυνατά στη Σεμά. Αντικαθίσταται με τη λέξη Αδονάι (Κύριέ μου).

**Από την Τορά**

*Άκου, λαέ του Ισραήλ: Ο Κύριος είναι ο Θεός μας – μόνον ο Κύριος. Ν’ αγαπάς, λοιπόν, τον Κύριο, τον Θεό σου, μ’ όλη την καρδιά σου, μ’ όλη την ψυχή σου και μ’ όλη τη δύναμή σου. Να μείνουν στην καρδιά σου οι εντολές αυτές, που εγώ σήμερα σου δίνω. Να τις διδάσκεις στα παιδιά σου και να μιλάς γι’ αυτές όταν κάθεσαι στο σπίτι σου κι όταν βαδίζεις στον δρόμο, όταν ξαπλώνεις για ύπνο κι όταν σηκώνεσαι. Να τις δέσεις σαν σημάδι στο χέρι σου και να τις έχεις σαν έμβλημα στο μέτωπό σου, ανάμεσα στα μάτια σου. να τις γράψεις στις παραστάδες της πόρτας του σπιτιού σου και στις πύλες της πόλης σου.*

Δτ 6, 4-9

*Αν υπακούσετε πραγματικά στις εντολές που εγώ σας δίνω σήμερα κι αν αγαπάτε τον Κύριο, τον Θεό σας, και τον λατρεύετε μ’ όλη σας την καρδιά και μ’ όλη σας την ψυχή, τότε αυτός θα στέλνει βροχή στη χώρα σας στον κατάλληλο καρό της, τη φθινοπωρινή και την ανοιξιάτικη, και θα έχετε καλή σοδειά στο στάρι, στο κρασί και στο λάδι σας. Αυτός θα κάνει να φυτρώνει χορτάρι στα χωράφια σας για τα ζώα σας. Κι εσείς θα τρώτε και θα χορταίνετε.*

Δτ 11, 13-15

*Ξένον δεν πρέπει να τον καταπιέζετε ούτε να τον εκμεταλλεύεστε, γιατί κι εσείς ήσασταν κάποτε ξένοι στην Αίγυπτο. Χήρα και ορφανό δεν θα τους καταπιέζετε*

Εξ 22, 20-21

*Όταν δανείζεις χρήματα σ’ έναν φτωχό συμπολίτη σου, μην του φέρεσαι όπως οι άλλοι δανειστές –μην του ζητάς τόκο. Αν πάρεις το πανωφόρι κάποιου για ενέχυρο, φρόντισε να του το επιστρέψεις πριν από τη δύση του ήλιου, γιατί είναι το μοναδικό του σκέπασμα, με το οποίο προστατεύεται από το κρύο. Με τι θα κοιμηθεί;*

Εξ 22, 24-26

*Μη διαδίδεις φήμες ψεύτικες Μη δίνεις για χάρη ενός ανθρώπου αδίκου, μαρτυρία αναληθή. Να μην ακολουθείς τους πολλούς στο κακό, και σε περίπτωση δίκης να μην καταθέτεις παίρνοντας το μέρος των πολλών για να διαστρέφεις το δίκαιο. Να μη μεροληπτείς στη δίκη ούτε για χάρη του αδύνατου διαδίκου.*

*Αν συναντήσεις το βόδι του εχθρού σου ή το υποζύγιό του να περιπλανιέται, πρέπει να το οδηγήσεις στον αφέντη του. Αν δεις το υποζύγιο του εχθρού σου να γονατίζει από το φορτίο του, μην τραβήξεις τον δρόμο σου, αλλά να τον βοηθήσεις πρόθυμα.*

Εξ 23, 1-5

*Όταν θερίζετε τα χωράφια σας, μην κόβετε τα στάχια ως την τελευταία γωνιά του χωραφιού σας∙ και μη γυρίζετε πίσω, μετά τον θερισμό, για να μαζέψετε τα στάχια που παρέπεσαν. Ούτε να γυρνάτε πίσω στο αμπέλι σας για να μαζέψετε τα τσαμπιά που έμειναν ή τις ρώγες που έχουν πέσει∙ να τ’ αφήνετε για τον φτωχό και για τον ξένο. Εγώ ο Κύριος, είμαι ο Θεός.*

Λευ 19, 9-10

*Μην κρατάς πικρία στην καρδιά σου για τον άλλο∙ εξηγήσου μαζί του ανοιχτά, για να μη σε βαραίνει καμιά αμαρτία εξαιτίας του. Μην είσαι εκδικητικός και μνησίκακος απέναντι στους άλλους, αλλά ν’ αγαπάς τον πλησίον σου όπως τον εαυτό σου. Εγώ είμαι ο Κύριος.*

Λευ 19, 17-18

*Την πρώτη μέρα του έβδομου μήνα συγκεντρώθηκε όλος ο λαός με κοινή απόφαση στην πλατεία που βρισκόταν μπροστά στην πύλη των Υδάτων. Εκεί ζήτησαν από τον Έσδρα, τον ιερέα και γνώστη του νόμου, να φέρει στη συγκέντρωση το βιβλίο του νόμου, που ο Κύριος τον είχε δώσει στους Ισραηλίτες μέσω του Μωυσή. Πράγματι, ο Έσδρας τον έφερε μπροστά στη συγκέντρωση, που αποτελείτο από άντρες, γυναίκες και παιδιά, άτομα που μπορούσαν να καταλάβουν αυτά που άκουγαν. Κι από τότε που ανέτειλε ο ήλιος μέχρι το μεσημέρι ο Έσδρας τους διάβασε από το βιβλίο του νόμου, και όλος ο λαός άκουγε προσεκτικά…*

*Ο κυβερνήτης Νεεμίας και ο Έσδρας, ιερέας και γνώστης του νόμου, καθώς και οι λευίτες που εξηγούσαν το κείμενο, είπαν στον λαό: «Η ημέρα αυτή είναι αφιερωμένη στον Κύριο τον Θεό σας! Δεν είναι ώρα τώρα για κλάματα και πένθη», γιατί όλος ο λαός έκλαιγε ακούγοντας να διαβάζεται ο νόμος.*

Νε 8, 1-3. 9

**Τεφιλίν: ο νόμος του Θεού πάνω στο σώμα**

Τα τεφιλίν (φυλαχτά) είναι δερμάτινα κουτάκια που περιέχουν κομμάτια περγαμηνής όπου πάνω τους έχουν εγγραφεί αποσπάσματα από τη Βίβλο, ενώ πάνω στα κουτάκια αυτά είναι δεμένες δερμάτινες λωρίδες. Επίσης είναι δερμάτινες λωρίδες που τυλίγονται στα χέρια πάνω στις οποίες είναι επίσης γραμμένα αποσπάσματα από τη Βίβλο.

Τα τεφιλίν είναι σημάδια πίστης και αφοσίωσης. Το τεφιλίν του κεφαλιού συμβολίζει την πνευματική πίστη. Το τεφιλίν του χεριού υπενθυμίζει σε αυτόν που το φορά ότι πρέπει να υπηρετεί τον Θεό με όλη του τη δύναμη και θέληση.

Αν και η ίδια η λέξη «τεφιλίν» δεν χρησιμοποιείται στη Βίβλο, οι Εβραίοι νιώθουν υποχρεωμένοι να φορούν τεφιλίν καθώς υπάρχουν τέσσερις αναφορές στη Βίβλο, σύμφωνα με τις οποίες οι Εβραίοι πρέπει να τοποθετήσουν ένα σημάδι (ένα σύμβολο) «στο χέρι και ανάμεσα στα μάτια», για να μην ξεχνούν ότι πρέπει να υπακούν στις εντολές του Θεού, που τους λύτρωσε από τη δουλεία των Αιγυπτίων και τους οδήγησε στη γη της Επαγγελίας.

**Μεζουζά: ο νόμος του Θεού στους τοίχους του σπιτιού**

Η Μεζουζά είναι ένας μικρός παπυρικός κύλινδρος με χειρόγραφους χαρακτήρες, που στερεώνεται στο δεξί μπροστινό παραστάτη κάθε δωματίου του σπιτιού. Συμβολίζει την ιερότητα του εβραϊκού σπιτιού και δείχνει πως ο Θε ός το προστατεύει, καθώς και τους ενοίκους του και όσους βρίσκονται σ’ αυτό. Υπενθυμίζει επίσης σε κάθε εισερχόμενο ότι «αυτή η κατοικία είναι ένας Ναός του Θεού». Η Μεζουζά περιλαμβάνει δύο αποσπάσματα από τη Βίβλο που αναφέρονται στο Δευτ. 6, 4-9. 11, 13-21.

**6. Το Σάββατο**

*Σαμπάτ* **ε**ίναι η ονομασία της έβδομης μέρας της εβδομάδας και η λέξη σημαίνει «διακόπτω τη δουλειά». Το Σαμπάτ όμως δεν είναι μόνο μέρα ανάπαυσης∙ είναι και μέρα εξαγνισμού που κατά τη διάρκειά της ο άνθρωπος μπορεί, έστω και για λίγο, να ξεχάσει τις καθημερινές του φροντίδες και τις υλικές ασχολίες της ζωής και να αφοσιωθεί σε πνευματικά και θρησκευτικά ενδιαφέροντα. Για να τηρήσει κανείς το Σαμπάτ, πρέπει να απέχει από κάθε εργασία ή δραστηριότητα. Το Σαμπάτ συμβολίζει τη θύμηση της δημιουργίας του κόσμου που διήρκησε έξι ημέρες, ενώ την έβδομη ο Θεός αναπαύθηκε. Γι’ αυτό και, σε ανάμνηση αυτού του γεγονότος, κάθε είδους εργασία απαγορεύεται.

**Το Σαμπάτ στο σπίτι**

Οι προετοιμασίες γίνονται από την Παρασκευή. Το τραπέζι αντιπροσωπεύει τον βωμό και η ιερότητά του υπογραμμίζεται από τα δύο ψωμιά που βρίσκονται επάνω του (που συμβολίζουν το διπλό μάννα που έριχνε ο Θεός στους Ισραηλίτες, κάθε Παρασκευή, όταν διέσχιζαν την έρημο, για να μην αναγκαστούν να μαζέψουν μάννα τη μέρα του Σάμπατ), τα αναμμένα κεριά (όχι λιγότερα από δύο, καθώς συμβολίζουν τη διπλή εντολή «να θυμάσαι» και «να τηρείς» την ημέρα του Σαββάτου) και το κρασί (σύμβολο ευλογίας και χαράς). Την Παρασκευή το βράδυ ο πατέρας βάζει τα χέρια του στο κεφάλι των παιδιών του και τους δίνει μια πατροπαράδοτη ευλογία, ενώ συγχρόνως τους εύχεται να μεγαλώσουν σύμφωνα με τις παραδόσεις των προγόνων του λαού του Ισραήλ.

Για το Σαμπάτ έχουν καθοριστεί τρία γεύματα. Το τελευταίο, αργά το απόγευμα, έχει κάπως επισημότερο χαρακτήρα και διανθίζεται από περισσότερους θρησκευτικούς ύμνους και θρησκευτική συζήτηση. Οι επιτραπέζιοι ύμνοι που τραγουδιούνται την ώρα του φαγητού μιλούν για το θείο δώρο του Σαμπάτ.

**Το Σαμπάτ στη Συναγωγή**

Η λειτουργία του Σαμπάτ διαφέρει από εκείνες που γίνονται τις άλλες μέρες της εβδομάδας. Την Παρασκευή το απόγευμα γίνεται μια λειτουργία που λέγεται «η υποδοχή του Σαμπάτ». Η πρωινή λειτουργία του Σαββάτου έχει ως σπουδαιότερο σημείο τη δημόσια και ομαδική ανάγνωση της Πεντατεύχου.

**Η «χαρά του Σαμπάτ»**

Ο όρος –δημοφιλής τα τελευταία χρόνια- χαρακτηρίζει τις συγκεντρώσεις που γίνονται τα απογεύματα του Σαββάτου για μελέτη, αναψυχή και διασκέδαση. Το έθιμο αυτό καθιερώθηκε από τον ποιητή Μπιαλίκ στο Ισραήλ και αργότερα το υιοθέτησε ολόκληρος σχεδός ο Εβραϊσμός της Διασποράς.

**7. Η Συναγωγή**

Στα εβραϊκά *Μπετ Κνεσέτ* (Οίκος συνέλευσης). Η γένεση της συναγωγής χρονολογείται από την εξορία στη Βαβυλώνα, το 586 π.Χ., το διάστημα που οι Ιουδαίοι ήταν εξόριστοι και είχαν στερηθεί τον Ναό τους. Έτσι δημιούργησαν τις Συναγωγές, χώρους, δηλαδή, όπου συγκεντρώνονταν για να προσεύχονται και να μελετούν τον Νόμο τους.Η εξέλιξη και εδραίωση της σχετίζεται με την εποχή της καταστροφής του δεύτερου Ναού, το 70 μ.Χ., οπότε και οι Εβραίοι αναγκάστηκαν να προσεύχονται χωρίς τη λατρεία της θυσίας. Έκτοτε Συναγωγές κτίζοντας στια πόλεις και στα χωριά της Παλαιστίνης, και η θυσία αντικαταστάθηκε από την προσευχή: «*αντί για ταύρους σου προσφέρουμε τις προσευχές μας*» (Ωσ 14, 3).

Αν εξαιρέσουμε τον αρχιτεκτονικό ρυθμό, που υιοθετείται ανάλογα με τον τόπο που βρίσκεται η κάθε Συναγωγή, καθώς και τη διακόσμηση, όλες παρουσιάζουν περίπου την ίδια διάταξη όσον αφορά την εσωτερική διαμόρφωση του χώρου. Προσανατολισμένη προς την Ιερουσαλήμ, στηριγμένη στον τοίχο που βρίσκεται στο βάθος και καλυμμένη με κεντητό παραπέτασμα, τοποθετείται η Ιερή Κιβωτός, που περιέχει τους «κυλίνδρους του Νόμου». Κρεμασμένη από την οροφή, μπροστά στην Ιερή Κιβωτό, βρίσκεται μια λυχνία, που παραμένει διαρκώς αναμμένη, σύμβολο του αιώνιου φωτός της Τορά.

Στη βάση της Κιβωτού υψώνεται το αναλόγιο μπροστά στο οποίο στέκεται ο ψάλτης. Η παράδοση θέλει να ορθώνεται στη μέση του κτηρίου της Συναγωγής μια εξέδρα, απ’ όπου διαβάζεται η Τορά. Οι θέσεις για τους πιστούς βρίσκονται διατεταγμένες γύρω από την εξέδρα. Ειδικό μέρος της Συναγωγής είναι προορισμένο για τις γυναίκες.

Τα παράθυρα της Συναγωγής είναι κυρίως βιτρώ με εβραϊκές επιγραφές και ιερά σύμβολα. Τα χαρακτηριστικά σύμβολα που χρησιμοποιούνται για τη διακόσμηση του χώρου είναι οι πλάκες του Νόμου, απεικονίσεις λιονταριών (σύμβολο της φυλής του Ιούδα και χαρακτηριστικό δύναμης), το στέμμα (σύμβολο της Βασιλείας του Θεού) και το Μαγκέν Νταβίντ (το άστρο του Δαβίδ). Επίσης, η μενορά (επτάφωτη λυχνία) σύμβολο της μενορά της Κιβωτού με τις πλάκες του Νόμου από την εποχή της Σκηνής της ερήμου.

Στις Συναγωγές δεν υπάρχουν αγάλματα, εικόνες, απεικονίσεις παραστάσεων, προσώπων ή άλλες, λόγω της ρητής απαγόρευσης «*Ου ποιήσεις σεαυτώ είδωλον …»* (Εξ 20, 4-5).

1. **Ο Ραββίνος**

Έτσι ονομάζεται ο προεξάρχων της ισραηλιτικής κοινότητας, που κηρύττει, διδάσκει και τελεί τις θρησκευτικές τελετές των Εβραίων. Δεν έχει ιερατικό αξίωμα. Επίσης έρχεται σε επαφή με τις πολιτικές Αρχές της χώρας, όπου είναι εγκατεστημένη η κοινότητα. Διορίζεται κατόπιν δοκιμασίας και χειροτονείται.Ο όρος ***Ραββίνος*** ή ***Ραβίνος*** προέρχεται από την εβραϊκή λέξη *ραβί* που σημαίνει «μεγάλος, έξοχος».

***Ραββινία*** ή ***Ραβινία*** καλείται το αξίωμα του Ραβίνου, η έδρα ή η κατοικία του Ραβίνου.

1. **Προσευχή στην ιουδαϊκή θρησκεία**

Μέχρι το 100 μ.Χ. δεν είχε γίνει προσπάθεια ρύθμισης και καθορισμού των κανόνων της προσευχής. Αυτή έγινε από τον Γαμαλιήλ Β’, αρχηγό της σχολής στο *Γιανβέ*, κοντά στην Ιερουσαλήμ, την ίδια περίπου εποχή που οι Χριστιανοί διαμόρφωναν τη δική τους Θεία Λειτουργία. Ίσως τόσο οι Ιουδαίοι όσο και οι Χριστιανοί ηγέτες είδαν την «καθορισμένη» λειτουργία ως ένα μέσο ορισμού της πίστης και προώθησης των «θρησκευτικά ορθών» ιδεών στους πιστούς τους. Σε κάθε περίπτωση, η λειτουργία του Γαμαλιήλ καθόρισε τον τύπο και το περισσότερο από το περιεχόμενο της ιουδαϊκής προσευχής μέχρι σήμερα.

Υπάρχουν τρεις καθημερινοί κανόνες προσευχής:

* *Mααρίβ*, για το βράδυ, *Σαχρίτ*, για το πρωί, *Μινχά,* για το απόγευμα.
* Τα Σάββατα και τις γιορτές: η *Μουσάφ* (πρόσθετες προσευχές που ακολουθούν τη *Σαχρίτ*.

Οι λειτουργίες στη Συναγωγή δομούνται γύρω από δύο μεγάλες προσευχές. Η μία είναι η *Σεμά* και η άλλη η *Αμιντά*, η προσευχή των δεκαοκτώ ευλογιών που αποτελείται από δοξολογία, ικεσίες και ευχαριστίες. Ο Γαμαλιήλ δεν όρισε τίποτε άλλο παρά την αρχή και το τέλος των ευχών, αφήνοντας τον προεστώτα της προσευχής ή τον ατομικώς προσευχόμενο να αυτοσχεδιάσει. Οι προσευχές του ήταν σύντομες και σε απλά εβραϊκά, αν και ήταν επιτρεπτό να προσεύχεται κανείς στο τοπικό του ιδίωμα.

Η δημόσια ανάγνωση της Τορά ήταν ήδη καθιερωμένη πριν την εποχή του Γαμαλιήλ ΙΙ, αλλά δεν υπήρχε σταθερό λειτουργικό βιβλίο. Το σύστημα τώρα –λιγότερο ή περισσότερο παγκόσμιο- είναι ότι στην αρχή και στο τέλος της *Σιμχάτ Τορά*, διαβάζονται δημόσια στη συναγωγή τα πέντε πρώτα βιβλία του Μωυσή σε ένα ετήσιο κύκλο τα πρωινά του Σαββάτου από κύλινδρο χειρόγραφης περγαμηνής που λέγεται *Σεφέρ Τορά*. Επιπρόσθετα, υπάρχουν και άλλα λειτουργικά αναγνώσματα από τα περισσότερα μέρη της Βίβλου.

**Στάση στη διάρκεια της προσευχής**

Για την προσευχή δεν είναι υποχρεωτική μια συγκεκριμένη θέση του σώματος, αλλά η συγκέντρωση του προσευχόμενου. Η καθιστή στάση επιτρέπεται μόνο σε περίπτωση ασθένειας ή ταξιδιού.

Η *Αμιντά* λέγεται ήσυχα, όρθια, με σεβασμό, τα πόδια ενωμένα, τα χέρια τυλιγμένα πάνω στην καρδιά, κοιτώντας προς την Ιερουσαλήμ. Σε τέσσερα σημεία της Αμιντά ο προσευχόμενος γέρνει ελαφρά.

Η *Σεμά*: στον πρώτο στίχο (*άκου Ισραήλ*…) ο προσευχόμενος έντονα συγκεντρωμένος κρατά κλειστά τα μάτια του καλύπτοντάς τα με τα χέρια του.

**10*.* Τελετές ενηλικίωσης στον Ιουδαϊσμό**

Η *ενσωμάτωση* στην εβραϊκή κοινότητα γίνεται με μία επίσημη και χαρούμενη τελετή ενηλικίωσης που καλείται ***Μπαρ Μιτσβά*** για τα αγόριακαι ***Μπατ Μιτσβά*** για τα κορίτσια.

Τα αγόρια όταν συμπληρώσουν τα 13 χρόνια τους και τα κορίτσια τα 12 χρόνια αναλαμβάνουν πλέον την ευθύνη των πράξεών τους ενώπιον του Θεού και της κοινότητας. Έχουν πλέον την απόλυτη ευθύνη και ως προς την εφαρμογή του Νόμου («Γιος του Νόμου») και των παράδοσεων και ως προς την ηθική ευθύνη των πράξεών τους.

Θεωρούνται πλέον μέλη της Συναγωγής και μπορούν να αναλάβουν να κάνουν την προσευχή. Είναι σε θέση να συμμετέχουν σε όλες τις εκδηλώσεις και τους τομείς της εβραϊκής ζωής. Επίσης, έχουν το δικαίωμα να διαθέτουν προσωπική περιουσία και να παντρευτούν νόμιμα (σύμφωνα με τον εβραϊκό νόμο).


Η τελετή ενηλικίωσης διεξάγεται στο πρώτο Σαμπάτ (Σάββατο) μετά τα δέκατα τρίτα γενέθλια των αγοριών και τα δωδέκατα των κοριτσιών. Κατά την τελετή το αγόρι θα διαβάσει ένα απόσπασμα από την Τορά (=τα πέντε βιβλία του Νόμου του Μωυσή) και το κορίτσι θα αναφερθεί σε ένα θέμα από την εβραϊκή ιστορία ή θα διαβάσει απόσπασμα από τους Ψαλμούς ή το βιβλίο της Εσθήρ. Συνηθίζεται κατά την ημέρα της ενηλικίωσής του –εκτός αν είναι Παρασκευή ή Σαμπάτ- το αγόρι να τηρεί νηστεία.

Στις εκδηλώσεις ενηλικίωσης μπορεί να περιλαμβάνεται ένα γιορταστικό γεύμα (με την οικογένεια, τους φίλους και όλη την κοινότητα) ή ένα ταξίδι. Είναι και μια ευκαιρία να δίδονται δώρα σε όσους γιορτάζουν. Σε μερικές εβραϊκές κοινότητες ο ραββίνος δίνει και ένα πιστοποιητικό. Στα κορίτσια είναι συνηθισμένο να προσφέρονται και κοσμήματα. Ένα άλλο δώρο προς τα κορίτσια είναι και τα κηροπήγια, επειδή είναι τιμή και καθήκον της γυναίκας το άναμμα των κεριών.

**11. Το Τείχος των Δακρύων**

To **Τείχος των Δακρύων** ή **Δυτικό Τείχος** είναι τμήμα του αρχαίου τείχους του Ναού και αποτελεί ίσως το πιο ιερό σημείο για τους Εβραίους. Βρίσκεται στην παλιά πόλη της Ιερουσαλήμ, στους ανατολικούς πρόποδες του όρους του Ναού και σύμφωνα με την εβραϊκή παράδοση, είναι τμήμα του Δεύτερου Ναού της Ιερουσαλήμ, που ανοικοδομήθηκε το 516 ή 537 π.Χ. από τον κυβερνήτη Ζοροβάβελ, μετά από διάταγμα που εξέδωσε ο Πέρσης βασιλιάς Κύρος. Έχει 19 μέτρα ύψος και 57 μέτρα μήκος και είναι κατασκευασμένο από ασβεστολιθικούς ογκόλιθους. Συνολικά, το Δυτικό Τείχος έχει μήκος 488 μέτρα.

**12. Το Άστρο του Δαβίδ**

 Είναι εβραϊκό σύμβολο το οποίο αποτελείται από δυο ισόπλευρα τρίγωνα, το ένα προς τα επάνω και το άλλο προς τα κάτω, που σχηματίζουν έξι κορυφές.

Το σύμβολο έχει ισχυρές συνδέσεις με τον Καβαλισμό, με το τρίγωνο προς τα πάνω (το σύμβολο του στοιχείου της φωτιάς) που αντιπροσωπεύει το επιθυμητό της πρόθεσης του ανθρώπου να φθάσει ή να επιστρέψει στο θείο, και στο τρίγωνο προς τα κάτω (το σύμβολο του στοιχείου του νερού), που δηλώνει την κάθοδο του θείου. Όπου αυτά τα δύο συναντιούνται στο κέντρο του αστεριού, ένα σημείο της ισορροπίας και της ομορφιάς επιτυγχάνεται.  
Το αστέρι του Δαβίδ είναι μερικές φορές γνωστό ως *αστέρι του δημιουργού*, στο οποίο κάθε ένα από τα έξι σημεία αντιπροσωπεύει μια ημέρα της εβδομάδας και το κέντρο αντιστοιχεί στο Σάββατο. Είναι ένα ισχυρό σύμβολο της εβραϊκής ταυτότητας, παραμένοντας ισχυρό γιατί ακόμη και κατά τη διάρκεια της ναζιστικής δίωξης, οι Εβραίοι αναγκάστηκαν να φορέσουν ένα κίτρινο αστέρι ως προσδιοριστικό της φυλής τους.

Το *Magen David* (ασπίδα του Δαβίδ, όπως είναι συχνότερα γνωστό, το αστέρι του Δαβίδ) υποτίθεται ότι αντιπροσωπεύει την Ασπίδα του Δαβίδ (ή ίσως αυτό το έμβλημα).   
Κατά το 17ο αι., σύμφωνα με μια δημοφιλή πρακτική το σύμβολο τέθηκε έξω από συναγωγές, για να τις προσδιορίσει ως εβραϊκούς ναούς λατρείας με τον ίδιο σχεδόν τρόπο που ένας σταυρός προσδιορίζει ένα χριστιανικό ναό για τους Χριστιανούς. Δεν υπάρχει οποιαδήποτε εξήγηση για την επιλογή αυτού του συμβόλου. Το Αστέρι του Δαβίδ έγινε δημοφιλές ως ιουδαϊκό σύμβολο, όταν υιοθετήθηκε ως έμβλημα στη σιωνιστική κίνηση το 1897, παρέμεινε ωστόσο αμφισβητούμενο για πολλά χρόνια. Όταν ιδρύθηκε το Ισραήλ, προκλήθηκε μεγάλη συζήτηση για το εάν το *Magen David* πρέπει να χρησιμοποιηθεί στη σημαία. Τελικά, ενσωματώθηκε στη σημαία του κράτους του Ισραήλ το 1948. Σήμερα, το Αστέρι του Δαβίδ είναι ένα παγκοσμίως αναγνωρισμένο Ιουδαϊκό σύμβολο.

**13. Τα χειρόγραφα του Κουμράν**

Πρόκειται για μια συλλογή περίπου 900 Ιουδαϊκών χειρογράφων σε πάπυρο και περγαμηνή γραμμένα στην εβραϊκή, αραμαϊκή και ελληνική γλώσσα, τα οποία ανακαλύφθηκαν το 1947 σε σπήλαια και αρχαία ερείπια της ερήμου της Ιουδαίας, κατά μήκος της δυτικής ακτής της Νεκράς Θάλασσας. **Τα Χειρόγραφα ανακαλύφθηκαν** από ένα βεδουίνο νεαρό βοσκό. Κάποια είναι σχεδόν άθικτα και κάποια κατεστραμμένα, αλλά τα περισσότερα δυστυχώς αποσπασματικά. Τα περισσότερα βρέθηκαν σε σπηλιές κοντά στο Κιρμπέτ Κουμράν, και αποτελούσαν τμήμα της βιβλιοθήκης της εβραϊκής θρησκευτικής κοινότητας των Εσσαίων, μιας εβραϊκής αίρεσης που υπήρξε και σε άλλα μέρη του Ισραήλ μεταξύ του 150 π.Χ και 70 μ.Χ., κατά μια χρονική περίοδο η οποία περιλαμβάνει και εκείνη της δράσης του Ιησού.

### Τα περισσότερα από τα χειρόγραφα χρονολογούνται τον 2ο και 1ο π.Χ. αι., και είναι τουλάχιστο χίλια χρόνια αρχαιότερα από εκείνα, που μέχρι πριν από λίγο καιρό θεωρούνταν ως τα πιο αρχαία. Ονομάστηκαν Χειρόγραφα της Νεκράς Θάλασσας ή Χειρόγραφα του Κιρμπέτ Κουμράν ή απλώς Κουμράν. Η πρώτη ονομασία σχετίζεται με το γεγονός ότι όλες σχεδόν οι περιοχές ανεύρεσης των χειρογράφων εντοπίζονται κοντά στα παράλια της Νεκράς Θάλασσας, ενώ η δεύτερη, με την κύρια και σπουδαιότερη περιοχή ανεύρεσης τους, το Κουμράν. Οι ονομασίες αυτές δεν ανταποκρίνονται πλήρως στην πραγματικότητα, αφού χειρόγραφα δεν ανακαλύφθηκαν μόνο στο Κουμράν, ούτε αποκλειστικά σε παράκτιες περιοχές της Νεκράς Θάλασσας, αλλά και σε άλλες, που καλύπτουν ολόκληρη σχεδόν την έκταση της ερήμου της Ιουδαίας. Η μεγάλη σημασία των χειρογράφων αυτών, αφορά στην αναζήτηση του αυθεντικού πρωτότυπου της Παλαιάς Διαθήκης. Βιβλικά κείμενα και αποσπάσματα βιβλικών κειμένων που βρέθηκαν είναι το βιβλίο του *Ησαΐα και* αποσπάσματα που αντιπροσωπεύουν σχεδόν όλα τα παλαιοδιαθηκικά βιβλία, εκτός της Εσθήρ, της Ιουδίθ, των Μακκαβαίων και του Βαρούχ.

**Το χρονικό της εύρεσης**

Την άνοιξη του 1947, ένας δεκαπεντάχρονος τότε βεδουΐνος βοσκός ψάχνοντας για να βρει το χαμένο από το κοπάδι του ζώο στις άγονες ορεινές εκτάσεις που υψώνονται στις δυτικές ακτές της Νεκράς Θάλασσας, έφτασε μπροστά σε ένα μικρό άνοιγμα που οδηγούσε σε μια σπηλιά. Ο μικρός βοσκός πέταξε μια πέτρα μέσα μήπως καταφέρει να φοβίσει το ζώο για να βγει έξω. Μόλις όμως πέταξε την πέτρα, ακούστηκε ένας παράξενος θόρυβος, που έδινε την εντύπωση ότι προκλήθηκε από θραύση πήλινων δοχείων. Γεμάτος περιέργεια αλλά και ταραχή, ο μικρός βεδουΐνος έτρεξε και ειδοποίησε τον ξάδερφο του, που βρισκόταν στην ίδια περιοχή, για να διαπιστώσουν μαζί τι ακριβώς είχε συμβεί. Και οι δύο μαζί άνοιξαν λίγο ακόμη το άνοιγμα, για να μπορέσουν να περάσουν. Έτσι, βρέθηκαν μέσα σε σπήλαιο στο βάθος του οποίου, ήταν τοποθετημένα το ένα δίπλα στο άλλο, μια σειρά άθραυστα πιθάρια, με πήλινα καλύμματα. Απ’ αυτά, που ήταν συνολικά οκτώ, τα επτά βρέθηκαν κενά, προφανώς συλημένα από παλαιότερη ανάλογη επίσκεψη. Το ένα από αυτά περιείχε οχτώ συνολικά κυλίνδρους τυλιγμένους με λινά υφάσματα επιχρισμένα με μια κολλώδη ουσία. Οι βοσκοί τα πήραν μαζί τους και ξεκίνησαν για τη Βηθλεέμ. Δεν άργησαν να συνειδητοποιήσουν ότι είχαν στα χέρια τους αρχαιολογικό θησαυρό και έτσι άνοιξαν το δρόμο για τη μεγαλύτερη και σημαντικότερη ανακάλυψη των νεώτερων χρόνων.

Οι δύο βεδουΐνοι, υπολογίζοντας στην αξία των ευρημάτων τους άρχισαν τις πρώτες επαφές με γνωστούς εμπόρους της Βηθλεέμ και της Ιερουσαλήμ για την εκτίμηση τους και την εξεύρεση αγοραστών. Μετά από σχετικές διαπραγματεύσεις, πέντε από τους οχτώ κυλίνδρους πουλήθηκαν στον Συρο-ορθόδοξο Μητροπολίτη Αθανάσιο Γιεσουέ Σαμουέλ. Τους υπόλοιπους τρεις κυλίνδρους τους αγόρασε ο Ε. Κ. Σουκένικ, στρατηγός και καθηγητής στο εβραϊκό Πανεπιστήμιο της Ιερουσαλήμ.

Λίγο μετά την ανακύρυξη του Ισραήλ ως ανεξάρτητου κράτους το 1948, το έργο των ανασκαφών πέρασε στα χέρια των ειδικών. Οι επίσημες ανασκαφές άρχισαν το 1952.

**14. Ισραηλιτικές κοινότητες στην Ελλάδα**

Η πρώτη μαρτυρία περί εγκαταστάσεως Εβραίων στην Ελλάδα βρίσκεται σε επιγραφή του 3ου π.Χ. αι. που κάνει λόγο για κάποιον Εβραίο από τη Βοιωτία. Η επιγραφή βρέθηκε στον Ωρωπό και χρονολογείται μεταξύ του 300-250 π.Χ.

Στο βιβλίο των Μακκαβαίων (Α’ Μακκ 15, 23) παραδίδεται κατάλογος ιουδαϊκών κοινοτήτων εγκατασπαρμένων στα σημαντικότερα κέντρα της Ελλάδας. Ο κατάλογος αυτός που χρονολογείται από το 142 π.Χ., καθώς και άλλος παρόμοιος που συνέταξε ο Φίλων ο Ιουδαίος, αναφέρει την ύπαρξη Εβραίων στη Σπάρτη, Δήλο, Σικυώνα, Σάμο, Κω, Κρήτη, Θεσσαλία, Βοιωτία, Μακεδονία, Αιτωλία, Αττική, Άργος, Κόρινθο, καθώς και στην Κύπρο.

Κατά τον 12ο αι. αναφέρονται από περιηγητές Εβραίοι στην Κέρκυρα, Άρτα, Πάτρα, Ναύπακτο, Κόρινθο, Θήβα, Χαλκίδα, Θεσσαλονίκη, Δράμα και αλλού. Εβραίοι ζούσαν επίσης στα νησιά Λέσβος, Χίος, Σάμος, Ρόδος και Κύπρος.

Από το τέλος του 14ου αι., Εβραίοι πρόσφυγες από την Ισπανία και την Πορτογαλία εγκαταστάθηκαν στην ελληνική χερσόνησο και τα γειτονικά νησιά. Κυρίως στη Θεσσαλονίκη, αλλά και σε πόλεις όπως τα Τρίκαλα, η Λάρισα και ο Βόλος, οι Εβραίοι, γνωστοί ως Σεφαραδίμ, εισήγαγαν τη γλώσσα τους (τα εβραιο-ισπανικά) και τα δικά τους ήθη και έθιμα.

Κατά τον 14ο αι. ένας μεγάλος αριθμός Εβραίων από την Ουγγαρία, μετά την κατάληψη της χώρας αυτής από τους Τούρκους, εγκαταστάθηκαν στην Καβάλα και στο Σιδηρόκαστρο.

Άλλη μαζική εισροή Εβραίων στην Ελλάδα, αυτή τη φορά στην Κέρκυρα, έγινε με αφορμή την εκδίωξη των Ιταλόφωνων Εβραίων της Απολίας στη νότια Ιταλία.

Από τον 16ο μέχρι τον 18ο αι. η εβραϊκή κοινότητα της Θεσσαλονίκης ήταν μία από τις μεγαλύτερες στον κόσμο. Στην Κρήτη οι Εβραίοι έπαιζαν σημαντικό ρόλο στο διαμετακομιστικό εμπόριο. Η Μεγαλόνησος ήταν επίσης ξακουστή για τη σοφία των εκεί ραββίνων και Εβραίων λογίων της.

Στις αρχές του 20ού αι. στην Ελλάδα ζούσαν 10.000 περίπου Εβραίοι. Μετά τους Βαλκανικούς πολέμους και την απελευθέρωση της Βόρειας Ελλάδας, της Ηπείρου, της Χίου και της Κρήτης (1908), ο αριθμός των Εβραίων έφτασε τους 100.000 περίπου.

Κατά τη διάρκεια του Β΄ Παγκοσμίου Πολέμου, ποσοστό 86% των Ελλήνων Εβραίων έχασαν τη ζωή τους.

**15. Μια ματιά στην εβραϊκή ιστορία**

Μετά την καταστροφή της Ιερουσαλήμ από τον ρωμαίο αυτοκράτορα Τίτο, το 70 μ.Χ., άρχισε η μεγάλη εξορία και η διασπορά των Εβραίων σε όλη τη Ρωμαϊκή αυκρατορία. Μετά τον 1ο αι. μ.Χ. στην Παλαιστίνη επιβιώνει μόλις το 5% του εβραϊσμού, ενώ οι κύριες εστίες του εβραϊσμού γίνονται οι εστίες της Διασποράς.

Ο κόσμος της Διασποράς της νότιας ακτής της Μεσογείου αντικαθιστά τη χρήση της ελληνικής και αραμαϊκής γλώσσας με την αραβική, σε μια διαδικασία που αρχίζει τον 7ο αι. μ.Χ. με τις αραβικές κατακτήσεις. Η Διασπορά αυτή κατά μεγάλο μέρος εποικίζει τον 8ο αι., μαζί με τους Άραβες, την Ισπανία.

Στις αρχές του 10ου αι. οι Εβραίοι είχαν πλέον ριζώσει στο έδαφος της Ισπανίας, η οποία έγινε το κέντρο της ιουδαϊκής Διασποράς. Από τον 12ο αι. γίνονται και ισπανόφωνοι. Η άνθηση της εβραϊκής Διασποράς έδωσε σπουδαίους φιλόσοφους, ποιητές και επιστήμονες (Σολομών Ιμπν Γκαμπιρόλ, Γιεχουντά Αλεβή, Μωϋσής Μαϊμονίδης). Η κύρια ωστόσο εστία της Διασποράς δεν ήταν η Μεσόγειος. Από τον πρώιμο μεσαίωνα, εβραϊκές κοινότητες υπήρχαν και στις περισσότερες ευρωπαϊκές χώρες στην κεντρική και ανατολική Ευρώπη (Ασκεναζίμ). Εκεί, η ζωή των Εβραίων ήταν εξαιρετικά δύσκολη. Θεωρούνταν καταραμένοι καθώς ήταν αυτοί που είχαν αρνηθεί τον Ιησού. Αποτελώντας ένα ξένο στοιχείο στις χώρες όπου ζούσαν, γίνονταν ανεκτοί μόνο για πολιτική εκμετάλλευση.

Το 1096, όταν άρχισε η πρώτη Σταυροφορία, αρκετές χιλιάδες Εβραίοι δολοφονήθηκαν στην κεντρική Ευρώπη από τους Σταυροφόρους με το επιχείρημα «ενώ εκστρατεύουμε εναντίον των απίστων στους Αγίους Τόπους, γιατί να αφήσουμε ανέγγιχτους τους απίστους που ζουν ανάμεσά μας;»

Στην Αγγλία, από τον 12ο αι. ξέσπασε ένα κύμα διωγμών. Η κατάσταση χειροτέρευε διαρκώς μέχρις ότου διώχτηκαν το 1290.

Το 1215 ο Πάπας αποφάσισε την επιβολή διαφορετικής ενδυμασίας από τους Εβραίους, έτσι ώστε να είναι αναγνωρίσιμοι.

Απαγορευόταν να έχουν ιδιοκτησία γης και να συμμετέχουν σε συντεχνίες. Πιέζονταν πολύ να αρνηθούν τη θρησκεία τους. Στη Γερμανία, οι εβραϊκές κοινότητες εξαγόραζαν την ελευθερία τους. Όταν ξέσπασε στη χώρα χολέρα (1391), οι Εβραίοι κατηγορήθηκαν ότι δηλητηρίαζαν τις πηγές του νερού. Αποτέλεσμα της κατηγορίας ήταν το άγριο μακελλειό σε βάρος τους. Στη νότια Ευρώπη άρχισαν να παίρνουν μέτρα εναντίον τους. Στην Ιταλία ένας νόμος έλεγε: «*Αν οι Εβραίοι είναι δεκτοί να μένουν εδώ, η παραμονή τους δεν πρέπει να επηρεάζει τους άλλους*».

Στη Βόρεια Αφρική και στην Οθωμανική αυτοκρατορία τα πράγματα ήταν καλύτερα. Οι Εβραίοι είχαν αρκετές ελευθερίες, όρος που τους έκανε να αναπτύξουν μεγάλες και πλούσιες κοινότητες.

Στο τέλος του Μεσαίωνα, ο φανατισμός έφτασε και στην Ισπανία. Οι Εβραίοι υποχρεώνονταν να βαπτιστούν (Μαρράνος) και ακόμη και τότε θεωρούνταν κίνδυνος για την κοινωνία. Ακόμη και εγγόνια των Μαρράνος εκτελούνταν από την Ιερά Εξέταση. Το 1492, τον ίδιο μήνα που ο Χριστόφορος Κολόμβος ξεκινούσε για να διασχίσει τον άγνωστο τότε Ατλαντικό Ωκεανό, με διάταγμα του ισπανού βασιλιά Φερδινάνδου, 200.000 Εβραίοι απελάθηκαν από την Ισπανία και μεταφέρθηκαν σε διάφορες χώρες της Ευρώπης. Μεγάλος αριθμός βρήκε καταφύγιο στην Οθωμανική αυτοκρατορία και ιδιαίτερα στη Θεσσαλονίκη (Σεφαραδίμ, από το Σεφαράντ που είναι το βιβλικό όνομα της Ισπανίας).

Μετά τη Μεταρρύθμιση (1517), οι Εβραίοι διώχθηκαν σκληρά από τη Ρωμαιοκαθολική Εκκλησία. Κάηκαν τα βιβλία και οι συναγωγές τους, ενώ στη Ρώμη και σε άλλες πόλεις υποχρεώθηκαν να ζουν σε γκέτο, να δηλώνουν την υποταγή τους στον Πάπα και να ακούν κηρύγματα προκειμένου να ματαστραφούν.

Στη διάρκεια του 16ου και 17ου αιώνα, οι περισσότεροι Εβραίοι στην Ευρώπη ζούσαν σε πολύ δύσκολες συνθήκες. Ήταν περιορισμένοι σε γκέττο από όπου απαγορεύονταν να βγαίνουν και υποχρεωμένοι να φορούν διακριτικά ρούχα, οι Εβραίοι άνδρες το κίτρινο περιβραχιόνιο και οι γυναίκες ένα κίτρινο πανί στα μαλλιά, ώστε να μπορούν να ξεχωρίζουν από τον υπόλοιπο πληθυσμό. Τα γκέττο βρίσκονταν συνήθως στις πιο βρώμικες και υποβαθμισμένες συνοικίες των πόλεων. Έτσι, από τα τέλη του Μεσαίωνα το πιο μεγάλο μέρος των Εβραίων θα μετοικήσει στις μόνες χώρες που του έδιναν καταφύγιο: Πολωνία και Λιθουανία.

Στις αρχές του 18ου αι. οι Εβραίοι βρίσκονταν σκορπισμένοι σε όλες τις γωνιές του κόσμου, αλλά ο αριθμός τους δεν ξεπερνούσε τα 3.000.000 με την πλειοψηφία να ζει στην Ευρώπη. Στα άλλα κράτη των Βαλκανίων, που ήταν κάτω από την κυριαρχία των Τούρκων, οι εβραϊκές κοινότητες ήταν πιο μικρές.

Η άποψη του Βολταίρου για τους Εβραίους ήταν αποφασιστικής σημασίας για τους αιώνες αντισημιτισμού που θα ακολουθήσουν: κατηγορούσε τους Εβραίους όχι επειδή δεν ήταν χριστιανοί, αλλά επειδή παραδοσιακά θεωρούνταν αξιοκαταφρόνητοι και φιλάργυροι. Μετά τον Διαφωτισμό και τη Γαλλική Επανάσταση, οι Εβραίοι απέκτησαν ισότητα δικαιωμάτων σε πολλές χώρες της κεντρικής Ευρώπης. Αργά αλλά σταθερά, έπαιρναν τη θέση τους στη δημόσια ζωή των τόπων που ζούσαν. Σε όλες τις χώρες (Αγγλία, Γαλλία, Γερμανία) τα τείχη των γκέττο γκρεμίζονταν και οι Εβραίοι καταλάμβαναν σπουδαίες θέσεις και ανώτατα αξιώματα. Επίσης, οι Εβραίοι ήταν από τους πρώτους αποίκους της Αμερικής. Ωστόσο, η αλλαγή της κοινωνικής θέσης των Εβραίων την εποχή του Διαφωτισμού δεν επέφερε αλλαγές στη στάση των άλλων απέναντί τους. Έτσι, τον 19ο αι. αναδείχθηκε η *θεωρία του αντισημιτισμού-ρατσισμού*.

Στη διάρκεια του 19ου αιώνα πολλοί Εβραίοι έλαβαν μέρος στους αγώνες για τα πολιτικά δικαιώματα και ήταν μέλη φιλελεύθερων κομμάτων. Ωστόσο αντιϊουδαϊκές απόψεις διατηρούνταν ακόμη και ανάμεσα στους φιλελεύθερους και σοσιαλιστές.

Γύρω στα τέλη του 19ου αι., κάνει την εμφάνισή του στην Ευρώπη ο *πολιτικός αντισημιτισμός*. Τα αντισημιτικά κόμματα στη Γερμανία, στη Γαλλία και στην Αυστρία είχαν απρόσμενη επιτυχία.

Η πλήρης άνθιση του αντισημιτισμού πήρε μεγάλες διαστάσεις κυρίως στη Γερμανία. Επίσης, στη Γαλλία, το 1895, η υπόθεση Ντρέυφους, ενός Αλσατού Εβραίου που κατηγορήθηκε για κατασκοπία υπέρ της Γερμανίας, έλαβε αντισημιτικές διαστάσεις. «Θάνατος στους Εβραίους. Έξω οι Εβραίοι από τη Γαλλία», ήταν τα συνθήματα που κυριαρχούσαν. Το 1906, ο Ντρέυφους μετά από αγώνες χιλιάδες Γάλλων φωτισμένων ανθρώπων (π.χ. Εμίλ Ζολά) αθωώνεται, αλλά ο αντισημιτισμός έχει ρίζες. Ρίζες όχι μόνο στη Γαλλία αλλά και σε όλη την Ευρώπη. Παράλληλα, ο αντισημιτισμός γίνεται πλέον πολιτικό όργανο στα χέρια των ηγετών της εποχής.

Στα μέσα του 19ου αι. εμφανίζονται φυλετικές «επιστημονικές» θεωρίες που κάνουν τον Εβραίο αντικείμενο μελέτης, ενώ η «σημιτική φυλή» θεωρείται κατώτερη. Στο τέλος του αιώνα, εκδίδεται στη Ρωσία το φανταστικό αφήγημα *Τα Πρωτόκολλα των Σοφών της Σιών* που «αποδεικνύει» το σχέδιο των Εβραίων να κυριαρχήσουν στον κόσμο. Τ

Τότε αρχίζει και ο *σιωνιστικός αγώνας*, με κύριο στόχο να εξασφαλιστεί μια επίσημη αναγνώριση ότι η Παλαιστίνη θα γινόταν εβραϊκό κράτος.

**Ολοκαύτωμα (Shoah)**

Μια επαναλαμβανόμενη ιστορία μίσους φθάνει στο απόγειό της με την άνοδο του Α. Χίτλερ στην καγκελαρία της Γερμανίας (1933). Ο αντισημιτισμός ήταν μέρος της γενικότερης πολιτικής ιδεολογίας του Χίτλερ και του ναζιστικού κόμματος. Τότε αρχίζει μια αμείλικτη και βίαιη πολιτική εναντίον των Εβραίων. Το πρώτο βήμα είναι η στέρηση κάθε νομικού ή πολιτικού δικαιώματος. Το δεύτερο ο αποκλεισμός τους από την οικονομία της χώρας. Πολλοί Εβραίοι διανοούμενοι και επιστήμονες βρέθηκαν έξω από τα πανεπιστήμια και τους αφαιρέθηκε η άδεια διδασκαλίας, ενώ οι εργασίες τους ρίχτηκαν στην πυρά. Το 1935 θεσπίζονται οι *Νόμοι της Νυρεμβέργης*. Ο πρώτος έλεγε πως μόνο αυτοί που έχουν «γερμανικό αίμα», οι Άρειοι, μπορούσαν να θεωρούνται Γερμανοί πολίτες. Οι μη Άρειοι ήταν κατώτεροι και δεν θεωρούνταν πολίτες, αλλά «υποκείμενα». Ο δεύτερος νόμος απαγόρευε γάμους και σεξουαλικές σχέσεις ανάμεσα σε Γερμανούς και Εβραίους, καθώς επίσης και την κάθε είδους σχέση, επαγγελματική ή μη. Μέχρι το 1938, 170.000 Εβραίοι της Γερμανίας εγκατέλειψαν τη χώρα, αφήνοντας πίσω τους όλη την περιουσία τους.

Από το 1938 οι Ναζί άρχισαν να εντείνουν τα μέτρα κατά των Εβραίων, ενώ ήδη προετοιμάζονταν για πόλεμο. Πολλές συναγωγές καταστρέφονται, γίνονται μαζικές συλλήψεις και πραγματοποιούνται πογκρόμ («Νύχτα των Κρυστάλλων / Νοέμβριος 1938). Όλες οι εβραϊκές περιουσίες καταγράφονται και κατάσχονται. Στο τέλος του 1938 οι Εβραίοι στερούνται τα διαβατήριά τους.

Με την έναρξη του Β΄ Παγκοσμίου Πολέμου, τον Σεπτέμβριο του 1939, οι Γερμανοί θέτουν τις βάσεις της «τελικής λύσης» για το ζήτημα των Εβραίων. Στις πρωτεύουσες των χωρών που κατακτούν δημιουργούνται γκέτο, όπου οι Εβραίοι περιορίζονται αποκομμένοι από κάθε είδους επαφή με τον έξω κόσμο και την οποιαδήποτε βοήθεια μπορούσε να τους προσφερθεί. Με διάφορες δικαιολογίες οι Εβραίοι αποστέλλονταν στα «στρατόπεδα συγκέντρωσης» που είχαν δημιουργηθεί από τις αρχές της ναζιστικής διακυβέρνησης στη Γερμανία. Οι ναζιστές δημιούργησαν στρατόπεδα συγκέντρωσης μέσα στη Γερμανία, πολλά από τα οποία κατασκευάστηκαν από τις τοπικές αρχές, με σκοπό τον εγκλεισμό σε αυτά των πολιτικών κρατουμένων και των ανεπιθύμητων ατόμων. Μέχρι το 1939 είχαν τεθεί σε λειτουργία έξι από τα μεγαλύτερα στρατόπεδα συγκέντρωσης: το Νταχάου (1933), το Σάξενχαουζεν (1936), το Μπούχενβαλντ (1937), το Φλόσενμπεργκ (1938), το Μαουτχάουζεν (1938) και το Ράβενσμπρικ (1939).

Στη διάρκεια του πολέμου, ανάμεσα στο 1941-1945, τέθηκε σε εφαρμογή η «τελική λύση», δηλαδή το σχέδιο εξόντωσης όλων των Εβραίων. Κάθε τι αποφασίστηκε και οργανώθηκε συστηματικά και στην παραμικρή του λεπτομέρεια από ανθρώπους μορφωμένους, που όμως πίστευαν βαθιά πως ο κάθε Εβραίος ήταν εχθρός του γερμανικού λαού και γι’ αυτό έπρεπε να εξοντωθεί. Με την έναρξη της εφαρμογής της «τελικής λύσης» δημιουργήθηκαν τα λεγόμενα "στρατόπεδα εξόντωσης". Σκοπός τους δεν ήταν ο εγκλεισμός και η καταναγκαστική εργασία, όπως στα στρατόπεδα συγκέντρωσης, αλλά η συστηματική και χωρίς οίκτο εξόντωση όσων μεταφέρονταν σε αυτά. Τα στρατόπεδα εξόντωσης δημιουργήθηκαν εκτός Γερμανικού εδάφους, στις κατεχόμενες Πολωνία και Λευκορωσία (Μπέλζεκ, Σομπιμπόρ, της Τρεμπλίνκα και του Άουσβιτς-Μπίρκεναου). Η μεταφορά των κρατουμένων γινόταν συνήθως κάτω από τρομερές συνθήκες με τη χρήση αμαξοστοιχιών για τη μεταφορά εμπορευμάτων, μέσα στα οποία πολλοί πέθαιναν πριν φτάσουν στον προορισμό τους. Περισσότεροι από τρία εκατομμύρια Εβραίοι επρόκειτο να βρουν τον θάνατο στα στρατόπεδα εξόντωσης, κυρίως μέσω δηλητηριωδών αερίων στους θαλάμους αερίων, αν και πολλοί κρατούμενοι σκοτώθηκαν σε ομαδικές εκτελέσεις και με άλλους τρόπους. Ο αριθμός των θυμάτων του εβραϊκού πληθυσμού από τη ναζιστική Γερμανία συνήθως προσδιορίζεται στα έξι εκατομμύρια, αν και οι τυπικές εκτιμήσεις από τους ιστορικούς για το εύρος των θυμάτων κυμαίνονται από πέντε εκατομμύρια ως και πάνω από έξι εκατομμύρια.Μετά το τέλος του Β΄ Παγκοσμίου Πολέμου τα Ηνωμένα Έθνη αποφάσισαν, τον Νοέμβριο του 1947, να χωρίσουν την Παλαιστίνη σε δύο κράτη. Τον Μάιο του 1948 οι Εβραίοι διακηρύσσουν την ανεξαρτησία του κράτους του Ισραήλ. Σήμερα ζουν εκεί περίπου 8,5 εκατομμύρια εβραίοι. Σήμερα, ο εβραϊκός κόσμος συγκροτείται από περίπου 20 εκατομμύρια άτομα. Από αυτά το 25% κατοικεί στο Ισραήλ, 35% στις ΗΠΑ και στον Καναδά, 15% στη Λατινική Αμερική. Στην Ευρώπη κατοικεί γύρω στο 20% του συνόλου.

Υπάρχουν ιδρύματα μνήμης και μελέτης του Ολοκαυτώματος, όπως το ***Γιαντ Βασσέμ*** στο Ισραήλ και το ***Μουσείο Μνήμης του Ολοκαυτώματος*** στις ΗΠΑ.

Το Ολοκαύτωμα αποτέλεσε επίσης το θέμα πολλών κινηματογραφικών ταινιών: Στ. Σπήλμπεργκ, [*Η Λίστα του Σίντλερ*](https://el.wikipedia.org/wiki/%CE%97_%CE%9B%CE%AF%CF%83%CF%84%CE%B1_%CF%84%CE%BF%CF%85_%CE%A3%CE%AF%CE%BD%CF%84%CE%BB%CE%B5%CF%81) (1933), Ρ. Μπενίνι, [*Η Ζωή Είναι Ωραία*](https://el.wikipedia.org/wiki/%CE%97_%CE%96%CF%89%CE%AE_%CE%95%CE%AF%CE%BD%CE%B1%CE%B9_%CE%A9%CF%81%CE%B1%CE%AF%CE%B1)(1997), Μ. Χέρμαν, *Το παιδί με τις ριγέ πιτζάμες* (2008), Λ. Νέμες, *Ο γιός του Σαούλ* (2015), Ρ. Πολάνσκι, *Ο πιανίστας* (2002).

**Σιωνισμός**

Η ένταση του αντισημιτισμού στη Γερμανία (1880), τα πογκρόμ και οι σφαγές των Εβραίων σε ορισμένες περιοχές της Ρωσίας (1881) και γενικότερα ο αντισημιτισμός που μάστιζε την Ευρώπη σε όλη τη διάρκεια του 19ου αι. είχε ως απάντηση την ανάδυση του Σιωνισμού. Πρόκειται για ένα πολιτικό κίνημα που εν μέρει βασίζεται στην ιουδαϊκή θρησκευτική παράδοση αλλά είχε κυρίως κοσμικό χαρακτήρα. Σκοπός του κινήματος ήταν η δημιουργία στην περιοχή της Παλαιστίνης ενός νέου εβραϊκού κράτους, που θα συγκέντρωνε όλους τους Εβραίους της διασποράς. Το όνομά του προέρχεται από τον λόφο της Σιών στην Ιερουσαλήμ. Η ανάγκη για τη δημιουργία εθνικού κράτους εντάθηκε μετά τον Β΄ Παγκόσμιο Πόλεμο και το Ολοκαύτωμα. Αρκετοί Εβραίοι έχουν ασκήσει κριτική στον Σιωνισμό ως εθνικιστικό κίνημα. Στο στόχαστρο βρίσκεται η μετατροπή του Ιουδαϊσμού από θρησκεία σε έθνος.

\* \* \*

Για το ΟΛΟΚΑΥΤΩΜΑ στη διδασκαλία:

Ερωτήματα και ζητήματα που μπορούν να χρησιμοποιηθούν θαυμάσια για TPS στην τάξη στο:

* Annette Wieviorka, *Το Άουσβιτς, όπως το εξήγησα στην κόρη μου*, μτφρ. Κ. Δευτεραίου, εκδ. Πόλις, Αθήνα 2013

Αποσπάσματα από τα παρακάτω μπορούν να χρησιμοποιηθούν για επεξεργασία ή βιωματικές δραστηριότητες στην τάξη:

* Ελί Βιζέλ, *Η νύχτα*, μτφρ. Γ. Ξενάριος, εκδ. Μεταίχμιο, Αθήνα 2007
* Πρίμο Λέβι, *Η Ανακωχή*, μτφρ. Ζ. Σαμουήλ, εκδ. Μέδουσα, Αθήνα 1997
* Πρίμο Λέβι, *Eάν αυτό είναι ο άνθρωπος*, μτφρ. Χ. Σαρλικιώτη, εκδ. Άγρα, Αθήνα 2000
* Πρίμο Λέβι, *Αυτοί που βούλιαξαν και αυτοί που σώθηκαν,* μτφρ. Χ. Σαρλικιώτη, εκδ. Άγρα, Αθήνα 2006
* Πρίμο Λέβι, *Το καθήκον της μνήμης*, μτφρ. Χ. Σαρλικιώτη, εκδ. Άγρα, Αθήνα 1998
* Φρ. Αμπατζοπούλου, *Η λογοτεχνία ως μαρτυρία. Έλληνες πεζογράφοι για τη γενοκτονία των Εβραίων,* εκδ. Παρατηρητής, Θεσσαλονίκη 1995
* Ντ. Χριστιανόπουλος, *Οι προγραμματισμένοι στο χαμό · Ποιήματα Θεσσαλονικέων ποιητών για την καταστροφή των Εβραίων της Θεσσαλονίκης · Επιλογή*, εκδ. Διαγώνιος, Θεσσαλονίκη 1990

**16. Χρονολογικός πίνακας κυριότερων γεγονότων της εβραϊκής ιστορίας**

|  |  |
| --- | --- |
| ΓΕΓΟΝΟΤΑ ΕΒΡΑΪΚΗΣ ΙΣΤΟΡΙΑΣ | ΓΕΓΟΝΟΤΑ ΠΑΓΚΟΣΜΙΑΣ ΙΣΤΟΡΙΑΣ |
| **Βιβλική περίοδος (1700-586 π.Χ.)** | |
| 1700-1500: Πατριάρχες | Χαμουραμπί – Α’ Βαβυλωνιακό κράτος |
| 1280: Έξοδος από την Αίγυπτο / Εγκατάσταση στην Παλαιστίνη | Χρυσός αιώνας της Κρήτης |
| 1100: Κριτές | Πτώση της Τροίας |
| 1020-965: Βασιλεία Σαούλ – Δαβίδ | Φοινικικό αλφάβητο |
| 965-930: Βασιλεία Σολομών | Πρώτος ελληνικός αποκισμός |
| 954: Αρχή κατασκευής του πρώτου Ναού |  |
| 930: Διαίρεση βασιλείου (Ισραήλ – Ιούδας) | Δεύτερος ελληνικός αποικισμός |
| 722: Κατάκτηση του βασιλείου του Ισραήλ από τους Ασσυρίους | Α’ Ολυμπιάδα  Ομηρικά έπη |
| 586: Κατάκτηση του βασιλείου του Ιούδα από τους Βαβυλωνίους |  |
| 586-538: Βαβυλώνια αιχμαλωσία | Σόλων |
| **Περσική περίοδος (538-332 π.Χ.)** | |
| 538: Άδεια από τον βασιλιά Κύρο για επιστροφή των Εβραίων στην Παλαιστίνη |  |
| 521: Ολοκλήρωση του δεύτερου Ναού |  |
| 450: Έσδρας – Νεεμίας στην Ιερουσαλήμ | Περίοδος περσικών πολέμων |
| 444: Κατασκευή από τον Νεεμία των Τειχών της Ιερουσαλήμ | Περικλής – Χρυσός Αιώνας |
| 332: Ο Μέγας Αλέξανδρος στην Παλαιστίνη |  |
| **Ελληνιστική περίοδος (320-63 π.Χ.)** | |
| 313: Κατάληψη της Ιερουσαλήμ από Πτολεμαίο Α’ - Συριακή κυριαρχία |  |
| 219: Αντίοχος Γ’ – κατάληψη της Παλαιστίνης |  |
| 175: Αντίοχος ο Επιφανής |  |
| 167: Βεβήλωση του Ναού – απαγόρευση του Ιουδαϊσμού από τον Αντίοχο – επανάσταση Ασμοναίων |  |
| 164: Απελευθέρωση Ιερουσαλήμ από τους Μακκαβαίους |  |
| 63: Κατάληψη Ιερουσαλήμ από Πομπηΐο | Κικέρων – Ιούλιος Καίσαρ |
| **Ρωμαϊκή περίοδος (63 π.Χ. – 325 μ.Χ.)** | |
| 20 π.Χ.: Ηρώδης – ανοικοδόμηση του Ναού | Σταύρωση Ιησού Χριστού |
| 65 μ.Χ.: Επανάσταση Ζηλωτών κατά Ρωμαίων | Κάψιμο Ρώμης από Νέρωνα |
| 70 μ.Χ.: Καταστροφή β΄ Ναού από τον Τίτο – Διασπορά |  |
| 132-135: Επανάσταση Μπαρ-Κοχμπά – σύντομη απελευθέρωση της Ιερουσαλήμ – καταστολή της επανάστασης – εξορία των Εβραίων |  |
| 200: Ολοκλήρωση της Μισνά – Παλαιστινιακό Ταλμούδ / άνθιση εβραϊκής κοινότητας στη Βαβυλώνα |  |
| **Βυζαντινή περίοδος (325-638 μ.Χ.)** | |
| 313: Διάταγμα των Μεδιολάνων |  |
| 339: Νόμοι Κωνσταντίνου Β’ περί απαγόρευσης μικτών γάμων με Εβραίους | Ίδρυση του ναού του Παναγίου Τάφου από Μ. Κωνσταντίνο και Ελένη στην Ιερουσαλήμ  Τέλος της Δυτικής αυτοκρατορίας |
| 362: Άδεια από Ιουλιανό στους Εβραίους να εγκατασταθούν στην Ιερουσαλήμ |  |
| 499: Ολοκλήρωση Βαβυλωνιακού Ταλμούδ |  |
| 520: Τιβεριάδα: πνευματικό κέντρο του Ιουδαϊσμού | Ιουστινιανός |
| 614-629: Περσική κυριαρχία |  |
| 629: Ανακατάληψη της Ιερουσαλήμ από τον Ηράκλειο / Διωγμοί Εβραίων από τη Βυζαντινή αυτοκρατορία |  |
| **Μουσουλμανική περίοδος (638-1099)** | |
| 638: Πολιορκία Ιερουσαλήμ από Άραβες / παράδοση της πόλης στον χαλίφη Ομάρ | Κατάκτηση Αιγύπτου από Άραβες |
| 640: Κατάληψη της Καισάρειας | Ανοικοδόμηση του Τεμένους του Ομάρ στην Ιερουσαλήμ |
| 694-711: Απαγόρευση της εβραϊκής θρησκείας στην Ισπανία | Εξάπλωση Ισλάμ |
| 717-720: Περιοριστικοί νόμοι για Εβραίου και Χριστιανούς από Ομάρ Β’ | Καρλομάγνος |
| 1009-1013: Προσπάθεια εξισλαμισμού Εβραίων και Χριστιανών |  |
| 1010: Καταστροφή συναγωγών και εκκλησιών με διαταγή Χαλίφη Αλ Χακίμ |  |
| 1066: Εγκατάσταση Εβραίων στην Αγγλία |  |
| 1078: Κατάληψη Ιερουσαλήμ από Σελτζούκους |  |
| **Περίοδος σταυροφοριών (1099-1260)** | |
| 1099: Κατάληψη Ιερουσαλήμ από Γοδεφρείδο (ά’ σταυροφορία) |  |
| 1147: β’ σταυροφορία |  |
| 1187: Κατάληψη Ιερουσαλήμ από Σαλαντίν – άδεια στους Εβραίους να επανεγκατασταθούν στην πόλη |  |
| 1189: γ’ σταυροφορία |  |
| 1192: Αποτυχία Ριχάρδου Λεοντόκαρδου να καταλάβει την Ιερουσαλήμ |  |
| 1202: δ’ σταυροφορία | Άλωση Κωνσταντινουπόλεως από Φράγκους |
| 1212: Εγκατάσταση 300 ραββίνων από τη Γαλλία και τη Βρετανία στο Άκκο | Magna Carta |
| 1244: Κατάληψη της Ιερουσαλήμ από τους Τούρκους |  |
| **Περίοδος Μαμελούκων (1260-1516)** | |
| 1260: Κατάληψη της Ιερουσαλήμ από Μαμελούκους της Αιγύπτου |  |
| 1291: Κατάληψη του Άκκο από τους Μαμελούκους | Ιερά Εξέταση  Ζαν ντ’ Αρκ στην πυρά |
| 1390: Διωγμοί Εβραίων Ισπανίας και Πορτογαλίας |  |
| 1427: Παπικό διάταγμα περί απαγόρευσης μεταφοράς Εβραίων από Βενετία και Αγκώνα προς την Παλαιστίνη | 1453: Κατάληψη Κωνσταντινούπολης από Τούρκους |
| 1492: Απέλαση Εβραίων Ισπανίας – Ανάπτυξη σεφαριδιτικών κοινοτήτων | Απόπλους Χριστόφορου Κολόμβου – Ανακάλυψη Αμερική |
| **Οθωμανική περίοδος (1516-1917)** | |
| 1516: Κατάληψη Ιερουσαλήμ από σουλτάνο Σελίμ Α’ | Μαρτίνος Λούθηρος |
| 1535: Ανοικοδόμηση τειχών Ιερουσαλήμ από σουλτάνο Σουλεϊμάν τον Μεγαλοπρεπή | Εξάπλωση Οθωμανικής αυτοκρατορίας σε Ασία και Αφρική  Ιερά Εξέταση στην Πορτογαλία |
| 1541: Σφράγιση Χρυσής Πύλης της Ιερουσαλήμ από Οθωμανούς | Αναγέννηση στην Ιταλία |
| 1564: Προσπάθεια ανοικοδόμησης της Τιβεριάδας από Ντόνα Νασί | Σφαγή της Νύχτας του Αγίου Βαρθολομαίου |
| 1650: Άνθιση εβραϊκής κοινότητας Πολωνίας – Χασιδίμ |  |
| 1700: Εγκατάσταση στην Ιερουσαλήμ χιλίων Εβραίων από την Ευρώπη | Συμφωνία του Κάρλοβιτς |
| 1791: Παραχώρηση ίσων δικαιωμάτων στους Εβραίους από τη Γαλλική Εθνοσυνέλευση | Μεγάλος Πέτρος τσάρος της Ρωσίας  Γαλλική Επανάσταση (1789) |
| 1799: Κατάληψη από Ναπολέοντα στρατηγικών περιοχών της Παλαιστίνης | Ναπολέων αυτοκράτωρ |
| 1838: Πρόταση για ίδρυση εβραϊκού κράτους | Ελληνική Επανάσταση |
| 1897: Α’ Σιωνιστικό συνέδριο (Βασιλεία Ελβετίας) | Υπόθεση Ντρέυφους |
| 1898: Διωγμοί Εβραίων στη Ρωσία – πογκρόμ |  |
| 1917: Παράδοση Ιερουσαλήμ στους Βρετανούς – Διακήρυξη Μπάλφουρ | Α’ Παγκόσμιος Πόλεμος (1914-  Ρωσική Επανάσταση (1917) |
| **Βρετανική περίοδος (1917-1948)** | |
| 1920: Βρετανική Εντολή / Βρετανός διοικητής στην Παλαιστίνη | Μικρασιατική Καταστροφή (1922)  Εμφάνιση φασισμού στην Ιταλία |
| 1925: Εγκαίνια Εβραϊκού Πανεπιστημίου στην Ιερουσαλήμ |  |
| 1933: Άνοδος του Χίτλερ στη Γερμανία / περιοριστικοί νόμοι κατά των Εβραίων | Οικονομικό κράχ (1930) |
| 1938: Νύχτα των Κρυστάλλων | Προσάρτηση Αυστρίας στη Γερμανία |
| 1942-1945: Ολοκαύτωμα / 6 εκατομμύρια Εβραίων στα ναζιστικά στρατόπεδα συγκεντρώσεως | Β’ Παγκόσμιος Πόλεμος |
| 1947: Απόφαση ΟΗΕ για διαμελισμό της Παλαιστίνης | Διάσκεψη ειρήνης στο Παρίσι |
| 1948: Αναγνώριση του Κράτους του Ισραήλ |  |

**17. Πρόσωπα**

Τον Ιούνιο του1985 η επιτροπή του Βατικανού για τις θρησκευτικές σχέσεις των χριστιανών με τους Εβραίους εξέδωσε μια ανακοίνωση με τον τίτλο «Παρατηρήσεις γύρω από τον ορθό τρόπο παρουσίασης των Ιουδαίων και του Ιουδαϊσμού στην προσευχή και την κατήχηση της Ρωμαιοκαθολικής Εκκλησίας». Το κείμενο περιείχε τις παρακάτω αξιομνημόνευτες φράσεις: «*Χρειάζεται να υπενθυμίσουμε πώς η διαρκής παραμονή του Ισραήλ συνοδεύεται από μία συνεχή πνευματική γονιμότητα, στη διάρκεια της ραββινικής περιόδου, του Μεσαίωνα και της σύγχρονης εποχής, που αφορμάτει από την κληρονομιά που για μεγάλο διάστημα μοιραστήκαμε».* Στις φράσεις αυτές ο πάπας Ιωάννης-Παύλος Β΄ πρόσθεσε την παρατήρηση ότι *«η πίστη και η θρησκευτική ζωή των Εβραίων όπως επαγγέλθηκε και εξασκήθηκε μέχρι σήμερα, μπορεί να μας βοηθήσει εξαιρετικά να κατανοήσουμε καλύτερα κάποιες όψεις της ζωής της Εκκλησίας*».

Μετά από 19 αιώνες, η αλήθεια αναδύθηκε. Δεν είναι μόνο η Εκκλησία που την αποσιώπησε. Η «συνεχής πνευματική γονιμότητα» συχνά συσκοτίστηκε από Ιουδαίους ιστορικούς που ήταν τόσο απορροφημένοι να καταδείξουν τα όσα υπέφεραν οι Εβραίοι ώστε έφτασαν να επιτρέψουν την καταγραφή της καταδίωξης να επισκιάσει την άλλη πλευρά της ιστορίας, την πνευματική και διανοητική δημιουργικότητα των Εβραίων «*στη διάρκεια της ραββινικής περιόδου, του Μεσαίωνα και της σύγχρονης εποχής*».

Είναι αξιοσημείωτο ότι ένας λαός που υπέστη ταπεινώσεις, εκτελέσεις και εξορίες, και συχνά στερήθηκε τα φυσικά μέσα της ζωής και την πρόσβαση στα μέσα της μάθησης, μπόρεσε να δημιουργήσει μια τόσο ανθεκτική κουλτούρα.

**Ισραέλ Μπεν Ελιέζερ** (Βάαλ Σημ Τοβ) (περ. 1700-1760) – Χασιδισμός

Γεννήθηκε το 1700 σε ένα μικρό χωριό της Ουκρανίας. Καθώς οι γονείς του ήταν αρκετά μεγάλοι όταν τον απέκτησαν, πέθαναν όταν ήταν ακόμα πολύ μικρό παιδί. Το μικρό ορφανό ανέλαβε να το φροντίζει η εβραϊκή κοινότητα. Ήταν ένα παιδί πολύ διαφορετικό από τα περισσότερα. Συχνά χανόταν από το θρησκευτικό σχολείο όπου φοιτούσε και περιπλανιόταν στα χωράφια και δάση γύρω από το χωριό.

Όταν τέλειωσε το σχολείο, του ανατέθηκε να εργάζεται ως βοηθός του δασκάλου*.* Ένα από τα καθήκοντά του ήταν να συνοδεύει τα παιδιά από και προς το σχολείο. Το έκανε με το δικό του μοναδικό τρόπο, τραγουδώντας τους και λέγοντας προσευχές και ιστορίες από την Τορά. Είναι χαρακτηριστικά τα λόγια ενός διαδόχου του: «*μόνο αν ασπαζόμασταν ένα χειρόγραφο της Τορά με την ίδια αγάπη που ο κύριός μου* (Ελιέζερ) *φιλούσε τα παιδιά όταν τα πήγαινε στο σχολείο σαν βοηθός δασκάλου!»*

Στη συνέχεια, εργάστηκε ως επιστάτης στην τοπική συναγωγή, κάτι που του έδωσε την ευκαιρία να σπουδάσει και να καλλιεργηθεί. Έτσι, ανέπτυξε ένα εξαιρετικό επίπεδο γνώσεων ενώ ταυτόχρονα διατηρούσε μια ασυνήθιστα ισχυρή συναισθηματική σχέση με τον Θεό. Παρ 'όλα αυτά, παρέμενε εξαιρετικά απλός και οι συγχωριανοί του αγνοούσαν την πνευματική του πρόοδο. Μετά τον θάνατο της πρώτης του συζύγου μετακόμισε σε μια πόλη, όπου εργάστηκε ως δάσκαλος για τα μικρά παιδιά. Ο ραβίνος της πόλης αντιλήφθηκε ότι ο Ισραέλ δεν ήταν ο απλοϊκός άνθρωπος που φαινόταν. Γι’ αυτόν μάλιστα τον λόγο θέλησε να τον κάνει γαμπρό του. Με τη σύζυγό του μετακόμισαν σε μια μικρή πόλη στα Καρπάθια Όρη και όλο το διάστημα που έμειναν εκεί αφιέρωσε τη ζωή του στη μελέτη και τη λατρεία.

Όταν ήταν περίπου 35 ετών εγκαταστάθηκε στην Talust (στη σημερινή Εσθονία) και εκεί εμφανίστηκε πλέον ως ένας χαρισματικός άνθρωπος, προσήλκυε κοντά του πολλούς ανθρώπους εμπνέοντάς τους να λατρεύουν τον Θεό και να τηρούν τις εντολές του με απλότητα και χαρά. Γρήγορα απέκτησε φήμη αγίου ανθρώπου και έγινε γνωστός ως ο *Βάαλ Σημ Τοβ.* Ήταν επίσης γνωστός με το ακρωνύμιο του «Besht». Σκανδάλιζε τους συντηρητικούς συμπατριώτες του καθώς συνομιλούσε με γυναίκες και απλούς ανθρώπους και έδειχνε φανερή αδιαφορία απέναντι σε νομικά και τυπικά ζητήματα. Οι διδασκαλίες του ήταν προσιτές ακόμη και από τους πιο απλούς Εβραίους. Έριξε το βάρος στη στάση του ανθρώπου: στην ευσέβειά του και όχι στη μόρφωσή του. Γι’ αυτό και προτιμούσε το βιβλίο των προσευχών από το Ταλμούδ. Τόνιζε τη βαθιά σημασία και τη σπουδαιότητα της προσευχής, την αγάπη του Θεού, και την αγάπη των Εβραίων συμπατριωτών του. Δίδαξε ότι ακόμα και αν κάποιος δεν έχει ευλογηθεί με τη δυνατότητα ή την ευκαιρία να είναι ένας λόγιος Τορά, θα μπορούσε ακόμα να φτάσει μεγάλη πνευματική ύψη μέσω της αγάπης. Αυτό βέβαια δε σήμαινε ότι μείωνε την αξία της μελέτης της Τορά. Αντίθετα, τόνιζε τη σημασία μιας στενής σχέσης με έναν μελετητή της Τορά ο οποίος μπορεί να λειτουργεί ως πνευματικός καθοδηγητής του πιστού. Οι διδασκαλίες του έφεραν επανάσταση στον απλό εβραϊκό κόσμο που ζητούσε να πλησιάσει τον Θεό από καινούργιους δρόμους.

Αργότερα μετακόμισε στο Medzeboz στη Δυτική Ουκρανία, όπου έζησε για το υπόλοιπο της ζωής του. Κατά τη διάρκεια αυτής της περιόδου δημιουργήθηκε η κίνηση, που αργότερα έγινε γνωστή ως *χασιδισμός* (ευσέβεια). Η κίνηση αυτή έφερε ένα πνεύμα φρεσκάδας και χαράς στις εβραϊκές κοινότητες. Διαδόθηκε γρήγορα στην Ουκρανία και στην Πολωνία από περιοδεύοντες ιεροκήρυκες και πολύ γρήγορα οι Χασιδίμ τραγουδούσαν και χόρευαν, ακόμη και έπιναν στις συναγωγές. Ο ενθουσιασμός τους, οι ιδέες της ισότητας και η έλλειψη έμφασης στην παραδοσιακή γνώση προσήλκυε πολλούς. Γρήγορα, υπήρχαν χασιδικές κοινότητες με επικεφαλής τους έναν κληρονομικό Rebbe (=ραββίνος στα γίντις). Πολλές από αυτές τις πρώιμες σέκτες υπάρχουν ακόμη και είναι γνωστές με τα ονόματα των πόλεων με τις οποίες συνδέονται.

Η αφήγηση ιστοριών είναι ένα σημαντικό στοιχείο της χασιδικής διδασκαλίας. Αν και ο χασιδισμός υποστηρίζει το παραδοσιακό μεσσιανικό δόγμα, δίνει έμφαση στη προσωπική παρά στις εθνικές όψεις της λύτρωσης. Κυρίως, έχει καταφέρει να καταστήσει ακίνδυνες (αν και ποτέ δεν τις εγκατέλειψε) τις μεσσιανικές προσδοκίες.

Καθώς ο χασιδισμός μεγάλωνε προσαρμόστηκε στα καθιερωμένα. Οι ακόλουθοί του έγιναν πιο νομοταγείς και πιο αφοσιωμένοι στη μάθηση και πολλοί ραββίνοι του αναδείχθηκαν ως άνθρωποι εξαιρετικής ευσέβειας.

Όταν ο Βάαλ Σημ Τοβ πέθανε, η χασσιδιστική κίνηση είχε αυξηθεί σε περίπου δέκα χιλιάδες οπαδούς. Μετά τον θάνατό του συμπεριέλαβε ένα σημαντικό τμήμα των Εβραίων της Ευρώπης. Ο χασσιδισμός είναι ένα κίνημα που συνεχίζει να είναι σημαντική δύναμη στον εβραϊκό κόσμο σήμερα.

Ο Βάαλ Σημ Τοβ αισθανόταν μια ισχυρή αγάπη για τη γη του Ισραήλ και ολόκληρη τη ζωή του ήθελε να μεταναστεύσει εκεί. Πολλές φορές προσπάθησε να το πράξει, αφού ακόμα και φτάνοντας στην Κωνσταντινούπολη, αλλά πάντα κάτι τον εμπόδιζε να εκπληρώσει το όνειρό του.

Ο Βάαλ Σημ Τοβ δεν κατέγραψε τις διδασκαλίες του, έτσι ό,τι γνωρίζουμε σήμερα απορρέει μόνο από τα γραπτά των μαθητών του.

**Ντόνα Γκράσια Νασί** (περ. 1510-1569)

Μέσα από τις μορφές που ξεπροβάλλουν στον θολό ορίζοντα της εποχής του διωγμού των Εβραίων από την Ισπανία είναι αυτή της Ντόνα Γκράσια. Είναι η εποχή της Ελισάβετ της Αγγλίας, της Μαρίας Στιούαρτ της Σκωτίας, της Αικατερίνης των Μεδίκων. Αυτή η γυναίκα πέτυχε όχι μόνο να ξεπεράσει την τραγωδία, αλλά πήρε την τύχη στα χέρια της και κατάφερε να δημιουργήσει μια γερή οικονομική αυτοκρατορία.

Το 1536 με παπικό διάταγμα η Ιερά Εξέταση διατάχθηκε να λειτουργήσει στην Πορτογαλία. Ανάμεσα σ’ αυτούς που κατάφεραν να ξεφύγουν στην Αμβέρσα ήταν μια νεαρή πλούσια χήρα, της οποίας ο σύζυγος, έμπορος μπαχαρικών, είχε αφήσει κληρονομιά μια μεγάλη περιουσία. Αντί να ασχοληθεί με την οικογενειακή επιχείρηση και την αύξηση της περιουσίας της χρησιμοποίησε τα χρήματα και την ισχύ της για να βοηθήσει άλλους να ξεφύγουν από την Πορτογαλία και τη δράση της Ιεράς Εξέτασης και να βρουν τον δρόμο προς την Αγγλία ή την Ολλανδία.

Με τον ανιψιό της Ιωσήφ Νασί, βοήθησε τους Μαρράνος να ξεφύγουν από την Ιερά Εξέταση και να βρουν άσυλο μακριά από την Ισπανία. Μέσα σε μια τόσο σκοτεινή περίοδο επιδίωξε να αναβιώσει την εθνική αυτόνομη εβραϊκή παρουσία στην Τιβεριάδα. Η αναγνώριση των αγώνων της για τη σωτηρία των ομοθρήσκων της, της προσδίδουν τον τίτλο της «καρδιάς του έθνους».

**Marc Chagall**

Ο Σαγκάλ γεννήθηκε το 1887 στο Βιτέμπσκ της σημερινής Λευκορωσίας, πρωτότοκος γιος μιας εβραϊκής οικογένειας με εννέα παιδιά. Φοίτησε στο εβραϊκό δημοτικό σχολείο και αργότερα συνέχισε τις σπουδές του σε δημόσιο γυμνάσιο, παρά το γεγονός πως οι Εβραίοι γίνονταν πολύ δύσκολα δεκτοί. Από νεαρή ηλικία ασχολήθηκε με τη μουσική μαθαίνοντας βιολί. Έδειξε ιδιαίτερο ενδιαφέρον για τη ζωγραφική και φοίτησε σε σχολή ζωγραφικής. του Γεχούντα Πεν, στο Βιτέμπσκ, με στόχο να ολοκληρώσει αργότερα τις σπουδές του στην πρωτεύουσα της Ρωσίας. Το 1906 εγκαταστάθηκε στην Αγία Πετρούπολη, έχοντας προηγουμένως εξασφαλίσει την ειδική άδεια που έπρεπε να κατέχει κάθε Εβραίος, την εποχή εκείνη, προκειμένου να κατοικήσει μόνιμα στην πρωτεύουσα. Εκεί, κατάφερε να κερδίσει υποτροφία για σπουδές σε μια γνωστή σχολή ζωγραφικής. Τα πρώτα έργα του Σαγκάλ είχαν ως θέματα αγροτικές σκηνές και εμπνέονταν από τη ζωή στην ύπαιθρο και την επαρχία.

Ταξίδεψε στο Παρίσι όπου ήρθε σε επαφή με το έργο πρωτοπόρων καλλιτεχνών της εποχής, ζωγράφων και ποιητών. Το 1914 έκανε την πρώτη του ατομική έκθεση στο Βερολίνο. Το 1918 διορίστηκε επίτροπος καλών τεχνών στην πατρίδα του, το Βιτέμπσκ, από όπου παραιτήθηκε. Έχοντας μεγάλα οικονομικά προβλήματα εγκαταστάθηκε αρχικά στο Βερολίνο και από το 1923 στο Παρίσι. Το επόμενο χρόνο ακολούθησε η ατομική του έκθεση στη Νέα Υόρκη και έγινε γνωστός σε διεθνές επίπεδο. Ο ίδιος λέει ότι η περίοδος 1923-1933 ήταν η πιο ευτυχισμένη της ζωής του.

Όταν το 1940 η γαλλική κυβέρνηση υπέγραψε συμφωνία συνθηκολόγησης με τη ναζιστική Γερμανία, ο Σαγκάλ δεν ήταν πλέον ασφαλής στη Γαλλία. Συνελήφθη μάλιστα στη Μασσαλία και επρόκειτο να παραδοθεί στους Γερμανούς, ωστόσο τελικά σώθηκε, χάρη στη φήμη του και μετά από αμερικανική παρέμβαση. Με την οικογένειά του μετέβη στις Η.Π.Α. και εγκαταστάθηκε στη Νέα Υόρκη. Το 1946, μετά το τέλος του πολέμου, επέστρεψε στη Γαλλία όπου η φήμη άρχισε να αυξάνεται σταθερά. Το 1959 έγινε επίτιμο μέλος της Αμερικανικής Ακαδημίας Τεχνών και Γραμμάτων και στα επόμενα χρόνια διοργανώθηκαν αναδρομικές ή ατομικές εκθέσεις του σε διάφορες πόλεις, ενώ το 1973 εγκαινιάστηκε το *Εθνικό Μουσείο Σαγκάλ* στη γαλλική Νίκαια. Στα τελευταία χρόνια της ζωής του ασχολήθηκε εκτεταμένα με τοιχογραφίες, ψηφιδωτά και υαλογραφήματα (βιτρώ).

Πέθανε το 1985 σε ηλικία 97 ετών, στην κοινότητα του Αγίου Παύλου, στη νοτιοανατολική Γαλλία. Το 1997 ιδρύθηκε το *Μουσείο Σαγκάλ* στη γενέτειρά του, το Βιτέμπσκ, το οποίο περιλαμβάνει αντίγραφα των έργων του.

Η θεματολογία των έργων του, κατά βάση ποιητική και φανταστική, είναι βασισμένη κυρίως σε προσωπικά βιώματα, και είναι άρρηκτα συνδεδεμένη με την εβραϊκή του καταγωγή. Θεωρείται ένας από τους μείζονες καλλιτέχνες της μοντέρνας τέχνης.

\* \* \*

ΠΗΓΕΣ:

* Rv. C. Pearl Rv. R. S. Brookes, Βασικές Αρχές του Ιουδαϊσμού, μτφρ. Μ. Κρίσπης, έκδ. Κεντρικό Ισραηλιτικό Συμβούλιο Ελλάδος, Αθήνα 1997
* J. Boonstra, H. Jansen, J. Kniesmeyer (Eds.), *Antisemetism. A History Portrayed,* Anne Frank Foundation, Gravenhage 1989
* N. Solomon, *Judaism. A Very Short Introduction*, Oxford University Press, 2000

**18. Ποιήματα**

**Σαούλ Τσερνικόφσκι (1875-1943), Ο πρώτος νεκρός**

*Ήρθε! Ήρθε! Εδώ είναι.*

*Ο Μαύρος Θάνατος.*

*Τον αναγγέλλει ουρλιάζοντας η καμπάνα*

*Πάνω από το ψηλό κωδωνοστάσι της.*

*Ήρθε! Ήρθε! Εδώ βρίσκεται.*

*Μαζί μας είναι.*

*Φόβος! Τρόμος στα φτωχά σπίτια μας! Φόβος!*

*Τρόμος και στα παλάτια των δυνατών!*

*Ήρθε! Σωριάζει τη σοδειά του*

*Κάτω από τα τείχη της πόλης.*

*Οργώνει με το αλέτρι του τους κάμπους.*

*Χτυπάει τα χωριά.*

*Όχι όμως τα εβραϊκά-*

*Όχι το γκέτο μας.*

*Ο Φόβος! Ο Τρόμος! Ο Θάνατος!*

*Τίποτα δεν του γλιτώνει.*

*Ο Θάνατος είναι παντού.*

*Ακόμα και στα καλύβια*

*Εκεί στα λιβάδια με τα γάργαρα νερά.*

*Όμως όχι μέσα στις σαπισμένες καλύβες*

*Του γκέτο μας.*

*Εδώ κανένα του σημάδι …*

*Οι καμπάνες της πόλης βογγούν,*

*Εκατό νεκροί κάθε μέρα.*

*Ο όχλος αρχίζει να ψιθυρίζει:*

*Ξέρεις, λέει, στο γκέτο ούτε ένας νεκρός …*

*Οι μαυροντυμένοι καλόγεροι βυσσοδομούν*

*Ο όχλος αναδεύει.*

*Στο γκέτο όλοι σκυθρωποί,*

*Τρομάζουν και στον ήχο ενός φύλλου.*

*Μα επιτέλους! Να η χαρά!*

*Η λύτρωση! Επιτέλους!*

*Να κι ένας νεκρός ανάμεσά μας!*

*Μεγάλος ο Παντοδύναμος!*

*Η πρώτη κηδεία προβαίνει και στο γκέτο μας.*

*Με μάτια που λάμπουν από χαρά*

*Προχωράμε.*

*Η πρώτη κηδεία*

*Προχωράει!*

*Πολίτες, βγείτε να δείτε!*

*Όχι για να αγοράσετε πραμάτειες,*

*Συμπολίτες. Ελάτε να δείτε.*

*Κι εμάς μας χτύπησε ο Μαύρος Θάνατος.*

*Δυο Εβραίοι, δυο δικοί μας, κιόλας πεθαμένοι …*

*Κι εμείς έτσι.*

*Οι πάντα ύποπτοι.*

*Χτυπηθήκαμε επιτέλους από το Μαύρο Θάνατο.*

*Δόξα στον Παντοδύναμο!*

*Ο Μαύρος Θάνατος άρχισε,*

*Σοδειάζει κι εμάς*

*Τους Εβραίους,*

*Επιτέλους. Κι εμάς τους Εβραίους!*

*Δυστυχία μας.*

*Δεν έχουμε όμως εμείς κωδωνοστάσι …*

*Δεν έχουμε καμπάνα να διαλαλήσει …*

*Ουρλιάχτε όλοι!*

*Ο Μαύρος Θάνατος ήρθε και στους Εβραίους!*

*Ο Μαύρος Θάνατος ήρθε και σ’ εμάς!*

*Δόξα στον Παντοδύναμο!*

**Γιεχούντα Αμικάι (1924- ), Γιομ Κιπούρ (Η γιορτή της συγνώμης)**

*Την ημέρα της Γιορτής της Συγνώμης*

*-στο Γιομ Κιπούρ- στα 1967*

*Έβαλα, όπως πρέπει, το καλό μου κοστούμι*

*Και πήγα να προσευχηθώ*

*Στο Τείχος των Δακρύων, στην Παλιά Πόλη.*

*Στο δρόμο στάθηκα για πολλή ώρα*

*Μπρος από τη βιτρίνα ενός μικρομάγαζου*

*Κοντά στην πύλη της Δαμασκού.*

*Πουλούσε κλωστές πολύχρωμες*

*Και λαμπερές καρφίτσες,*

*Φάνταζε σαν την Ιερή μας Κιβωτό*

*Με τις πόρτες ορθάνοιχτες.*

*Μιλούσα στον Άραβα μαγαζάτορα*

*Από μέσα μου,*

*Από την ψυχή μου,*

*Του έλεγα «Ξέρεις, κι ο πατέρας μου είχε*

*Ένα τέτοιο μαγαζί*

*Με κλωστές πολύχρωμες*

*Και λαμπερές καρφίτσες»,*

*Και του είπα ακόμα*

*Το πώς και το γιατί*

*Μέσα από την Ιστορία και τις περιστάσεις*

*Βρεθήκαμε μακριά από τον τόπο όπου γεννηθήκαμε*

*Και είμαστε σήμερα εδώ*

*Και πως το μαγαζί το άλλο,*

*Το μαγαζί του πατέρα μου,*

*Το είχαν κάνει*

*Η Ιστορία και οι περιστάσεις*

*Από χρόνια στάχτη*

*Και ο πατέρας μου ήρθε μετανάστης*

*Και τον θάψαμε εδώ.*

*Όταν τελείωσα, ήταν ήδη καιρός να κλείσουν*

*Οι Πύλες της Παλιάς Πόλης*

*Και ο μαγαζάτορας κατέβασε τις σιδεριές,*

*Κλείδωσε. Κι εγώ γύρισα σπίτι μου, μαζί με τους άλλους*

*Που είχαν πάει να προσκυνήσουν*

*Στο Τείχος των Δακρύων.*

**Γ. Χ. Ώντεν, Προσφυγικό Μπλουζ**

*Έστω πως η πόλη αυτή έχει δέκα εκατομμύρια ψυχές,*

*Κάποιοι ζουν σε μέγαρα, κάποιοι σε καταπακτές:*

*Μα δεν υπάρχει τόπος για μας, αγάπη, μα δεν υπάρχει*

*τόπος για μας.*

*Κάποτε είχαμε πατρίδα και τη νομίζαμε μοναδική,*

*Μες στο χάρτη όποιος κοιτάξει κάπου θα τη βρει:*

*Δεν μπορούμε να πάμε εκεί τώρα, αγάπη, δεν μπορούμε να*

*πάμε εκεί τώρα.*

*Στο κοιμητήρι του χωριού ο γερο-ίταμος φυτρώνει,*

*Κάθε που μπαίνει η άνοιξη ανθεί και ξανανιώνει:*

*Τα παλιά διαβατήρια όμως όχι, αγάπη, τα παλιά διαβα-*

*τήρια όμως όχι.*

*Είπε ο πρόξενος χτυπώντας το τραπέζι νευρικός:*

*«Αν δεν έχεις διαβατήριο, είσαι τυπικά νεκρός»:*

*Αλλά εμείς είμαστε ακόμα ζωντανοί, αγάπη, εμείς είμαστε*

*ακόμα ζωντανοί.*

*Πήγα σε μια επιτροπή, μου προσφέραν να καθίσω∙*

*Ευγενικά μου ζήτησαν του χρόνου να ξαναγυρίσω:*

*Μα πού να πάμε σήμερα, αγάπη, μα που να πάμε σήμερα;*

*Σε μια δημόσια συγκέντρωση πρόσεξα τον ομιλητή:*

*«Αν τους αφήσουμε να μπουν, θα μας κλέψουν το ψωμί»∙*

*Για σένα και για μένα μιλούσε, αγάπη, για σένα και για*

*μένα μιλούσε.*

*Λες κι άκουσα το αστροπελέκι στα ύψη να βρυχιέται∙*

*Πάνω απ’ την Ευρώπη ο Χίτλερ, «Να πεθάνουν», κατά-*

*ριέται∙*

*Εμάς είχε στο νου του, αγάπη, εμάς είχε στο νου.*

*Είδα ένα κανίς, φόραε ζακέτα με καρφίτσα κουμπωμένη,*

*Είδα την πόρτα ανοιχτή και μια γάτα να μπαίνει:*

*Μα δεν ήσαν Γερμανοεβραίοι, αγάπη, δεν ήσαν Γερμανο*

*-εβραίοι.*

*Τράβηξα για το λιμάνι, στάθηκα στην προκυμαία,*

*Είδα τα ψάρια να κολυμπούν, ήσαν σα πάντα ελεύθερα:*

*Μόνο τρία μέτρα μακριά μου, αγάπη, μόνο τρία μέτρα*

*μακριά μου.*

*Περπάτησα στο δάσος, είδα στα δέντρα τα πουλιά∙*

*Πολιτικούς δεν είχαν και κελαηδούσανε γλυκά:*

*Δεν ήταν η ανθρώπινη φυλή, αγάπη, δεν ήταν η ανθρώπινη*

*φυλή.*

*Στ’ όνειρό μου είδα ένα κτίρια με χίλιους ορόφους,*

*Με πόρτες και παράθυρα για χιλιάδες ανθρώπους∙*

*Τίποτα απ’ όλα αυτά δικό μας, αγάπη, τίποτα απ’ όλα αυτά*

*δικό μας.*


*Στάθηκα σε μια πεδιάδα και γύρω έπεφτε χιόνι∙*

*Έναν ολόκληρο στρατό έβλεπα να ζυγώνει:*

*Εμάς τους δυο ψάχναν, αγάπη, ψάχναν εμάς τους δυο.*

Μάρτιος 1939

ΙΣΛΑΜ

**1. Δυσκολίες στην προσέγγιση του Ισλάμ**

Η εικόνα του Ισλάμ όπως αναδύεται από τις εφημερίδες, την τηλεόραση και τα Μ.Μ.Ε. προβάλλει συχνά ως μια «σκληρή» και αδιάλλακτη πίστη, οι οπαδοί της οποίας προσφεύγουν στη βία προκειμένου να υπερασπιστούν τις αρχές τους ή να τις επιβάλλουν στους άλλους. Από την άλλη, για όσους είναι εξοικειωμένοι με τους μουσουλμάνους και τις παραδόσεις τους, η εικόνα ενός «επιθετικού Ισλάμ» δε συνάδει με την πίστη και την ειρηνική διάθεση που εκφράζουν οι περισσότεροι από τους οπαδούς του –ο αριθμός των οποίων σε παγκόσμιο επίπεδο είναι ίσως ένα έως ενάμισυ δισεκατομμύριο.

Η λέξη *Ισλάμ*, στα αραβικά, σημαίνει «παράδοση του εαυτού» και συσχετίζεται ετυμολογικά με το *σαλαάμ*, τη λέξη που σημαίνει «ειρήνη». Ο χαιρετισμός των μουσουλμάνων όλου του κόσμου, μεταξύ τους και με τους ξένους, είναι η φράση *σαλαάμ αλάικουμ*, δηλαδή «ειρήνη σε σένα».

Για πολλούς μουσουλμάνους αυτή η εικόνα του επιθετικού Ισλάμ είναι μια «διαστροφή» της πραγματικότητας που προάγεται και συντηρείται από τα δυτικά Μ.Μ.Ε. Είναι μια άποψη που δεν στερείται επιχειρημάτων. Σε μια εποχή που η πληροφόρηση και οι ειδήσεις καθοδηγούνται από τις δημοσιεύσεις των ταμπλόιντ, οι ζωές και οι αξίες ειρηνικών πλειοψηφιών αναπόφευκτα σκιάζονται από τις «εντυπωσιακές» και τρομοκρατικές πράξεις σκληρών μειονοτήτων. Κι όλη αυτή η συσσωρευτική επίδραση της «διαστροφής» στις αντιλήψεις της κοινής γνώμης δεν αφορά μόνον προσωπικές ιδέες και στοχασμούς, αλλά δημιουργεί όρους πολιτικής και ιδεολογίας.

Ο ορισμός του Ισλάμ δεν είναι καθόλου απλό ζήτημα. Χρησιμοποιώντας δυτικές κατηγορίες, θα μπορούσαμε να πούμε ότι το Ισλάμ μπορεί να είναι χαρακτηριστικό προσωπικής και ομαδικής ταυτότητας, θρησκευτική πίστη και πολιτική ιδεολογία. Ωστόσο, σε κάθε περίπτωση το Ισλάμ ως θρησκεία πρέπει να διακρίνεται από το Ισλάμ ως πολιτική ιδεολογία.

**2. Το Ισλάμ ως θρησκευτική πίστη**

Το αραβικό ουσιαστικό ***Ισλάμ*** (από το ρήμα *ασλαμά*) σημαίνει τον «αυτοπαραδομένο στον Θεό» που αποκάλυψε με τη ζωή και το κήρυγμά του ο Προφήτης Μωάμεθ. Έτσι, στο Κοράνι και άλλα θεμελιώδη κείμενα, η λέξη *μουσουλμάνος* (ενεργητική μετοχή του ρήματος *ασλαμά*) αναφέρεται σ’ αυτόν που παραδίδει τον εαυτό του.

Κεντρικοί άξονες της μουσουλμανικής θρησκευτικότητας είναι το ***Κοράνιο*** και ο ***Προφήτης***. Ενώ όμως η αξία του Προφήτη βρίσκεται στο ότι ενεργεί στο όνομα του Θεού, το Κοράνιο θεωρείται ο ίδιος ο λόγος του Θεού. Άλλωστε και για τον ίδιο τον Μωάμεθ, το κήρυγμά του ήταν σημαντικότερο από το πρόσωπό του.

**3. Μωάμεθ: η σφραγίδα των προφητών**

Γεννήθηκε στη Μέκκα και ο πατέρας του πέθανε προτού γεννηθεί. Σε ηλικία έξι ετών ορφάνεψε και από τη μητέρα του και τον περιέθαλψε αρχικά ο παππούς του και στη συνέχεια ο θείος του, αρχηγός πατριάς. Παιδί ακόμη, ο Μωάμεθ συνόδευε τον θείο του σε εμπορικά ταξίδια στη Συρία. Σε ηλικία 25 ετών παντρεύτηκε μια πλούσια χήρα, τη Χαντζίταα, της οποίας ήταν υπάλληλος. Έζησε είκοσι χρόνια με τη γυναίκα του, αποκτώντας τέσσερις κόρες και δύο γιους. Στο οικογενειακό του περιβάλλον και στα ταξίδια του άκουγε και αφομοίωνε τις βιβλικές ιστορίες. Συνήθιζε να αποσύρεται σε ερημικούς τόπους και να στοχάζεται πάνω στα προβλήματα της ζωής, της κοινωνίας, της αδικίας κ.ά. Σε έναν τέτοιο τόπο και σε ηλικία 40 ετών ο Μωάμεθ βίωσε μια βαθιά πνευματική εμπειρία, την οποία αισθάνθηκε ως κλήση από τον Θεό. Οραματίστηκε, δηλαδή, μια μορφή (που αργότερα την ταύτισε με τον αρχάγγελο Γαβριήλ) που τον διαβεβαίωσε ότι θα ήταν *ο* ***απέσταλμένος του Θεού***.

Επί τρία χρόνια ο Μωάμεθ περιόρισε το προφητικό του κήρυγμα σε λίγους μόνος φίλους. Επίσημα άρχισε τη δράση του το 613 στη Μέκκα, καλώντας τους ανθρώπους να τον ακολουθήσουν στο δρόμο του *ισλάμ*, της υποταγής δηλαδή στον Αλλάχ.

Όταν αρκετοί άρχισαν να δυσαρεστούνται με τη δράση του Μωάμεθ και των οπαδών του και μετά από αλλεπάλληλες διώξεις σε βάρος τους, αναγκάστηκε να μεταναστεύσει από τη Μέκκα στη Μεδίνα. Αυτή είναι η ημερομηνία της ***Εγίρας*** (**16 Ιουλίου 622**), που αργότερα θεσπίστηκε ως αφετηρία της ισλαμικής χρονολογίας.

Στη Μεδίνα ο Μωάμεθ κατόρθωσε σε ελάχιστο διάστημα να συνενώσει σε μουσουλμανική κοινότητα∙ όχι μόνο τις διάφορες αραβικές φυλές και φατρίες, αλλά και τους εβραίους αποίκους. Αντλώντας και αφομοιώνοντας στοιχεία από την αραβική θρησκευτική παράδοση, τον Ιουδαϊσμό και τον Χριστιανισμό, καθόρισε τις θεολογικές του θέσεις.

Επέμενε αυστηρά στον *απόλυτο μονοθεϊσμό*, την *ανάσταση των νεκρών* και την *μέλλουσα κρίση*. Τόνιζε την *πίστη στους αγγέλους* και τη *σπουδαιότητα των προφητών*, εντάσσοντας σε αυτούς και τον Ιησού και βέβαια και τον εαυτό του. Τόνιζε τη σημασία των βιβλίων των προφητών, υψώνοντας στην κορυφή ως ιερό βιβλίο του Ισλάμ το Κοράνιο. Τέλος, καθόρισε με σαφήνεια τις υποχρεώσεις του μουσουλμάνου.

Παράλληλα με το κήρυγμά του, καθιέρωσε και τη στρατιωτική και πολιτική εξουσία του και από «απόστολος του Θεού» και «προφήτης» μεταβάλλεται και σε πολιτικό αρχηγό. Αφού κυριάρχησε απόλυτα στη Μεδίνα, στράφηκε και προς τη Μέκκα, την οποία χάρη στη διπλωματική του ευστροφία, κατάφερε να κατακτήσει, χωρίς να χυθεί αίμα. Αφού κατατρόπωσε τους αντιπάλους του, ένωσε τις αραβικές φυλές και δημιούργησε ένα θρησκευτικό κράτος. Οργάνωσε μάλιστα και εκστρατεία εναντίον της Βυζαντινής αυτοκρατορίας.

Από τότε και μετά, το Ισλάμ δεν είναι πια θρησκεία τελευταία κατά χρονική σειρά μεταξύ των θρησκειών της αποκαλύψεως, δηλαδή μεταξύ Ιουδαϊσμού και Χριστιανισμού, αλλά η αρχέγονη θρησκεία και αποκάλυψη. Έτσι ο Μωάμεθ δεν είναι απλώς και μόνο ο προφήτης στη σειρά των βιβλικών προτητών, αλλά ο «*έσχατος των προφητών*» και η «***σφραγίδα των προφητών***». Πέθανε το 632 σε ηλικία 62 ετών, ενώ σχεδίαζε μια εκστρατεία στην Ιορδανία. Το θρησκευτικό κράτος που δημιούργησε ο Μωάμεθ εξαπλώθηκε με εκπληκτική ταχύτητα σε μια τεράστια έκταση. (βλ. σχετ. χρονολογικό πίνακα). Το κατοπινό Ισλάμ που εξαπλώθηκε έφερε όχι μόνο θρησκευτικό, αλλά και πολιτικό χαρακτήρα (*Din wa Dawla*).

Η θεοκρατική θρησκεία που διαμόρφωσε ο Μωάμεθ με τη σαφήνεια στη διδασκαλία, τη λατρεία και τη δομή της προσείλκυσε και επηρέασε εκατομμύρια ανθρώπους. Στις βάσεις αυτές που έθεσε ο Μωάμεθ αναπτύχθηκε ένας υψηλής στάθμης μακροχρόνιος πολιτισμός, ο ισλαμικός.

**4. Το Κοράνιο: ο λόγος του Αλλάχ**

Το Ισλάμ στηρίζεται στον γραπτό λόγο, περισσότερο από οποιαδήποτε άλλη θρησκεία. Το ***Κοράνιο***είναι το απόλυτο θεμέλιο του Ισλάμ. Θεωρείται δε από τους μουσουλμάνους ως αντίγραφο του ουράνιου πρωτότυπου βιβλίου (το οποίο βρίσκεται πάντοτε μπροστά στον Θεό) από το οποίο ανακοινώθηκε το θέλημα του Θεού.

Η λέξη σημαίνει «ανάγνωσμα» αλλά και «απαγγελία» και από το ίδιο το βιβλίο καθορίζεται σε ποιον και πότε αποκαλύφθηκε, σε ποια γλώσσα και για ποιον σκοπό.

Σύμφωνα με την αραβική παράδοση, μια νύχτα του μήνα Ραμαντάν, ενώ ο Μωάμεθ βρισκόταν σε περισυλλογή σε μια σπηλιά κοντά στη Μέκκα, παρουσιάστηκε ο άγγελος Γαβριήλ και τον διέταξε να απαγγείλει ένα κομμάτι από το ουράνιο αρχέτυπο του Κορανίου. Το κομμάτι αυτό, που κατά την μοσουλμανική παράδοση, ποτελεί την πρώτη αποκάλυψη που δέχτηκε ο προφήτης, είναι οι πρώτοι πέτε στίχοι της 96ης σούρας του Κορανίου. Λέγεται ότι κατά τη νύκτα αυτή κατέβηκε ολόκληρο το Κοράνιο ως τον χαμηλότερο ουρανό, αλλά αποκαλύφθηκε ύστερα διαδοχικά και κατά μικρά τμήματα στον προφήτη μέσω του αγγέλου Γαβριήλ. Το Κοράνιο συγκροτήθηκε σε ενιαίο κείμενο αρχικά επί χαλίφη Αμπού Μπακρ (632-634). Στη συνέχεια, επί χαλίφη Οθμάν (644-656) συλλέχθηκαν όλες οι αποκαλύψεις, αναθεωρήθηκε το παλιό κείμενο και καταρτίστηκε αυτό που ως και σήμερα θεωρείται το επίσημο κορανικό κείμενο.

Ως γραπτό κείμενο, αποτελείται από 6.236 στίχους, οι οποίοι διαιρούνται σε 114 κεφάλαια (σούρες). Κάθε σούρα (εκτός της 9ης) αρχίζει με τη δοξολογία του Αλλάχ. Είναι γεμάτο από πρακτικές διατάξεις που έχουν νομικό χαρακτήρα και αναφέρονται σε θέματα οικογενειακού, κληρονομικού, δικονομικού και ποινικού δικαίου.

Οι μουσουλμάνοι πιστεύουν ότι στη διαδρομή της ιστορίας ο Θεός αποκάλυψε και σε άλλους προφήτες τον λόγο του. Το Κοράνιο αναφέρει 26 ονόματα προφητών. Τα περισσότερα από αυτά έχουν ληφθεί από την Αγία Γραφή (λ.χ. Ενώχ, Νώε, Ισμαήλ, Αβραάμ, Ισαάκ, Ιακώβ, Μωυσής, Δαβίδ, Σολομών, Ζαχαρίας, Ιωάννης ο Βαπτιστής, Ιησούς). Το Κοράνιο, ωστόσο, περιέχει την τέλεια αποκάλυψη του Θεού προς την ανθρωπότητα. Θεωρείται τόσο τέλειο, ώστε «*ακόμη κι αν ενωθούν άνθρωποι και πνεύματα για να δημιουργήσουν ένα παρόμοιο ανάγνωσμα, δεν θα κατορθώσουν να το πράξουν παρά το ότι θα βοηθούν ο ένας τον άλλον*» (Κοράνιο, Σούρα 17,90)

**Ο Ιησούς στο Κοράνιο**

Επιδεικνύεται ιδιαίτερος σεβασμός για το επίγειο έργο του Χριστού. Δεν αποκαλείται απλώς «προφήτης», «απόστολος», «δούλος Θεού», αλλά και «Μεσσίας», «λόγος Θεού», «δεύτερος Αδάμ». Σε πολλά σημεία τονίζεται ότι ο Ιησούς γεννήθηκε κατά υπερφυσικό από την αγία «παρθένο Μαριάμ» και το «πνεύμα του Θεού». Πουθενά δεν αναφέρεται ως γιος κάποιου άντρα –όπως συνηθίζουν οι Άραβες-, αλλά πάντοτε ως «Ιησούς, ο γιος της Μαριάμ». Από τη βρεφική του ηλικία κατέχει σοφία∙ μιλάει, αναγγέλει το έργο του, βεβαιώνει την αγνότητα της μητέρας του. Χαρακτηριστικό είναι ότι ενώ ο Μωάμεθ καλείται στο προφητικό έργο στα σαράντα του χρόνια, ο Ιησούς γεννιέται προφήτης και είναι από βρέφος ώριμος «απεσταλμένος του Θεού». Ένα κορανικό εδάφιο (Σούρα 21,91) συνοψίζει την τιμή που δόθηκε στον Ιησού με την παρατήρηση ότι ο Θεός κατέστησε αυτόν και τη μητέρα του «σημείο του σύμπαντος κόσμου».

**Η Παναγία στο Κοράνιο**

Το Κοράνιο δίνει εξόχως τιμητική θέση στην Παναγία και μιλάει πολλές φορές γι’ αυτήν με μεγάλη ευλάβεια: «άσπιλη Παρθένος» (Σούρα 21,91, 66,12), «ενάρετη μητέρα του Ιησού» (Σούρα 5,79), «αγνή πάσης κηλίδος μεταξύ όλων των γυναικών» (Σούρα 3,37). Υπάρχουν πολλά εδάφια για την Παναγία, περισσότερα από ό,τι στην Καινή Διαθήκη. Πολλές πληροφορίες προέρχονται από τα απόκρυφα ευαγγέλια και από λαϊκούς θρύλους. Υπάρχει μάλιστα ολόκληρη σούρα που φέρει το όνομα της Παναγίας (Σούρα Μαριάμ)

**5. Η Σούννα του προφήτη / Οι Χαντίθ: ο λόγος του Μωάμεθ**

Η Σούννα, η «συνήθεια» ή ο τρόπος με τον οποίο ενεργούσε ο προφήτης Μωάμεθ και έλυνε διάφορα θρησκευτικά, κοινωνικά και νομικά θέματα που ανέκυπταν στην κοινότητά του, αποτελεί την αξιόπιστη μετά το Κοράνιο πηγή θρησκευτικής γνώσης. Η Σούννα αντλεί το περιεχόμενό της από μια μεγάλη σειρά από ***Χαντίθ***, δηλαδή από σύντομες ρήσεις, που αν και οι περισσότερες είναι μεταγενέστερες του προφήτη, ωστόσο αποδίδονται σε αυτόν και σε σπουδαίους συντρόφους του και δίνουν πληροφορίες για τον τρόπο με τον οποίο ο προφήτης και η πρώτη ισλαμική κοινότητα ενεργούσαν για να λύσουν διάφορα προβλήματα. Η λέξη *χαντίθ* σημαίνει κυριολεκτικά: αναγγελία, διήγηση, παράδοση και χρησιμοποιήθηκε ως τεχνικός όρος τόσο για το επιμέρους συγκεκριμένο περιστατικό ή τα περιστατικά, όσο και για τη συλλογή ή το σύνολο των συλλογών τέτοιων περιστατικών.

Μια κλασική χαντίθ αποτελείται από δύο μέρη. Το πρώτο περιλαμβάνει την αλυσίδα των ονομάτων των προσώπων, μέσω των οποίων αυτή έφτασε στην εποχή του συλλέκτη (έτσι ώστε τελικά να ανάγεται στον ίδιο τον Μωάμεθ) και το δεύτερο περιέχει την κατεξοχήν παράδοση.

Πολλές παραδόσεις διακρίνονται για την πυκνή, δυναμική τους έκφραση και το χιούμορ τους. Οι χαντίθ ταξινομήθηκαν σε διάφορες κατηγορίες ανάλογα με τη γνησιότητα και το κύρος των φορέων τους: γνήσιες, ωραίες και καλές, αμφισβητούμενες.

Κατά τη γνώμη των νομοδιδασκάλων το Κοράνιο ερμηνεύεται υπό το φως της Σούννα του προφήτη. Δίχως Σούννα δεν υπάρχει ορθή ερμηνεία του Κορανίου. Έτσι, το Κοράνιο και η Σούννα του προφήτη αποτελούν για την ισλαμική κοινότητα τον αλάνθαστο κανόνα πίστης και πράξης και για τον ευσεβή μουσουλμάνο η χαντίθ αντιπροσωπεύει το «Λόγο του Μωάμεθ», ως επίμετρο του Κορανίου που είναι ο «Λόγος του Αλλάχ».

**6. Η ζωή του πιστού μουσουλμάνου / Οι πέντε στύλοι**

Τις πρακτικές εκφράσεις της μουσουλμανικής θρησκευτικότητας συνιστούν πέντε βασικά καθήκοντα, που συνήθως αποκαλούνται «πέντε θεμέλια» ή «πέντε στύλοι» πάνω στους οποίους στηρίζεται ο «Οίκος του Ισλάμ». Σύμφωνα με μια χαντίθ, ο ίδιος ο Μωάμεθ δήλωσε: «*Το Ισλάμ έχει ανεγερθεί πάνω σε πέντε πράγματα: πάνω στη μαρτυρία ότι δεν υπάρχει θεός εκτός του Αλλάχ και ότι ο Μωάμεθ είναι ο Απόστολος του Αλλάχ∙ πάνω στην τακτική προσευχή∙ πάνω στην ελεημοσύνη∙ πάνω στην ιερή αποδημία στον Οίκο∙ και πάνω στη νηστεία κατά τον μήνα Ραμαντάν*».

Οι πέντε στύλοι αποτελούν την έμπρακτη απόδειξη της απόλυτης αφοσίωσης στον νόμο του Θεού και στις εντολές του, αποτελούν δε το ιερότερο καθήκον και την ανυπέρβλητη υποχρέωση κάθε πιστού. Η τήρησή τους κάνει τον πιστό τέλειο μουσουλμάνο. Επιπλέον εκφράζουν την ισότητα και τους ισχυρούς δεσμούς μεταξύ των μελών της μουσουλμανικής κοινότητας.

1. Η ομολογία πίστεως
2. Η προσευχή που γίνεται πέντε φορές τη μέρα (αυγή, μεσημέρι, απόγευμα, μετά τη δύση του ήλιου, βράδυ) με τελετουργικό τρόπο
3. Η ελεημοσύνη
4. Η νηστεία στη διάρκεια του Ραμαντάν, υποχρεωτική για όλους τους μουσουλμάνους άνω των 14 ετών
5. Η Ιερή αποδημία
6. **Σαχάντα: Ομολογία πίστεως**

*Δεν υπάρχει άλλος θεός εκτός από τον Αλλάχ και ο Μωάμεθ είναι ο απόστολος του Αλλάχ*.

Στη φράση συνοψίζεται η κεντρική ισλαμική διδασκαλία, είναι γραμμένη στα αραβικά μέσα σε κύκλο και αποτελεί το βασικό οπτικό σύμβολο του Ισλάμ. Αυτή η απλή δήλωση αρκεί για να χαρακτηριστεί κάποιος μουσουλμάνος. Η φράση αυτή δεν απαντάται αυτολεξεί στο Κοράνιο, υπάρχουν όμως άλλες παρόμοιες δηλώσεις στις οποίες στηρίζεται (Σούρα 3,132. 8,1. 37,35. 47,19). Στρέφεται ρητά εναντίον κάθε μορφής ειδωλολατρίας, διατρανώνοντας την παντοδυναμία και τη μοναδικότητα του Θεού και διακηρύσσοντας την υπακοή στην προφητεία του Μωάμεθ.

Η ομολογία απαγγέλλεται στα αραβικά από όλους τους μουσουλμάνους παγκόσμια και είναι η βασική αρχή που διαχωρίζει τον κόσμο σε *Οίκο του Ισλάμ* και σε *Οίκο του πολέμου*. Ο πρώτος κυβερνάται με τις εντολές του Θεού, ενώ ο δεύτερος με τις εντολές ανθρώπων.

## Τα 99 ονόματα του Αλλάχ

Τα "99 Ωραιότατα Ονόματα του Θεού" είναι τα ονόματα και ιδιότητες που αποδίδουν οι Μουσουλμάνοι στον Αλλάχ και περιγράφονται κυρίως στο Κοράνιο και στις παραδόσεις

1. Ο Ελεήμων
2. Ο Φιλεύσπλαχνος
3. Ο Κύριος, ο Άρχοντας, ο Αληθινός και Υπέρτατος Βασιλιάς
4. Ο Πανάγιος, ο Πάναγνος
5. Πηγή ειρήνης, ασφάλειας και ευλογίας
6. Ο Εγγυητής της ασφάλειας και αλήθειας
7. Ο Φύλακας, ο Πανόπτης
8. Ο Παντοδύναμος
9. Ο Δεσπότης, o Αγέρωχος
10. Ο Ύψιστος, ο Μέγιστος
11. Ο Δημιουργός
12. Ο Δίκαιος
13. Ο Δημιουργός των Μορφών
14. Αυτός που πάντα συγχωρεί
15. Ο Καταστολέας
16. Ο Παραχωρητής
17. Αυτός που πάντοτε παρέχει
18. Ο Νικηφόρος
19. Ο Παντογνώστης
20. Ο Χαλιναγωγητής
21. Αυτός που επεκτείνεται
22. Ο Ταπεινωτής
23. Ο Εξυψωτής
24. Ο Αποδίδων Τιμές
25. Ο Αποδίδων Ατίμωση
26. Αυτός που ακούει τα πάντα
27. Ο Παντεπόπτης
28. Ο Κριτής
29. Ο Ακριβέστατος
30. Ο Ευγενής
31. Ο Παντογνώστης
32. Ο Επιεικής
33. Ο Μεγαλοπρεπής, ο Αέναος
34. Αυτός που Συγχωρεί τα Πάντα
35. Ο Ευγνώμων
36. Ο Ανυπέρβλητος
37. Ο Μεγάλος
38. Ο Προστάτης
39. Αυτός που παρέχει τροφή
40. Ο Φέρων Δικαιοσύνη
41. Ο Μεγαλοπρεπής
42. Ο Γενναιόδωρος
43. Ο Παρατηρητικός
44. Ο Αποκριτής
45. Ο Πλήρης
46. Ο Σοφός
47. Στοργικός
48. Ο Ένδοξος
49. Αυτός που Ανασταίνει τους Νεκρούς
50. Ο Μάρτυρας
51. Ο Αληθινός
52. Ο Εμπιστεύσιμος
53. Ο Δυνατός
54. Ο Στέρεος
55. Ο Φίλος, Δάσκαλος και Βοηθός
56. Ο Αξιέπαινος
57. Ο Τιμητής των Πάντων
58. Ο Παραγωγός των Πάντων
59. Αυτός που Αποκαθιστά τα Πάντα
60. Ο Ζωοδότης
61. Ο Καταστροφέας
62. Ο Αθάνατος
63. Ο Αυτοσυντηρούμενος Δότης των Πάντων
64. Ο Ευρετής
65. Ο Υπέρλαμπρος
66. Ο Ένας κι Αδιαίρετος
67. Ο Ένας και Μοναδικός
68. Ο Αιώνιος
69. Ο Ικανός για τα Πάντα
70. Ο Κυρίαρχος
71. Ο Επισπεύδων
72. Ο Αναβλητικός
73. Ο Πρώτος
74. Ο Τελευταίος
75. Ο Νικητής
76. Ο Κρυφός
77. Ο Αρωγός
78. Αυτός που εξυψώνεται μόνος του
79. Ο Δίκαιος και Ευγενής
80. Ο Υποχωρών
81. Ο Εκδικητής
82. Αυτός που Συγχωρεί τις Αμαρτίες
83. Ο Ελεήμων
84. Ο Κτήτωρ των Πάντων
85. Ο Άρχων της Μεγαλοπρέπειας και Γενναιοδωρίας
86. Ο Ανταποδοτής των ίσων
87. Ο Ενωτής
88. Ο Αυτάρκης
89. Απελευθερωτής
90. Ο Υπερασπιστής
91. Ο Βλαβερός
92. Ο Ευεργέτης
93. Ο Δημιουργός του Φωτός στις Καρδιές των Πιστών
94. Ο Οδηγός
95. Ο Ασύγκριτος
96. Ο Αμετάβλητος
97. Ο Κληρονόμος των Πάντων
98. Ο Οδηγός και αλάνθαστος Δάσκαλος
99. Ο Υπομονετικός

Πηγή: <https://el.wikipedia.org/wiki/%CE%91%CE%BB%CE%BB%CE%AC%CF%87>

1. **Σαλάτ: η προσευχή**

Η βασική λατρευτική πράξη του μουσουλμάνου είναι η προσευχή. Πάνω από σαράντα εδάφια του Κορανίου αναφέρονται σ’ αυτήν. Είναι το «*κλειδί του παραδείσου*».

Οι μουσουλμάνοι προσεύχονται πέντε φορές την ημέρα: το πρωί μεταξύ χαραυγής και ανατολής του ηλιου, το μεσημέρι, γύρω στις τρείς το απόγευμα, μετά τη δύση του ηλίου και το βράδυ, όταν πλέον έχει πέσει το σκοτάδι. Το Κοράνιο αναφέρει μόνο τρεις υποχρεωτικές, τονιζοντας ιδιαίτερα τη μεσημεριανή: «*Τηρείτε τις προσευχές και την προσευχή τη μεσαία, και σηκωθείτε απ’ αυτήν συγκινημένοι από την ευλάβεια*» (Σούρα 2,239). Πριν από την προσευχή επιβάλλεται τελετουργική νίψη του προσώπου, των χεριών μέχρι τους αγκώνες και των ποδιών μέχρι τους αστραγάλους. Όταν δεν υπάρχει νερό ο πιστός μπορεί να χρησιμοποιήσει λεπτή άμμο. Η προσευχή γίνεται σε καθαρό τόπο και πάνω σε ειδικό χαλί, ο δε προσευχόμενος οφείλει να είναι νηφάλιος.

Από τα βασικότερα δομικά στοιχεία της μουσουλμανικής προσευχής είναι:

α) Μερικές σύντομες αναφωνήσεις, όπως «*ο Αλλάχ είναι μεγάλος*» (Αλλάχ ου ακμπάρ) ή «*Μέγας ο θεός*» και η δοξολογική φράση «*κηρύσσω τη δόξα του θεού*» ή «*δόξα τω θεώ*». Όλες αυτές οι φράσεις επαναλαμβάνονται πολλές φορές τη μέρα.

β) Κορανικές περικοπές μεταξύ των οποίων πρωτεύουσα θέση κατέχει η πρώτη σούρα του Κορανίου, που αποκαλειται ***Φάτιχα***. Η λέξη σημαίνει «έναρξη» ή «άνοιγμα».

*Εις το όνομα του Αλλάχ του παντελεήμονα, του πολυεύσπλαχνου*

*Η δόξα ανήκει στον Αλλάχ, τον Κύριο όλων των κόσμων*

*Τον παντελεήμονα, τον πολυεύσπλαχνο*

*Τον ηγεμόνα της ημέρας της Κρίσης*

*Εσένα (μόνο) λατρεύουμε και Εσένα (μόνο) ικετεύουμε για να μας παρέχεις τη βοήθεια Σου*

*Καθοδήγησε μας στο ορθό μονοπάτι*

*Στο μονοπάτι εκείνων που τους χάρισες την χάρη σου, όχι εκείνων που προκάλεσαν την οργή σου και παραστράτησαν.*

Η *Φάτιχα* είναι η τυπικότερη προσευχή του Ισλάμ, αποτελεί την καρδιά της μουσουλμανικής πνευματικότητας και παραλληλίζεται με το χριστιανικό «Πάτερ ημών».

Σε καθορισμένες ώρες της μέρας ο μουεζίνης είτε από τον μιναρέ του τεμένους είτε από κάποιο βάθρο κοντά στο πλήθος καλεί μελωδικά τους πιστούς να προσευχηθούν. Οι πιστοί, ανυπόδητοι, αφού πλυθούν και ετοιμαστούν, στρέφονται προς την κατεύθυνση της Μέκκας και προσεύχονται. Η καθιερωμένη μουσουλμανική προσευχή έχει έναν αυστηρά καθορισμένο ρυθμό, στον οποίο μετέχει ολόκληρο το σώμα. Πιο συγκεκριμένα:

* Ο προσευχόμενος σε όρθια στάση σηκώνει τα χέρια στα αυτιά και λέει τη φράση «*ο θεός είναι μεγάλος!*»
* Τοποθετεί το δεξί του χέρι πάνω στο στήθος, παραμένοντας σε όρθια στάση, και αναφωνεί «*δόξα τω θεώ*» και κάποιες ακόμη φράσεις. Στη συνέχεια απαγγέλλει την Φάτιχα και ίσως και άλλες κορανικές περικοπές.
* Σκύβει το σώμα και το κεφάλι του βάζοντας τα χέρια πάνω στα γόνατα και επαναλαμβάνει «*ο θεός είναι μεγάλος*!»
* Πέφτει στα γόνατα και αναφωνεί τρεις φορές «*δόξα τω θεώ*»
* Σηκώνεται λέγοντας «*ο* *θεός ακούει όποιον απαγγέλλει την αίνεσή του*»
* Επαναλαμβάνοντας «*ο θεός είναι μεγάλος*» προσκυνάει βαθιά
* Παραμένει στο έδαφος με το μέτωπο στη γη απαγγέλοντας τρεις φορές «*δόξα τω θεώ*»
* Ανυψώνει κεφάλι και κορμό και παραμένοντας γονυκλινής βάζει τα χέρια στους μηρούς και αναπαύεται για λίγο στηριζόμενος στις φτέρνες
* Νέα βαθιά προσκύνηση λέγοντας «*ο θεός είναι μεγάλος*!»
* Παραμένει με το πρόσωπο προς τη γη απαγγέλλοντας για τέταρτη φορά το «*δόξα τω θεώ*» και μετά σηκώνεται.

**Η κοινή προσευχή στο Τζαμί**

Η κοινή προσευχή των μουσουλμάνων πραγματοποιείται το μεσημέρι κάθε Παρασκευής στο κεντρικό τζαμί της μουσουλμανικής κοινότητας. Εκεί προεξάρχει ο ιμάμης χωρίς καμία ιερατική ιδιότητα, αλλά απλώς ως πρότυπο και οδηγός της προσευχής. Ο ιμάμης, στέκεται μπροστά στη σύναξη, απαγγέλλει τους καθορισμένους στίχους του Κορανίου και οι πιστοί, στοιχισμένοι πίσω του, εκτελούν ρυθμικά τις προβλεπόμενες κινήσεις. Ο όλος παλμός του πλήθους εντυπωσιάζει και συγκινεί. Είναι χαρακτηριστική η εικόνα χιλιάδων μουσουλμάνων που προσεύχονται με έναν απόλυτο συντονισμό, πραγματικά σαν ένα σώμα.

Κατά τη μουσουλμανική παράδοση «*η Παρασκευή θεσπίστηκε ως ιερή μέρα τόσο για τους ιουδαίους, όσο και για τους χριστιανούς, αλλά εκείνοι ενήργησαν αντίθετα προς την εντολή. Οι ιουδαίοι όρισαν το Σάββατο και οι χριστιανοί όρισαν την Κυριακή*». Σύμφωνα με άλλη παράδοση η Παρασκευή ήταν ημέρα «*κατά την οποία ο Αδάμ μπήκε στον παράδεισο, η μέρα κατά την οποία διώχτηκε, η μέρα κατά την οποία μετανόησε και κατά την οποία πέθανε. Θα είναι επίσης η ημέρα της Αναστάσεως*». Η Παρασκευή είναι η ημέρα της επίσημης λατρείας, ωστόσο δεν είναι μέρα αργίας. Ο πιστός μετά την προσευχή στο τέμενος μπορεί να πάει στη δουλειά του.

Κατά την προσευχή της Παρασκευής αναδεικνύεται με σαφήνεια ο κοινωνικός χαρακτήρας της θρησκείας του Ισλάμ, καθώς όλοι οι πιστοί συνδέονται μεταξύ τους και λειτουργούν σαν αδέλφια. Όλες οι απαγγελίες από το Κοράνιο γίνονται στο πρώτο ενικό, εκτός από τη Φάτιχα που είναι στο πρώτο πληθυντικό, για να τονιστεί η αποκλειστικά ατομική ευθύνη κάθε πιστού απέναντι στον Θεό. Ταυτόχρονα με την ομαδική προσευχή αναδεικνύεται η συλλογικότητά της και η αναγνώριση όλων των μουσουλμάνων ως αδελφών μεταξύ τους.

**Ντικρ: η προσευχή των μυστικών**

Εκτός από τις προσευχές που προβλέπει το επίσημο μουσουλμανικό τυπικό, υπάρχουν και πολλές άλλες προσευχές και δεήσεις. Οι μουσουλμάνοι μυστικοί, στηριζόμενοι σε κορανικές ρήσεις που συνιστούν τη συνεχή ανάμνηση του Θεού (λ.χ. «*Συνεχώς να έχετε στον νου σας τον Θεό*», Σούρα 33,41∙ «*Να με θυμάστε και θα σας θυμάμαι κι εγώ*», Σούρα 2,147), ανέπτυξαν την ***ντικρ***, μια ευλαβική συνεχή επανάληψη (μνημόνευση) των 99 «ωραιοτάτων ονομάτων του Θεού» ή ενός μόνο από αυτά, με στόχο την ένωση με τον Αλλάχ. Για τη διευκόλυνση της αναπόλησης των θείων ονομάτων χρησιμοποιούσαν από τον 9ο αι. κομποσχοίνι με 99 ή 33 κόμπους.

1. **Ζακάτ: η ελεημοσύνη**

Δεν υπάρχει χρέος στο οποίο να αναφέρεται συχνότερα το Κοράνιο από το χρέος της ελεημοσύνης. Ογδονταδύο εδάφια αναφέρονται σ’ αυτήν και μάλιστα σε συνάρτηση με την προσευχή, καθώς η μία θεωρείται στοιχειώδες χρέος πίστης και αγάπης προς τον Θεό, και η άλλη προς την κοινότητα. Η ελεημοσύνη διευρύνει την παλιά αρετή της αραβικής φυλής, την φιλοξενία, και θεωρείται καθήκον κάθε ενήλικου μουσουλμάνου∙ παρέχεται δε σε χρήμα ή σε είδος στη βάση λεπτομερών διατάξεων της ισλαμικής νομοθεσίας. Αυτό το είδος της ελεημοσύνης αναλογεί προς το 1/40 των οικονομιών του πιστού, δηλαδή του πλεονάσματος μετά την κάλυψη των εξόδων του.

1. **Σάουμ: η νηστεία**

Το Κοράνιο επιβάλλει νηστεία 29 έως 30 ημερών τον χρόνο για όλους τους πιστούς –άντρες και γυναίκες πάνω από τα δεκατέσσερα- τους σωματικώς και πνευματικώς υγιείς. Η νηστεία αυτή τελείται κατά τον μήνα ***Ramadan*** (Ραμαζάνι), τον ένατο μήνα του μουσουλμανικού σεληνιακού έτους και συνδέεται με το γεγονός της αποκάλυψης του Κορανίου στον Μωάμεθ. Αρχίζει και λήγει με την εμφάνιση της νέας σελήνης. Κατά τη διάρκεια της μέρας απαγορεύεται επίσης το κάπνισμα, η όσφρηση αρώματος, ακόμη και η χρήση ένεσης. Αυτό σημαίνει ότι καμιά ξένη ουσία δεν πρέπει να μπει στο σώμα του ανθρώπου που νηστεύει. Τη νύκτα, αίρονται όλοι οι περιορισμοί. Πολλές χαντίθ αναφέρονται σε λεπτομέρειες της νηστείας.

1. **Χατζ: η ιερή αποδημία**

Η λέξη σημαίνει το *ταξίδεμα,* υποδηλώνοντας τόσο την εξωτερική δραστηριότητα του ταξιδιού, όσο και τον εσωτερικό σκοπό του. Πρόκειται για το ετήσιο ιερό προσκύνημα στη Μέκκα, που είναι ένας από τους πέντε στύλους του Ισλάμ. Θεωρείται το υποχρεωτικό θρησκευτικό καθήκον των μουσουλμάνων και, σύμφωνα με το Κοράνιο (22,8. 2,196), πρέπει να εκτελεστεί τουλάχιστον μια φορά κατά τη διάρκεια της ζωής τους, από όλους όσους είναι φυσικά και οικονομικά ικανοί να κάνουν το ταξίδι. Η συγκέντρωση του πλήθους κατά τη διάρκεια του Χατζ θεωρείται η μεγαλύτερη ετήσια συγκέντρωση ανθρώπων στον κόσμο. Το προσκύνημα γίνεται στις 8-12 του τελευταίου μήνα του ισλαμικού ημερολογίου.

Οι προσκυνητές δέκα μίλια πριν από τη Μέκκα φορούν λευκό χιτώνα από δύο κομμάτια ύφασμα χωρίς ραφές, που συμβολίζει την απομάκρυνση του πιστού από την κοινωνία και την προσπάθειά του να ενωθεί με τον Θεό με απόλυτη ισότητα μεταξύ των πιστών, η οποία εκφράζεται με το ίδιο ντύσιμο. Η ιδιαίτερη πνευματική κατάσταση στην οποία βρίσκονται οι προσκυνητές ονομάζεται ***Ιχράμ***. Η κορυφαία στιγμή του προσκυνήματος συντελείται στον ιερό χώρο της Καάμπα. Εκεί οι προσκυνητές περιέρχονται επτά φορές γύρω από τον μαύρο λίθο που είναι σκεπασμένος με ειδικό ύφασμα, προσπαθώντας να τον φιλήσουν ή να τον αγγίξουν και σε συγκεκριμένη στιγμή φωνάζουν: «*Παρόντες στις διαταγές Σου*». Όσοι δεν καταφέρνουν να αποδημήσουν συμμετέχουν σ’ αυτή τη μεγάλη γιορτή, θυσιάζοντας ζώα σε ανάμνηση της θυσίας του Αβραάμ και με αυτόν τον τρόπο συντονίζονται με τους προσκυνητές.

Το Χατζ είναι συνδεδεμένο με τη ζωή του Μωάμεθ, αλλά το τελετουργικό του προσκυνήματος στη Μέκκα είναι πολύ παλαιότερο και θεωρείται από τους μουσουλμάνους πως υπάρχει από την εποχή του Αβραάμ. Οι προσκυνητές μπορούν να κάνουν το προσκύνημα στη Μέκκα και σε άλλες χρονικές περιόδους. Αυτό αποκαλείται το *'μικρό προσκύνημα*' ή *Ούμρα*. Ωστόσο, ακόμη και αν κάνουν το μικρό προσκύνημα, παραμένει υποχρεωτικό να κάνουν το Χατζ σε κάποιο άλλο χρονικό σημείο της ζωής τους.

Στα Ελληνικά επώνυμα, συχνά παρατηρείται το πρόθεμα '*Χατζη*', ή και επώνυμα όπως *Χατζής*, τα οποία έχουν την ρίζα τους στη λέξη Χατζ και τους χριστιανούς που επισκέπτονταν τους Αγίους Τόπους για να προσκυνήσουν.

**Η αναπαράσταση του προσκυνήματος του Μωάμεθ ως σκοπός του Χατζ**

Σύμφωνα με τη μουσουλμανική παράδοση, το 630, όταν έφτασε η περίοδος του ετήσιου προσκυνήματος στη Μέκκα, 30.000 μουσουλμάνοι ξεκίνησαν, με επικεφαλής τον Μωάμεθ, από τη Μεδίνα. Στη διάρκεια της διαδρομής όλοι οι πιστοί έλεγαν την προσευχή που τους έμαθε ο Μωάμεθ, στον οποίο την είχε υποδείξει ο αρχάγγελος Γαβριήλ: *«Να 'μαι μπροστά Σου! Να 'μαι μπροστά Σου! Να 'μαι μπροστά Σου! Δεν είμαι ίσος με σένα, μα, να 'μαι μπροστά Σου! Στ’ αλήθεια ο έπαινος και η ευεργεσία ανήκουν σε Σένα μόνο, το ίδιο και η βασιλεία! Να 'μαι μπροστά Σου!»*

Αφού έφτασαν στη Μέκκα, ο Μωάμεθ προσευχήθηκε στη Κάαμπα, γυρίζοντας μαζί με τους πιστούς 7 φορές γύρω από τον ιερό βράχο. Μετά πήγαν όλοι μαζί στη κοιλάδα του Αραφάτ και στη κορυφή του βουνού του Ελέους, όπου ο Μωάμεθ προσευχήθηκε μαζί με τους πιστούς του, και τους απηύθυνε τις τελευταίες οδηγίες του, το λεγόμενο *αποχαιρετιστήριο κήρυγμα*. Πέρασαν την υπόλοιπη μέρα στο Αραφάτ σε κατάσταση προσευχής και την επόμενη ξεκίνησαν για το ταξίδι επιστροφής προς τη Μέκκα. Στα περίχωρα της Μέκκας, πέταξαν πέτρες σε μια ψηλή στήλη, σε ανάμνηση της συνάντησης του Αβραάμ με τον διάβολο. Συνέχισαν με θυσίες προβάτων και καμηλών, μοιράζοντας το κρέας στους φτωχούς. Αυτή η πράξη έγινε σε ανάμνηση της θυσίας του Ισμαήλ που είχε ζητήσει ο Αλλάχ από τον Αβραάμ και που τελικά ο Θεός δεν επέτρεψε να γίνει, αντικαθιστώντας το παιδί με ένα πρόβατο.

Φτάνοντας στη Μέκκα έκαναν ξανά το προσκύνημα των 7 κύκλων γύρω από την Κάαμπα και μετά έκοψαν τα μαλλιά τους και τα νύχια τους, άλλαξαν τα άσπρα ρούχα που φορούσαν μέχρι τότε, με τις καθημερινές τους κελεμπίες για να δείξουν ότι το προσκύνημα τελείωσε και στη συνέχεια όλοι μαζί ξαναγύρισαν στη Μεδίνα.

**Η Κάαμπα**

Η ***Κάαμπα*** (που σημαίνει στα αραβικά «κύβος») είναι ένα οικοδόμημα που βρίσκεται μέσα στο τζαμί που είναι γνωστό ως *Μασγίντ αλ-Χαράμ* στη Μέκκα. Θεωρείται ο ιερότερος τόπος του Ισλάμ και είναι η κατεύθυνση προς την οποία στρέφονται οι Μουσουλμάνοι όταν προσεύχονται.

Σύμφωνα με το Κοράνι αρχικά οικοδομήθηκε από τον Ιμπραήμ (Αβραάμ) και τον γιο του Ισμαήλ. Πρόκειται για ένα κυβοειδές οικοδόμημα φτιαγμένο από γρανίτη. Ο θεμέλιος λίθος της Κάαμπα περιλαμβάνει τον Μαύρο Λίθο ο οποίος θεωρείται ότι είναι υπόλειμμα μετεωρίτη. Η Κάαμπα κατά τη διάρκεια της ιστορίας έχει πληγεί από πολλές φυσικές καταστροφές και έχει ανοικοδομηθεί πολλές φορές.

**7. Άλλα καθήκοντα που καθορίζει η ισλαμική κοινότητα**

**Ούμμα: η ισλαμική κοινότητα**

Το Κοράνιο εισάγει με απόλυτο τρόπο την έννοια της ***κοινότητας*** και της ***αδελφότητας***, καθιστώντας το Ισλάμ κατεξοχήν κοινωνική θρησκεία: «*Ω! Εσείς οι άνθρωποι! Σας έχουμε πλάσει από έναν μόνο άνδρα και μία μόνο γυναίκα, και σας κάναμε λαούς, έθνη και φυλές για να αναγνωρίζει ο ένας τον άλλο και όχι να καταφρονεί ο ένας τον άλλο*» (Σούρα 49, 13). Όλοι οι μουσουλμάνοι αποτελούν την ισλαμική ***Ούμα*** (ομάδα ανθρώπων – έθνος), την ισλαμική κοινότητα και ο καθένας τους είναι μέλος της με πλήρη δικαιώματα: «*Ω! Άνθρωποι! Σεβαστείτε τον Κύριό σας που σας δημιούργησε από μία μόνο ψυχή (Αδάμ), και από αυτήν έπλασε τη σύντροφό της (Εύα) και από αυτούς τους δύο σκόρπισε –σαν σπόρους- αμέτρητους άντρες και γυναίκες. Να σέβεστε τον Αλλάχ που το όνομά του αναφέρεται στα αμοιβαία σας δίκαια αιτήματα, και σεβαστείτε τη μεταξύ σας συγγένεια. Γιατί ο Αλλάχ πάντοτε αγρυπνά πάνω σας*» (Σούρα 4, 1).

Σύμφωνα με τον στίχο, καμία διάκριση μεταξύ των μουσουλμάνων δεν γίνεται αποδεκτή, αφού όλοι προέρχονται από το ίδιο ζεύγος προπατόρων, ενώ οι εξωτερικές διαφορές τους υπάρχουν απλά για να διακρίνονται μεταξύ τους.

Η κοινότητα καθορίζει ποια από τα έργα των μουσουλμάνων είναι νομικώς επιτρεπτά (χαλάλ) και ποια νομικώς μη επιτρεπτά (χαράμ). Δίνει επίσης έναν κώδικα βίου και κοινωνικών σχέσεων σύμφωνα με το Κοράνιο και τη Σούννα.

Στην Ούμμα, θρησκεία και κράτος ταυτίζονται. Κατ’ αναλογία, ο θρησκευτικός νόμος είναι συγχρόνως νόμος της πολιτείας και αντίστροφα.

**Σαρία: ο ηθικός και θρησκευτικός «νόμος» των μουσουλμάνων**

Οι ισλαμικές αρχές και οι κοινωνικοί θεσμοί που καθιερώθηκαν από το Κοράνιο, και συμπληρώθηκαν αναλυτικά από την παράδοση των χαντίθ, έγιναν αντικείμενο περαιτέρω επεξεργασίας και επιβλήθηκαν ως νόμοι από τη ***σαρία***. Η λέξη σημαίνει το *δρόμο προς την πηγή ύδατος,* ένα δρόμο δηλαδή πίστης και πρακτικής που στηρίζεται στο θέλημα του Θεού, όπως διατυπώθηκε στο Κοράνιο και διαμορφώθηκε κατά τους τρεις πρώτους ισλαμικούς αιώνες.

Ο όρος «νόμος» που χρησιμοποιείται για τη σαρία συχνά δημιουργεί σύγχυση, καθώς για τα δυτικά κράτη αυτός σημαίνει κανόνα δικαίου που καθορίζεται και επιβάλλεται από την πολιτεία. Για το Ισλάμ, όμως, μόνο ο Αλλάχ διαθέτει νομική και νομοθετική εξουσία, μόνο αυτός έχει δικαίωμα να ορίζει τι είναι νόμιμο και τι παράνομο για τον πιστό. Έτσι, η σαρία, αν και υιοθετείται ως «νόμος κράτους» διατηρεί την έντονη αίσθηση της κυριαρχικής εξουσίας του Θεού και δεν συνεπάγεται κρατικό μηχανισμό για την επιβολή του «νόμου». Δεν πρέπει να παραβλέπεται το γεγονός ότι οι μουσουλμάνοι είναι κατ’ αρχάς πιστοί και έπειτα πολίτες-υπήκοοι ενός κράτους. Άλλωστε από την πρώτη στιγμή της εμφάνισης του Ισλάμ, οι πιστοί μουσουλμάνοι δεν ανήκαν σε συγκεκριμένο και αυστηρά δομημένο κράτος, αλλά στη θρησκευτική τους κοινότητα, που αποτελούσε εξαρχής και πολιτικά κυρίαρχη οντότητα. Αρχηγός της μουσουλμανικής κοινότητας ήταν ο ίδιος ο Αλλάχ και ο ρόλος του Προφήτη-θρησκευτικού ηγέτη ήταν να δείξει εντελώς πρακτικά στους πιστούς τι πρέπει να κάνουν και τι να αποφεύγουν για να σωθούν.

Ο ίδιος ο Μωάμεθ, ως νομοθέτης, έθεσε τα θεμέλια της σαρία με αποκλειστικό σκοπό τη σωτηρία των πιστών. Ωστόσο σε καμία περίπτωση ο Μωάμεθ δεν θεωρείται ότι διαθέτει καθαρά νομοθετική εξουσία, καθώς αυτό το δικαίωμα ανήκει αποκλειστικά στον Θεό. Κατέχει μια μορφή νομοθετικής ιδιότητας, κατά κάποιον τρόπο «διορίζεται» από τον Θεό ως ερμηνευτής και σχολιαστής των εντολών του, ενώ είναι και ο δικαστής που θα εγγυηθεί την εφαρμογή τους. Συνακόλουθα, για τον πιστό μουσουλμάνο δεν υφίσταται καμία διάκριση μεταξύ των εντολών του Θεού και αυτών του προφήτη, η εξουσία του οποίου προκύπτει από το θέλημα του Θεού και είναι καθιερωμένη από τον ίδιο τον Θεό. Μια χαντίθ λέει: «*Σας άφησα δύο πράγματα που αν τα τηρήσετε πιστά δεν θα παραπλανηθείτε ποτέ. Το Βιβλίο του Αλλάχ και τη σούνα του Προφήτη του*».

Η σαρία περιλαμβάνει διατάξεις που δεν υπάγονται στους σημερινούς δυτικούς νομικούς κώδικες, π.χ. θέματα πίστης, ντυσίματος, προσωπικής υγιεινής, νηστείας κ.ά. Όλες δηλαδή οι πλευρές της ανθρώπινης ζωής τόσο στο δημόσιο όσο και στον ιδιωτικό τομέα, όλες οι περιπτώσεις οικογενειακής, εμπορικής, πολιτικής, θρησκευτικής δραστηριότητας και συμπεριφοράς διέπονται από διατάξεις που ορίζονται από την ισλαμική θρησκεία.

Η νομική δραστηριότητα του Μωάμεθ και ο νομικός χαρακτήρας του Κορανίου αποδεικνύουν ξεκάθαρα την άμεση και αφετηριακή σχέση που υφίσταται μεταξύ θρησκείας και νόμου από τα πρώτα κιόλας βήματα του Ισλάμ, όμως με αποκλειστικό εντολέα και ανυπέρβλητο εγγυητή τον ίδιο τον Αλλάχ. Αυτό επιβεβαιώνεται από πληθώρα κορανικών στίχων (ενδεικτικά: 2,213. 3,23. 4,58. 5,44-45. 7,87. 10,109. 24,28)

Όπως γίνεται φανερό όλος ο βίος του μουσουλμάνου βρίσκεται κάτω από τον νόμο και την εποπτεία του Θεού.

Σήμερα τα περισσότερα ισλαμικά κράτη δεν θεωρούνται από τους αυστηρούς μουσουλμάνους γνήσια ισλαμικά, γιατί έχουν εισαγάγει στη νομοθεσία τους και διατάξεις από ξένα συντάγματα. Γι’ αυτό και οι αυστηροί μουσουλμάνοι ονειρεύονται την παλιά μουσουλμανική κοινότητα, που είχε ως καταστατικό της χάρτη τις διατάξεις του Κορανίου.

**Τζιχάντ, ο «ιερός αγώνας»**

Η λέξη σημαίνει «εντατικό αγώνα», που στον δυτικό κόσμο λέγεται «ιερός πόλεμος». Για τους μουσουλμάνους αποτελεί ατομικό και συλλογικό καθήκον που αποσκοπεί στην εξάπλωση και την κυριαρχία των «δικαίων του Θεού» (στην πραγματικότητα του Ισλάμ) σ’ όλη τη γη. Πολλές φορές ερμηνεύεται ως μαρτυρία του μουσουλμάνου στον αγώνα της πίστης, είναι όμως καθήκον κάθε μουσουλμάνου, ιδιαίτερα όταν το Ισλάμ απειλείται.   
Ενδιαφέρουσα είναι η ερμηνεία που δίνουν οι μυστικοί του Ισλάμ σ’ αυτόν τον «αγώνα». Σύμφωνα με αυτούς *τζιχάντ* σημαίνει τον ακατάπαυστο εσωτερικό πνευματικό αγώνα εναντίον των παθών, τα οποία δεσμεύουν την ελευθερία του ανθρώπου. Ωστόσο στον κόσμο του Ισλάμ, το τζιχάντ προσέκτησε μια δραστικότερη σημασία: ότι ο κάθε μουσουλμάνος οφείλει να αγωνίζεται για τα δίκαια της πίστης του.

Αυτό βέβαια δεν σημαίνει ότι πρέπει αναγκαστικά ο μουσουλμάνος να διεξάγει πόλεμο με τους μη μουσουλμάνους, στην πράξη όμως πολλές φορές έτσι εφαρμόστηκε. Γενικώς πάντως το καθήκον αυτό είναι υποχρεωτικό για κάθε μουσουλμάνο μόνο όταν κινδυνεύει το Ισλάμ. «Ιερός πόλεμος» μέσα στην ισλαμική επικράτεια είναι αδιανόητος.

Στο τζιχάντ λοιπόν, που σημαίνει ιερός αγώνας, πόλεμος για χάρη του Αλλάχ (με όλη τη δύναμη των αριθμών και όπλων), δόθηκε από την ισλαμική θρησκεία η ύψιστη σπουδαιότητα και έτσι το τζιχάντ θεωρήθηκε ένας από τους «στύλους του Ισλάμ». Με το τζιχάντ, λένε οι μουσουλμάνοι, ιδρύθηκε το Ισλάμ, ο λόγος του Αλλάχ έγινε σεβαστός, και με το τζιχάντ διαδόθηκε η θρησκεία του. Παραλείποντας το τζιχάντ το Ισλάμ καταστρέφεται και οι μουσουλμάνοι περιέρχονται σε κατώτερη θέση· η τιμή τους χάνεται, οι χώρες τους λεηλατούνται και η εξουσία τους και η αυθεντία τους καταλύεται.

Ο στίχος του Κορανίου 2,190 είναι ο μόνος που αναφέρεται ρητά στο τζιχάντ, αλλά συμπληρώνεται και από τον 9,36 και από πολλά άλλα κορανικά χωρία, στα οποία στηρίχθηκε η ισλαμική παράδοση και η νομοθεσία της για να καθιερώσει τον τζιχάντ ως καθήκον (2,16. 9,24. 22,78. 25,52). Άλλα κορανικά χωρία που κάνουν λόγο για «πόλεμος κατά των απίστων»: 2,190-193 και 244. 4,84 και 95. 8,72 και 74,75. 9,12-16. 47,4. 61,11.

Η σημασία του τζιχάντ αποτυπώνεται σε μια χαντίθ:

«*Ρώτησα τον απόστολο του Αλλάχ: «Απόστολε του Αλλάχ, ποια είναι η άριστη πράξη για ένα μουσουλμάνο;» Αυτός μου απάντησε: «Να κάνεις την προσευχή σου κατά τις καθορισμένες ώρες της ημέρας». Τον ρώτησα και πάλι: «Ποιο είναι το επόμενο καλό έργο;» και απάντησε: «Να είσαι καλός και υπάκουος στους γονείς σου». Και πάλι τον ρώτησα: «Ποιο είναι το επόμενο καλό έργο;» Και απάντησε: «Να μετέχεις στο Τζιχάντ για χάρη του Αλλάχ». Δεν τον ρώτησα τίποτε άλλο, γιατί αν τον ρωτούσα κάτι παραπάνω, θα μου έλεγε πολύ περισσότερα για το Τζιχάντ και θα το έκανε ακόμη εντονότερο καθήκον*».

**8. Η οικογένεια στο Ισλάμ**

Η ισλαμική κοινωνία και κοινωνικότητα στηρίζεται στον θεσμό της οικογένειας. Οι πιο σπουδαίοι κανόνες της Σαρία είναι αυτοί που συνιστούν το οικογενειακό δίκαιο. Σύμφωνα με τις διατάξεις της Σαρία, ο κάθε μουσουλμάνος είναι υποχρεωμένος να δημιουργήσει οικογένεια ενώ η αγαμία θεωρείται σοβαρή αμαρτία. «*Ο γάμος ανήκει στη Σούννα μου*», λέει μία χαντίθ που αποδίδεται στον προφήτη. Γι’ αυτό ακόμη και οι ασκητές και οι δερβίσηδες του Ισλάμ είχαν συνήθως εικογένεια.

Η ισλαμική οικογένεια έχει πατριαρχική δομή. Αρχηγός της είναι ο άντρας, ενώ αποστολή της γυναίκας είναι το σπίτι και η ανατροφή των παιδιών της. Η συνέχιση της οικογένειας βασίζεται στο γένος του άντρα. Η οικογένεια υπάγεται στην ευρύτερη συγγένεια της φυλής και καθορίζεται από τους άρρενες απογόνους. Η πατρική εξουσία εκφράζεται με το δικαίωμα του πατέρα να εκλέγει τον άντρα της κόρης του, αλλά και να κλείνει συμφωνία γάμου για λογαριασμό του γιου του.

Η σύναψη γάμου σημαίνει την παραλαβή της γυναίκας και την προσχώρησή της στη συγγένεια του άντρα. Η λύση του γάμου σημαίνει τη λύση των σχέσεών της με τη συγγένεια του άντρα και την επιστροφή της στον δεσμό της πατρικής της οικογένειας. Του γάμου προηγείται η μνηστεία. Προϋπόθεση της μνηστείας και του γάμου κατά τη Σαρία είναι η προίκα, την οποία πρέπει να πληρώσει ο γαμπρός στη μέλλουσα γύφη. Η προίκα ανήκει στη γυναίκα και είναι η προσωπική της περιουσία, προκειμένου να είναι εξασφαλισμένη. «*Δώστε την υποσχεθείσα περιουσία σ’ εκείνη με την οποία συζήσατε. Αυτό είναι ιερό καθήκον*». (Σούρα 2,28). Ο νέος κατά τη διάρκεια της μνηστείας δεν έχει το δικαίωμα να βλέπει τη μνηστή του.

Το δίκαιο της ανατροφής των παιδιών το έχει η σύζυγος, για τους γιους μέχρι τα 7, ενώ για τις κόρες μέχρι τα 9 έτη. Έπειτα, νομικώς, τα παιδιά ανήκουν στον πατέρα τους.

Οι δεσμοί της μουσουλμανικής οικογένειας είναι ιεροί και οι δεσμοί των μελών της ισχυροί και ανυπέρβλητοι. Εννοείται βεβαίως πως η οικογένεια θεωρείται με μια ευρύτερη μορφή και όχι ως πυρηνική. Γι’ αυτό άλλωστε, είναι ιδιαίτερα δύσκολο για τον μουσουλμάνο να αυτονομηθεί και να λειτουργήσει ανεξάρτητα από την οικογένειά του. Τα νεότερα μέλη της οικογένειας δεσμεύονται σαφώς από το Κοράνιο να φροντίζουν τους μεγαλύτερους και να τους συμπεριφέρονται με μεγάλο σεβασμό (Σούρα 17,23-26. 2,83 κ.ά.). Όταν γερνούν, τους γηρηκομούν συνήθως στο σπίτι, καθώς η απομάκρυνσή τους σε κάποιο ίδρυμα θεωρούνται κατακριτέα από την κοινωνία.

Τόσο στο Κοράνιο (Σούρα 17,23-24) όσο και στις χαντίθ τονίζεται ιδιαίτερα ο επιβαλλόμενος προς τους γονείς σεβασμός. Μια χαντίθ αναφέρει: «*Μεταξύ των θανασίμων αμαρτημάτων είναι να καταραστεί ο άνθρωπος τους γονείς του, είπε ο Προφήτης. Παρατήρησαν: Απόστολε του Αλλάχ, πώς μπορεί κάποιος να καταραστεί τους γονείς του; Απάντησε: Αυτός που εξυβρίζει τους γονείς κάποιου άλλου βρίζει τον ίδιο τον πατέρα και τη μητέρα του*».

Επίσης, υπογραμμίζεται το χρέος στοργής και συμπαράστασης στη μητέρα. Μια χαντίθ αναφέρει: «*Κάποιος ρώτησε τον Μωάμεθ: Ω Απόστολε του Αλλάχ, ποιος είναι εκείνος που έχει τα μεγαλύτερα δικαιώματα πάνω μου, ως προς την καλή συμπεριφορά; Εκείνος (ο Προφήτης) απάντησε: Η μητέρα σου. Ρώτησε πάλι: Κατόπιν ποιος; (Ο Προφήτης) απάντησε: Η μητέρα σου. Ρώτησε (πάλι): Κατόπιν ποιος; (Ο Προφήτης) απάντησε: Ο πατέρας σου*».

**9. Η θέση της γυναίκας**

Το Κοράνιο τονίζει απερίφραστα την απόλυτη υπεροχή του άντρα: «*Οι άντρες είναι ανώτεροι από τις γυναίκες εξαιτίας της ιδιότητας με την οποία ο Θεός ύψωσε τους μεν επί των δε, και διότι οι άντρες προικίζουν τις γυναίκες από τις περιουσίες τους».* (Σούρα 4,34)

Αλλά και στην παράδοση του Ισλάμ ισχύει το ίδιο. Μια χαντίθ αναφέρει: «*Παρατήρησα τον παράδεισο και είδα ότι οι περισσότεροι από τους κατοίκους του ήταν φτωχοί∙ και παρατήρησα και την κόλαση και είδα ότι οι περισσότεροι των κατοίκων της ήταν γυναίκες*».

Το Κοράνιο καθιερώνει την πολυγαμία του άντρα (Σούρα 70,21, Σούρα 23,6 κ.ά.). Ο Μωάμεθ, ωστόσο, δεν υπήρξε ο εισηγητής της πολυγαμίας, αλλά απλώς υιοθέτησε το καθεστώς που ίσχυε στην αραβική κοινωνία και σε κάποιο βαθμό το περιόρισε. Εκτός από τις νόμιμες γυναίκες, ο μουσουλμάνος μπορεί να έχει και απεριόριστο αριθμό παλλακίδων.

Η κραυγαλέα διάκριση σε βάρος των γυναικών βρίσκεται στην περί γάμου και διαζυγίου κορανική νομοθεσία. Η διαδικασία του διαζυγίου είναι πολύ απλή∙ αρκεί ο σύζυγος να ανακοινώσει επισήμως: «*από τώρα σε διώχνω*» και ο γάμος καταρρέει. Το Κοράνιο εντούτοις προνοεί κάποιες ευνοϊκές διατάξεις για τις διωγμένες γυναίκες.

Ο περιορισμός της γυναίκας στον γυναικωνίτη, το λεγόμενο ***πουρντάχ***, ήταν πιο παλιά ο συνηθισμένος κανόνας της μουσουλμανίδας. Σε πολλές χώρες παραμένει μέχρι σήμερα.

Μέχρι σήμερα ακόμη, μεγάλος αριθμός γυναικών στις μουσουλμανικές χώρες, όταν βγαίνει από το σπίτι φοράει το φερετζέ (μαύρο ποδήρη χιτώνα) και καλύπτει με μαντήλι το κεφάλι και το πρόσωπο. Έκφραση των περιορισμών της γυναίκας στην ισλαμική κοινωνία αποτελούν και οι διάφορες δεσμεύσεις που επιβάλλονται σ’ αυτές, λ.χ. η κάλυψη του προσώπου που ισχύει και σήμερα σε πολλές ισλαμικές χώρες: «*Οι γυναίκες σας μπορούν να μένουν χωρίς καλύπτρα μπροστά στους πατέρες τους, τους γιους τους, τους αδελφούς τους, τα ανήψια και τους συζύγους τους, καθώς και μπροστά στους δούλους τους […] Ω! Προφήτη! Παράγγειλε στις γυναίκες σου, τις θυγατέρες σου και τις γυναίκες των πιστών να αφήνουν την καλύπτρα τους μέχρι τα πόδια τους∙ έτσι εύκολα δεν θα τις αναγνωρίζουν και δεν θα τις συκοφαντούν»* (Σούρα 33,55.59)

**10. Τελετές ενηλικίωσης των μουσουλμάνων**

**Για τα αγόρια**: Η τελετή με την οποία το αγόρι θεωρείται ότι είναι μουσουλμάνος είναι η τελετή της ***περιτομής (σουνέτ).*** Γίνεται συνήθως Παρασκευή ή Σάββατο απόγευμα. Στην πατρίδα μας οι μουσουλμάνοι την προετοιμάζουν δύο με τρεις εβδομάδες πριν, με την αγορά της παραδοσιακής στολής. Την ημέρα της τελετής οι γονείς ντύνουν το παιδί με την παραδοσιακή στολή του. Ύστερα το ανεβάζουν στο άλογο και το περιφέρουν στο χωριό με τη συνοδεία οργάνων για να επιδείξουν ότι πλέον γίνεται μουσουλμάνος.

Η τελετή της περιτομής γίνεται πάντοτε με την παρουσία του *Χότζα* (του θρησκευτικού λειτουργού και πνευματικού δασκάλου της κοινότητας) που θα πει τη σχετική προσευχή για το παιδί και του γιατρού. Συνήθως, η τελετή του Σουνέτ γίνεται για δύο ή και περισσότερα αγόρια ταυτόχρονα και συχνά τελείται παράλληλα με ένα γάμο.

**Για τα κορίτσια***:* Την ημέρα που γίνονται έξι μηνών, τελείται η τελετή της ***Χένας***, για να τιμηθεί το γεγονός της γέννησης του κοριτσιού και το ότι στη συνέχεια θα ανατραφεί για να γίνει γυναίκα. Η χένα είναι χρωστική ουσία που παράγεται από ένα φυτό. Μια γυναίκα, ειδική σ’ αυτό, βάζει στο χέρι ή στο πόδι του κοριτσιού κόκκινη χένα. Ύστερα οι γυναίκες που παραβρίσκονται τραγουδούν παραδοσιακά τραγούδια.

**11. Γιορτές του Ισλάμ**

Με βάση τους Πέντε Στύλους έχουν αναπτυχθεί διάφορες γιορτές και λατρευτικές εκδηλώσεις, οι οποίες αφενός εκφράζουν του μουσουλμανικό βίωμα, αφετέρου συμβάλλουν στην ενίσχυσή του.

Οι μουσουλμανκές γιορτές δεν συνδέονται με σταθερές περιόδους του γνωστού μας έτους, αλλά μετακινούνται διαδοχικά σε όλες τις εποχές, καθώς το ισλαμικό ημερολόγιο στηρίζεται στο «σεληνιακό έτος».

* **Εγίρα**

Το ισλαμικό έτος αρχίζει με τον εορτασμό της Εγίρας, δηλαδή της εξόδου του Μωάμεθ και των συντρόφων του, το 622 μ.Χ. από τη Μέκκα στη Μεδίνα. Την 10η μέρα του ίδιου μήνα γιορτάζεται η ανάμνηση της Δημιουργίας του κόσμου και του ανθρώπου.

* **Μαουλίντ**

Την 12η μέρα του τρίτου μήνα του μουσουλμανικού έτους οι μουσουλμάνοι πανηγυρίζουν τη γέννηση του Μωάμεθ.

* **Το Ραμαντάν / Ραμαζάνι**

Το *Ραμαζάνι* (τουρκικά) και *Ραμαντάν* (αραβικά) είναι μουσουλμανική γιορτή νηστείας. Έτσι ονομάζεται ο ένατος μήνας του μουσουλμανικού έτους. Πρόκειται για μια περίοδο νηστείας, αυτοπειθαρχίας και άσκησης. Σε όλη τη διάρκεια του μήνα, οι μουσουλμάνοι απέχουν υποχρεωτικά, από την ανατολή μέχρι τη δύση του ήλιου, από κάθε είδους τροφή ακόμη και νερό, πολύ δε περισσότερο από κάπνισμα, ποτό, αρώματα και σεξουαλικές επαφές, όχι όμως στο υπόλοιπο διάστημα μέχρι την ανατολή του ήλιου.

Ο μήνας Ραμαντάν είναι μία χρονική περίοδος κατάλληλη για προσευχή, για καλές πράξεις και για περισσότερο χρόνο με την οικογένεια και τους φίλους. Η νηστεία έχει σκοπό να βοηθήσει τους μουσουλμάνους να ασκηθούν στην αυτοπειθαρχία, στην εγκράτεια, στη γενναιοδωρία αλλά και στην υπομονή. Τους θυμίζει επίσης το πόσο υποφέρουν οι φτωχοί, εκείνοι που σπάνια τρέφονται καλά ή δε βρίσκουν το κατάλληλο φαγητό.

Ποια γεύματα περιλαμβάνει το Ραμαζάνι; Τα δυο κύρια γεύματα του είναι το ***Σουχούρ***πριν την ανατολή και το άλλο μετά τη δύση που λέγεται ***Ιφτάρ***. Τα γεύματα αυτά περιλαμβάνουν χουρμάδες, ακολουθώντας το παράδειγμα του Μωάμεθ. Μετά το Ιφτάρ και μέχρι το Σουχούρ την άλλη μέρα, ο καθένας μπορεί να φάει ό, τι επιθυμεί από φαγητό, γλυκά και ποτά, εκτός από αλκοόλ και χοιρινό κρέας, τα οποία, σύμφωνα με το Κοράνιο, είναι απαγορευμένα από το Αλλάχ. Από τη νηστεία εξαιρούνται άρρωστοι, ταξιδιώτες, έγκυες γυναίκες και παιδιά.

Η περίοδος έχει δύο χαρακτηριστικές κορυφώσεις της θρησκευτικής έξαρσης. Η πρώτη είναι η νύχτα της 23ης προς την 24η του μηνός («***νύκτα της δυνάμεως***») οπότε, σύμφωνα με την παράδοση, κατέβηκε το Κοράνιο από τον ουρανό. Οι πιστοί ενθαρρύνονται να διαβάσουν ολόκληρο το Κοράνιο κατά τη διάρκεια του μήνα και για αυτό και το ιερό βιβλίο έχει χωριστεί σε 30 ίσα μέρη όπως οι 30 μέρες του Ραμαζανίου. Στη διάρκειά της «νύχτας της δυνάμεως» οι μουσουλμάνοι αγρυπνούν πιστεύοντας ότι οι άγγελοι επισκέπτονται τα τεμένη και πραγματοποιούν τις επιθυμίες των πιστών.

Η δεύτερη κορύφωση είναι η πρώτη μέρα του δέκατου μήνα κατά την οποία διακόπτεται η νηστεία. Είναι γνωστή ως ***Ιντ αλ-Φιντρ*** («Γιορτή του τέλους της νηστείας») και είναι μια μέρα ιδιαίτερα ευφρόσυνη. Χιλιάδες πιστοί συγκεντρώνονται νωρίς στα τεμένη, γι’ αυτό και η προσευχή τελείται στην ύπαιθρο, στα αίθρια των τεμενών ή στις πλατείες. Στη διάρκεια της γιορτής γίνονται επισκέψεις σε φίλους και τραπέζια, μοίρασμα δώρων και χρημάτων στα παιδιά, αποστολή γλυκών και γιορταστικών καρτών, επισκέψεις στους τάφους αγαπημένων προσώπων. Πολλοί, επίσης, δίνουν ως ελεημοσύνη ένα συγκεκριμένο ποσό που έχει υπολογιστεί ώστε να είναι ικανό να ταΐσει έναν φτωχό της περιοχής για μία ημέρα.

* **Ιντ αλ-Καμπίρ / Κουρμπάν μπαϊράμ**

Είναι η κορωνίδα των γιορτών και τελείται κατά τον 12ο μήνα, στη διάρκεια του οποίου πραγματοποιείται μεγάλο προσκύνημα στη Μέκκα (βλ. παραπάνω). Όσοι δεν μεταβαίνουν εκεί αυτοπροσώπως συμμετέχουν σε μεγάλη πανήγυρι τελώντας θυσία ζώου σε ανάμνηση της θυσίας του Αβραάμ. Όλοι όσοι έχουν την οικονομική δυνατότητα να αγοράσουν ζώο είναι υποχρεωμένοι να προσφέρουν θυσία. Το κρέας του ζώου μαγειρεύεται και τρώγεται από τα μέλη της οικογένειας και τους φτωχούς.

**12. Το τζαμί**

Το ***τζαμί*** (η λέξη προέρχεται από τα τουρκικά) ή ***τέμενος*** είναι ο τόπος λατρείας των μουσουλμάνων. Όλα τα τζαμιά είναι προσανατολισμένα προς την Κάαμπα της Μέκκας. Από το τζαμί γίνεται πρόσκληση (***αντάν***) πέντε φορές την ημέρα, για να υπενθυμίσει στους πιστούς ότι έφτασε η ώρα της προσευχής. Όποιος έχει τη δυνατότητα, έχει δηλαδή χρόνο ή δεν δουλεύει, πρέπει να πάει στο τζαμί για να προσευχηθεί: αυτό στη μουσουλμανική θρησκεία θεωρείται καλύτερο απ’ το να προσεύχεται κανείς μόνος του. Όσοι δεν έχουν χρόνο ή τη δυνατότητα, μπορούν να προσευχηθούν στο σπίτι τους ή σε κάποιο χώρο εκτός τζαμιού, με μικρή προετοιμασία.

Η επίσημη μέρα λατρείας για το Ισλάμ είναι η ***Παρασκευή****,* οπότε οι άντρες μουσουλμάνοι (όχι όμως και οι γυναίκες) είναι υποχρεωμένοι να πάνε στο τζαμί για να προσευχηθούν. Στο τζαμί διαβάζονται και οι «ευχές» προς κάποιον νεκρό πριν την ταφή του.

Δεν υπάρχει καθορισμένος τύπος τζαμιού, γι΄ αυτό και διαφέρουν μεταξύ τους κατά ρυθμό, μέγεθος κ.λπ. Κοινό πάντως σε όλα τα τζαμιά είναι η κεντρική τετράγωνη αίθουσα όπου οι πιστοί παρατάσσονται σε σειρές με το μέτωπο προς της Μέκκα, γι’ αυτό και η είσοδος σ΄ αυτά είναι σε αντίθετη διεύθυνση. Μέσα στο τζαμί δεν υπάρχουν εικόνες ούτε αγάλματα, καθώς απαγορεύονται στο Ισλάμ. Υπάρχουν όμως περίτεχνα πλαίσια με ρήσεις από το Κοράνι. Μέσα σε κάθε τζαμί ξεχωρίζουν το ***μιχράμπ***, δηλαδή μια ημικυκλική εσοχή στο τείχος που υποδεικνύει την κατεύθυνση προς την Κάαμπα, προς την οποία ο μουσουλμάνος πρέπει να στραφεί κατά τη διάρκεια της προσευχής. Επίσης υπάρχει το ***μινμπάρ***, μια έδρα δηλαδή τύπου άμβωνα όπου στέκεται ο Ιμάμης. Στο τζαμί δεν υπάρχουν καθίσματα, ενώ όλο το δάπεδο είναι καλυμμένο με χαλιά. Πριν την είσοδό τους στο τζαμί οι πιστοί οφείλουν να βγάλουν τα παπούτσια τους και να πλύνουν τα πόδια τους, τα χέρια και το πρόσωπό τους, σε ειδικό χώρο έξω από το κτήριο.

Χαρακτηριστικό του κάθε τζαμιού αποτελεί ο ***μιναρές***. Παλιότερα, η *πρόσκληση προς προσευχή* γινόταν από τον μουεζίνη, που έβγαινε στον μιναρέ και φώναζε το *αντάν*, για να το ακούσουν όλοι οι πιστοί. Σήμερα, που η τεχνολογία έχει προχωρήσει, η αναγγελία της ώρας της προσευχής γίνεται ακόμα από τον μιναρέ, με τη χρήση όμως μεγαφώνων. Αν και η χρήση των μιναρέδων έχει ουσιαστικά καταργηθεί, εξακολουθούν ωστόσο να συνοδεύουν αρχιτεκτονικά τα περισσότερα τζαμιά. Υπάρχουν και μικρά τζαμιά χωρίς μιναρέ.

Στην Ελλάδα υπάρχουν τζαμιά όπου τη θέση του μιναρέ κατέχει μία εξέδρα για τον Ιμάμη (Δυτική Θράκη) και τζαμιά με πύργο στη θέση του μιναρέ (Δωδεκάνησα)

Τα σημαντικότερα τζαμιά στον κόσμο είναι:

1. Άμρου ή Άμα (642) στο Κάιρο
2. Ιμπν Τουλούν (878) στο Κάιρο
3. Μέγα Τζαμί Χαλεπίου (978) στη Συρία
4. Τζαμί Μεδίνας (707) στη Σαουδική Αραβία
5. Τέμενος Ελ Ακσά (685) στην Ιερουσαλήμ
6. Τέμενος του Ομάρ (643) στην Ιερουσαλήμ
7. Τέμενος της Δαμασκού (707) στη Συρία

**13. Ο Μεντρεσές**

Αραβική λέξη που χρησιμοποιείται για οποιοδήποτε ίδρυμα μόρφωσης, κοσμικό ή θρησκευτικό. Τέτοια ιεροσπουδαστήρια υπάρχουν σε όλες τις μουσουλμανικές χώρες. Οι μεντρεσέδες δεν υπήρχαν στις αρχές της εξάπλωσης του Ισλάμ και το τζαμί αποτελούσε τον κυριότερο εκπαιδευτικό θεσμό στον μουσουλμανικό κόσμο. Ωστόσο, καθώς η ζήτηση για μάθηση αυξανόταν, δεν ήταν πλέον πρακτικό να γίνονται συζητήσεις –συχνά έντονες- στο τζαμί, όπου πολλοί πιστοί επιθυμούσαν να προσευχηθούν και να απομνημονεύσουν το Κοράνιο. Κατά συνέπεια, οι μουσουλμάνοι δάσκαλοι δημιούργησαν τον θεσμό του μεντρεσέ.

**14. Θρησκευτικοί λειτουργοί**

Πρόκειται για πρόσωπα που δεν έχουν ιερατική ιδιότητα, αφού στο Ισλάμ δεν αναγνωρίζεται ιεροσύνη.

* Ο **ιμάμης:** Με τον όρο *ιμάμ* εννοείται ο καθοδηγητής, η κεφαλή της μουσουλμανικής κοινότητας, που προΐσταται στη δημόσια προσευχή. Ο τίτλος χρησιμοποιείται στο Κοράνιο ως αναφορά σε καθοδηγητές και στον Αβραάμ.
* Ο **μουεζίνης:** καλεί τους πιστούς στην προσευχή
* Ο **κατίμπ** είναι ο ιεροκήρυκας.
* Οι **ουλαμάδες** είναι οι γνώστες και μελετητές του νόμου, οι θεολόγοι, οι «νομικοί». Η επιρροή τους μέσα στη ζωή του ισλαμικού κόσμου είναι τεράστια.

**15. Ασκητές – μοναχικά τάγματα**

Πολύ νωρίς στο Ισλάμ παρουσιάστηκαν τάσεις που επιδίωκαν την υπέρβαση των θρησκευτικών κανόνων και των νόμων και επεδίωκαν μια βιωματική προσέγγιση του Θεού. Ήδη στις αρχές του 8ου αι. (δηλαδή τον 1ο ισλαμικό αιώνα) εμφανίστηκαν στη Συρία οι πρώτοι μουσουλμάνοι ασκητές, που δίδασκαν ότι η αληθινή ευσέβεια δεν βρίσκεται στην τυπική τήρηση κανόνων λατρείας, αλλά στην ερωτική προσήλωση στον Αλλάχ. Η λέξη ***σούφι*** υιοθετήθηκε από τότε για τους μουσουλμάνους ασκητές και σημαίνει στα αραβικά αυτόν που φορεί απλό, μάλλινο ρούχο.

Την κίνηση των σουφιστών επηρέασε σημαντικά ο χριστιανικός ασκητισμός που ήκμαζε στη Συρία, τη Μεσοποταμία και την Περσία. Η μεγάλη ακμή του σουφισμού σημειώθηκε τον 12ο και 13ο αι. Τότε παρουσιάζονται και οργανώνονται και τα *μοναχικά τάγματα*. Στην Τουρκία τα μέλη των μουσουλμανικών μοναχικών ταγμάτων ήταν γνωστά με το όνομα ***δερβίσηδες***∙ στην Ινδία και το Πακιστάν ονομάστηκαν ***φακίρηδες*** και στη Β. Αφρική ***αδελφοί****.* Στην Οθωμανική αυτοκρατορία μεγάλη επιρροή ασκησαν το τάγμα των ***Μεβλεβή*,** που ίδρυσε ο Τζελαλαντίν Ρουμί και το τάγμα των ***Μπεκτασί***.

Παρά τις διαφορές τους αυτές οι μοναστικές κοινότητες είχαν ως κοινό την έντονη προσήλωση των μελών τους στο Ισλάμ και την προσπάθεια υπέρβασης της ατομικότητάς τους με την αγαπητική προσήλωση στον Αλλάχ.

**16. Τζελαλεντίν Ρουμί**

Ο Τζελαλεντίν Ρουμί ήταν Πέρσης ποιητής και δάσκαλος θεολογίας και δικαίου. Γεννήθηκε το 1207 στο Ικόνιο. Ο πατέρας του ήταν φημισμένος λόγιος. Όταν έγινε 18 ετών, η οικογένειά του, μετά από αλλεπάλληλες μεταναστεύσεις, εγκαταστάθηκε στο Ικόνιο. Σε ηλικία 25 ετών ο Ρουμί πήγε στη Δαμασκό για να συμπληρώσει την εκπαίδευσή του. Στον μυστικισμό τον εισήγαγε ένας περιπλανώμενος δερβίσης. Ίδρυσε το Σουφικό τάγμα των Μεβλεβήδων.

Τα σπουδαιότερα έργα του είναι το ***Ντιβάν***, συλλογή λυρικών ποιημάτων και το ***Μεσνεβί*** ένα εξάτομο διδακτικό έπος που περιέχει 40.000 δίστιχα πάνω σε ηθικά και ασκητικά θέματα, μέσα από μυστικιστικές αλληγορίες. Το Μασναβί, που αποκαλείται κάποιες φορές από ορισμένους λόγιους και "Qur'an-e Farsi", δηλαδή "Κοράνιο στα περσικά". Το συνολικό ποιητικό έργο του Ρουμί κυριαρχείται από την απόλυτη αγάπη προς τον Θεό και άσκησε βαθιά επίδραση σε όλες τις μορφές αισθητικής έκφρασης του ισλαμικού κόσμου.

Από τους συγχρόνους του, του δόθηκε το όνομα ***Μεβλανά*** που σημαίνει «ο δάσκαλός μας». Έτσι λοιπόν τον αποκαλούσαν και ***Μεβλανά Τζελαλεντίν***. Αναφέρεται επίσης και απλά ως ***Ρουμί***. Η λέξη αυτή σημαίνει Ρωμαίος, Ρωμιός, καθώς προερχόταν από τη χώρα των Ρουμ, όπως ήταν γνωστή στους Σελτζούκους η βυζαντινή Μικρά Ασία (Ανατολία). Έγραψε τα ποιήματά του στα περσικά. Απηύθυνε τη διδασκαλία προς όλους τους ανθρώπους από οποιαδήποτε πίστη κι αν προέρχονταν, θεωρώντας ότι ο Θεός Μουσουλμάνων, Χριστιανών και Εβραίων είναι ένας.

Όταν πέθανε, το 1273, άνθρωποι από πέντε διαφορετικές πίστεις και θρησκείες ακολούθησαν τη νεκρική πομπή του. Η νύχτα της ταφής ονομάστηκε *Σεμπούλ Αρούζ*, δηλαδή *Νύχτα της Ένωσης*. Από τότε οι Μεβλεβί Ντερβίς κράτησαν αυτή την ημερομηνία ως γιορτή.

Ενδεικτικό της επιρροής του Τζελαλεντίν και του σεβασμού που του έτρεφαν και του τρέφουν ακόμη οι χριστιανοί, είναι η επίσκεψη του Πατριάρχη Κωνσταντινουπόλεως Βαρθολομαίου στο Ικόνιο τον Δεκέμβριο του 2004, για να λάβει μέρος στους εορτασμούς της 731ης επετείου του θανάτου του Μεβλανά.

*Γύρισες τον κόσμο ψάχνοντας τη ζωή*

*κι όμως η καρδιά σου θα πεθάνει.*

*Γεννήθηκες*

*στην ευλογημένη αγκαλιά της ένωσης*

*κι όμως θα πεθάνεις ολομόναχος.*

*Αποκοιμήθηκες στην όχθη μιας λίμνης*

*κι όμως πεθαίνεις στη δίψα.*

*Στέκεις στην κορφή του θησαυρού*

*κι όμως θα πεθάνεις πάμπτωχος.*

*Κάποιος πήγε στην πόρτα του*

*Αγαπημένου*

*και χτύπησε.*

*Μια φωνή ακούστηκε από μέσα:*

*«Ποιος είναι;»*

*Αυτός απάντησε: «Εγώ είμαι».*

*Η φωνή είπε: «Δεν υπάρχει χώρος*

*για σένα και για μένα»*

*κι η πόρτα έκλεισε γι’ αυτόν.*

*Μετά από ένα χρόνο μόνωσης*

*και στέρησης*

*επέστρεψε και ξαναχτύπησε.*

*Μια φωνή από μέσα ρώτησε:*

*«Ποιος είναι;»*

*Ο άνθρωπος απάντησε: «Είμαι εσύ!»*

*Τότε η πόρτα άνοιξε γι’ αυτόν.*

Τζ. Ρουμί, *Στον κήπο του Αγαπημένου*

**17. Ο Χριστός στην ισλαμική θρησκευτική και λογοτεχνική παράδοση**

Τα κείμενα αυτά διανύουν μια περίοδο χιλίων χρόνων, από τον 2ο ως τον 12ο αιώνα της Εγίρας, δηλαδή από τον 8ο έως τον 18ο μ.Χ.. Κείμενα που περιέχουν, με τον ένα ή με τον άλλο τρόπο, αναφορές στο πρόσωπο του Ιησού, κυκλοφορούν στην αραβική, ισλαμική λογοτεχνία και στη λαϊκή παράδοση, από την Ισπανία ως την Κίνα, και κάποιες, μάλιστα, από αυτές τις αναφορές παραμένουν ως σήμερα πολύ αγαπητές ανάμεσα στους μουσουλμάνους.

Σε προσφωνήσεις όπως: «*Πνεύμα του Θεού»* ή «*Λόγε του Θεού»*, αναγνωρίζουμε το ίδιο το ιερό βιβλίο του Ισλάμ, το Κοράνι, ενώ στις αναφορές όπως: «*Ευλογημένος είναι εκείνος που βλέπει με την καρδιά του, αλλά που η καρδιά του δεν είναι σε ό,τι βλέπει»*, ή, «*αλήθεια σας λέω, πλούσιος δεν θα διαβεί τις πύλες του Παραδείσου»,* αντηχεί ο ευαγγελικός λόγος.

[Στα κείμενα αναδεικνύεται] ένας διάλογος αγάπης ανάμεσα στον Ιησού και στο Ισλάμ, όπου αποδεικνύεται πώς ένας θρησκευτικός κόσμος επιλέγει να υιοθετήσει το κεντρικό πρόσωπο ενός άλλου θρησκευτικού κόσμου και να το αναγνωρίσει ως συστατικό της ίδιας του της ταυτότητας.

Το ισλαμικό πρόσωπο του Ιησού πήρε –κατ’ αρχήν- σχήμα στο Κοράνι κι από εκεί προέρχονται οι πρώτες ιστορίες του λεγόμενου «μουσουλμανικού ευαγγελίου». .

Οι νεοφώτιστοι μουσουλμάνοι άντλησαν πολύτιμες πληροφορίες για τη ζωή και την καθημερινότητα του Ιησού από τα Ευαγγέλια (κυρίως του Ματθαίου) αλλά και από τα Απόκρυφα Ευαγγέλια, τα οποία κυκλοφορούσαν μεταφρασμένα παράλληλα με την Καινή Διαθήκη. […] Η εικόνα του Χριστού και η καθημερινή ζωή του στην Παλαιστίνη αναδύεται στα Απόκρυφα ακόμα πιο γλυκιά και ανθρώπινη, το δε θεϊκό του πρόσωπο τόσο οικείο, ώστε ο σαρκωμένος Θεός των Χριστιανών να γίνεται και δικός τους δάσκαλος και δικός τους άγιος και δικό τους παράδειγμα ζωής και πορείας. Έστω κι αν η εικόνα από τα Απόκρυφα διαφέρει από την εικόνα του κορανικού Χριστού, παραμένει ωστόσο ζωντανή ανάμεσά τους, στις κουβέντες και στις απορίες τους, σε αναφορές στα κείμενά τους, αναγνωρίζοντας ότι ένας ζωντανός, ανθρώπινος Χριστός είναι προτιμότερος από έναν θεωρητικό αρχηγό μιας πίστης.

Πατρίδα των περισσότερων ιστοριών θεωρείται η *Κούφα* (στο σημερινό Ιράκ). […] Τις πρώτες πληροφορίες για τα λεγόμενα του Ιησού τις βρίσκουμε σε δύο σπουδαία πρώιμα έργα της ισλαμικής ασκητικής παράδοσης: Το *Βιβλίο του Ασκητισμού και του Τρυφερού Ελέους*, γραμμένο από τον Ibn al Mubarak (πέθανε το 797 μ.Χ.) και το *Βιβλίο του Ασκητισμού*, γραμμένο από τον Ibn Hanbal (πέθανε το 855 μ.Χ.), στα οποία ο Χριστός παρουσιάζεται ως ο Πατριάρχης Άγιος των Ασκητών.

Κ. Κολύμβα, *Στον δρόμο του χειμάρρου. Ο Χριστός στη λογοτεχνική παράδοση του Ισλάμ*

*Ο Χριστός είπε: Ευλογημένος είναι εκείνος που κρατάει τη γλώσσα του, εκείνος που το σπίτι του χωράει τις ανάγκες του κι εκείνος που κλαίει για τις αμαρτίες του.*

*Ο Ιησούς είπε στους μαθητές του: Ποιος από σας μπορεί να χτίσει σπίτι πάνω στ’ αφρισμένα κύματα της θάλασσας; Του απάντησαν: Πνεύμα του Θεού, ποιος μπορεί να το κάνει αυτό; Κι εκείνος είπε: Προσέχετε τον κόσμο και μην τον κάνετε σπίτι σας.*

*Είπε ο Ιησούς: Δεν χρειάζετε να μάθετε ό,τι δεν γνωρίζετε, εφόσον δεν ζείτε σύμφωνα με όσα ήδη γνωρίζετε. Η πολλή γνώση μόνο την περηφάνια αυξάνει, αν δεν βαδίζετε σύμφωνα με αυτήν.*

*Ευλογημένος είναι εκείνος που βλέπει με την καρδιά του, αλλά που η καρδιά του δεν είναι σε ό,τι βλέπει*.

*Ο Χριστός είπε: Ο κόσμος είναι μία γέφυρα. Περάστε την, αλλά μη χτίσετε πάνω της.*

*Ρώτησαν τον Χριστό: Γιατί δεν χτίζεις ένα σπίτι για σένα; Απάντησε: Θεμελιώνω στον δρόμο του χειμάρρου.*

**18. Ιστορική επισκόπηση του Ισλάμ**

**α) Πρώτη περίοδος του Ισλάμ (7ος αι. μέχρι τα μέσα του 13ου αι.): Η «χρυσή εποχή του αραβικού Ισλάμ»**

* Βασικό χαρακτηριστικό της: εκπληκτική επιτυχία σε όλους τους τομείς.
* Κεραυνοβόλος στρατιωτική επέκταση: μέσα σε λίγες δεκαετίες κατέκτησαν τη Βόρεια Αφρική, εισέβαλαν στην Ιβηρική χερσόνησο, όπου και κυριάρχησαν μέχρι τον 15ο αι. Ανατολικά, μετά την κατάληψη της Συρίας και της Περσίας, εισήλθαν στη βόρεια Ινδία, το σημερινό Πακιστάν, και γύρω στα μέσα του 8ου αι. έφτασαν στην Κίνα. Έτσι, εκατό χρόνια μετά τον θάνατο του Μωάμεθ είχε δημιουργηθεί ένα απέραντο αραβικό κράτος και ο «Οίκος του Ισλάμ» εκτεινόταν από τα Ιμαλάϊα και τις πεδιάδες της Κίνας μέχρι τα Πυρηναία. Το χαλιφάτο μετακινήθηκε από τη Μεδίνα της Αραβίας, αρχικά στη Δαμασκό και έπειτα στη Βαγδάτη, όπου και παρέμεινε μέχρι το 1258, όταν η πόλη καταστράφηκε από τους Μογγόλους.
* Η εντυπωσιακή αυτή επιτυχία δεν περιορίστηκε μονο στις στρατιωτικές κατακτήσεις, αλλά επεκτάθηκε και στον πολιτικό και πολιτιστικό τομέα. Δημιουργήθηκε ένας υψηλού επιπέδου πολιτισμός.
* Βασικές χρονολογίες της επέκτασης του Ισλάμ της πρώτης περιόδου:

|  |  |
| --- | --- |
| 634-640 | Κατάκτηση Συρίας και Παλαιστίνης |
| 635 | Πτώση Δαμασκού |
| 638-640 | Κατάκτηση Περσίας |
| 638 | Κατάληψη Ιερουσαλήμ |
| 646 | Εκπόρθηση Αλεξάνδρειας |
| 647 | Πτώση Τριπόλεως |
| 669-678 | Πρώτη περίοδος πολιορκίας Κωνσταντινουπόλεως από τους Άραβες |
| 697 | Καταστροφή Καρθαγένης |
| 710-713 | Προσέγγιση του Ινδού ποταμού |
| 711 | Εισβολή στην Ισπανία |
| 712 | Κατάληψη Τολέδο  Έναρξη μουσουλμανικής κατάκτησης της Ινδίας |
| 717-718 | Δεύτερη πολιορκία Κωνσταντινουπόλεως |
| 1193 | Το Δελχί πρωτεύουσα της μογγολικής μουσουλμανικής αυτοκρατορίας της βορείου Ινδίας |
| 1202 | Οι μουσουλμάνοι καταλαμβάνουν το Βαρανάσι (Μπεναρές), ιερή πόλη των Ινδιών |
| 1258 | Καταστροφή της Βαγδάτης / κατάλυση του αραβικού κράτους από τους Μογγόλους |

**β) Μεσαιωνική περίοδος Ισλάμ. Ακμή Μογγόλων και Τούρκων (μέσα του 13ου αι. – 18ο αι.)**

* Ο προσηλυτισμός των Μογγόλων στο Ισλάμ από το τέλος του 13ου αι. μέχρι το τέλος του 14ου αι. είχε ως αποτέλεσμα την εδραίωσή του στην κεντρική Ασία και σε μεγάλες εκτάσεις της ινδικής χερσονήσου. Εκτός από τους Μογγόλους, στη σταθεροποίηση και επέκταση του Ισλάμ βοήθησαν οι Τούρκοι, οι οποίοι κυριάρχησαν κατά τον 15ο και 16ο αι. στη δυτική Ασία και τη νοτιοανατολική Ευρώπη.
* Στην ανάπτυξη του ισλαμικού πολιτισμού συνέβαλαν αποφασιστικά και οι Πέρσες. Έτσι, την κάμψη του 13ου αι. ακολούθησε η σπάνια ακμή του 16ου.
* Η εξάπλωση του Ισλάμ συνεχίστηκε ανατολικά στην Ινδονησία και η προώθησή του συνεχίστηκε δυτικά στις αφρικανικές χώρες, νότια της Σαχάρας. Η μόνη υποχώρηση αυτής της περιόδους συνέβη στην Ισπανία.
* Το χαρακτηριστικότερο γεγονός αυτής της περιόδου υπήρξε η μεγάλη ανάπτυξη του σουφισμού, η οργάνωση των μουσουλμανικών ασκητικών ταγμάτων και η βαθιά τους επίδραση στα λαϊκά στρώματα.
* Χαρακτηριστικές χρονολογίες της επέκτασης της μουσουλμανικής κυριαρχίας στη διάρκεια της εποχής

|  |  |
| --- | --- |
| 1354 | Εισβολή των Οθωμανών στην Ευρώπη |
| 1361 | Πτώση Αδριανουπόλεως |
| 1430 | Κατάληψη Θεσσαλονίκης |
| 1453 | Πτώση Κωνσταντινουπόλεως |
| 1521 | Κατάληψη Βελιγραδίου |
| 1529 | Οι Τούρκοι προ της Βιέννης |
| 1683 | Ήττα των Τούρκων προ της Βιέννης |

**γ) Περίοδος κάμψεως (τέλη του 18ου ως τις αρχές του 20ού αιώνα)**

Μια σειρά επαναστάσεων υπονομεύουν τη δύναμη της Οθωμανικής αυτοκρατορίας και κατ’ επέκταση του χαλιφάτου. Μετά την κατάληψη της Αλγερίας (1830) και της Τυνησίας (1881) από τους Γάλλους, πολλές ισλαμικές χώρες βρέθηκαν υπό την κυριαρχία ξένων δυνάμεων. Το αποφασιστικό πλήγμα ήρθε μετά τον Α’ Παγκόσμιο Πόλεμο, όταν ο Κεμάλ Ατατούρκ, το 1924, κατήργησε το χαλιφάτο και επέβαλε ριζικές μεταρρυθμίσεις. Το προπύργιο του Ισλάμ, η Τουρκία, ανακηρύχθηκε κράτος θρησκευτικά αδιάφορο και ακολούθησε η κατάργηση της διδασκαλίας του Ισλάμ και της αραβικής γλώσσας στα σχολεία, η διάλυση των θρησκευτικών ταγμάτων και ο περιορισμός της δημόσιας προσευχής.

**δ) Μετά τον δεύτερο παγκόσμιο πόλεμο άρχισε νέα ισλαμική άνθηση**.

**19. Πολιτιστική δημιουργία του Ισλάμ**

Το Ισλάμ ανέπτυξε έναν εξαιρετικά δημιουργικό πολιτισμό. Η Βαγδάτη από τον 9ο αι. έως και την πτώση της (1258) αναδείχθηκε σε ένα υψηλής ποιότητας πνευματικό κέντρο.

Οι μουσουλμάνοι έμαθαν ήδη από τον 8ο αι. το μυστικό της κατασκευής του χαρτιού και σύντομα ανέπτυξαν βιοτεχνίες έκδοσης βιβλίων, όρος που διευκόλυνε τη διάδοση της γνώσης. Γρήγορα άρχισαν να ιδρύονται δημόσιες και ιδιωτικές βιβλιοθήκες στις μεγάλες πόλεις και στα κεντρικά τεμένη. Στη Βαγδάτη ο «Οίκος της Σοφίας» που ιδρύθηκε το 830, διέθετε δημόσια βιβλιοθήκη, μεγάλο μεταφραστικό τμήμα και αστεροσκοπείο.

Το πρώτο στάδιο της πολιτιστικής ανάπτυξης υπήρξε η προσοικείωση της ελληνικής φιλοσοφίας και επιστημονικής παραγωγής. Μεταφράστηκαν στην αραβική εκτός από φιλοσοφικά έργα και τα περισσότερα ελληνικά έργα ιατρικής, μαθηματικών και φυσικής. Οι μουσουλμάνοι διανοούμενοι μελέτησαν και επεξεργάστηκαν τα επιτεύγματα και άλλων πολιτισμένων λαών (Περσών, Ινδών). Η υιοθέτηση του μηδενός και των δεκαδικών αριθμών από την ινδική μαθηματική σκέψη κατέστησε δυνατή τη μεγάλη εξέλιξη των μαθηματικών. Οι Άραβες θεμελίωσαν την άλγεβρα, την αναλυτική γεωμετρία και τη σφαιρική τριγωνομετρία. Συνέβαλαν αποφασιστικά στην πρόοδο της αστρονομίας και δημιούργησαν ειδικά όργανα για μελέτη των ουρανίων σωμάτων και φαινομένων.

Μουσουλμάνοι επιστήμονες ανέπτυξαν τη γεωγραφία και τη χαρτογραφία. Εργάστηκαν παραγωγικά στην περιοχή της οπτικής, εισήγαγαν το εκκρεμές και ανακάλυψαν διάφορες χημικές ουσίες, όπως το νιτρικό και θειϊκό οξύ. Δημιούργησαν σπουδαίες ιατρικές σχολές και νοσοκομεία (το περίφημο της Δαμασκού).

Παράλληλα με τις θετικές επιστήμες αναπτύχθηκαν και διάφοροι κλάδοι της φιλολογίας με έργα γλωσσολογικά, γραμματικά, ιστορικά, ως και λεξικά, εγκυκλοπαίδειες και διάφορες ανθολογίες. Η ποίηση άκμασε εξαιρετικά στην Περσία και στους κύκλους των σούφι.

Η μεγάλη αντίθεση του Κορανίου προς την ειδωλολατρία επηρέασε σοβαρά τη μουσουλμανική τέχνη ωθώντας την στην καλλιέργεια μιας ειδικής αισθητικής δυναμικών και αρμονικών σχημάτων και γραμμών. Πρόκειται για μια τάση που δέσποσε τόσο στη διακοσμητική γων χώρων, όσο και στην ταπητουργία που καλλιεργήθηκε με εξαιρετική ευαισθησία και δεξιοτεχνία.

Κέντρο της ισλαμικής τέχνης υπήρξαν τα τεμένη. Σε κάθε εποχή και χώρα οι μουσουλμάνοι ηγεμόνες φρόντιζαν για την ανέγερση μεγαλοπρεπών κτιρίων για την κοινή προσευχή. Η μουσουλμανική αρχιτεκτονική οφείλει πολλά στη βυζαντινή παράδοση. Στον εσωτερικό ωστόσο διάκοσμο ανέπτυξε ιδιαίτερα χαρακτηριστικά με την καλλιέργεια της καλλιγραφίας και των αραβουργημάτων, τα οποία έφτασαν σε καλλιτεχνικά ύψη. Ένα από τα παλιότερα και περιφημότερα μουλμανικά ιερά είναι το ***τέμενος του Ομάρ*** (ή τέμενος του Βράχου) στην Ιερουσαλήμ που σχεδιάστηκε από Έλληνα αρχιτέκτονα, θεμελιώθηκε το 687 και συμπληρώθηκε το 691. Επίσης εξαίσιο είναι και το ***τέμενος της Κόρδοβας***, που ανεγέρθηκε τον 8ο αι.

Εκτός από τα αρχιτεκτονικά έργα, τη διακοσμητική χώρων, τη ζωγραφική και τη γλυπτική (κυρίως ανάγλυφα), εξαιρετικά δημιουργήματα έδωσε το Ισλάμ και στις περιοχές της υφαντουργίας, της μεταλλουργίας, της κεραμεικής, της υαλουργίας, της ξυλογλυπτικής, της βιβλιοδεσίας, της σμαλτοτεχνίας. Επώνυμοι και ανώνυμοι καλλιτέχνες εξαιρετικά εμπνευσμένοι πρόσφεραν ό,τι καλύτερο διέθεταν για να τιμήσουν την απόλυτη ωραιότητα και να διευκολύνουν την ανάταση των πιστών στις σφαίρες του Θείου.

Όσο κι αν τα συστατικά του ισλαμικού πολιτισμού προέρχονται από διάφορες κατευθύνσεις, έχουν συνδυάσει αρμονικά σε μια ενότητα και έχουν αναπτυχθεί με σφρίγος και ιδιοφυΐα. Όλη αυτή η σύνθεση, η συνοχή και η δημιουργική της ορμή φέρει τη σφραγίδα του Ισλάμ και πάλλεται από τους κραδασμούς του πιστεύω του.

\* \* \*

ΠΗΓΕΣ ΑΝΤΛΗΣΗΣ ΥΛΙΚΟΥ ΓΙΑ ΤΗ ΔΙΑΜΟΡΦΩΣΗ ΤΩΝ ΚΕΙΜΕΝΩΝ:

* Αν. Γιαννουλάτος, *Ισλάμ. Θρησκειολογική επισκόπησις,* εκδ. Πορευθέντες, Αθήνα 2002
* Αν. Γιαννουλάτος, *Ίχνη από την αναζήτηση του Υπερβατικού,* εκδ. Ακρίτας, Αθήνα 2004
* Γρ. Ζιάκας, *Ισλάμ. Θρησκεία και Πολιτεία*, εκδ. Κ. Σφακιανάκη, Θεσσαλονίκη 32003
* Μ. Μαριόρας, *Στα Μονοπάτια του Ισλάμ. Μουσουλμανικές προσεγγίσεις*, εκδ. Πεδίο, Αθήνα 2014
* M. Ruthven, Islam. *A Very Short Introduction*, Oxford University Press, New York 1997